Ras Online - ފުލުހުންގެ ތަހުގީގުގެ ރޮކެޓް ސްޕީޑާއި ފިނިހަކަ ސްޕީޑް؛ މިވަނީ ކިހިނެތް؟\nފުލުހުންގެ ތަހުގީގުގެ ރޮކެޓް ސްޕީޑާއި ފިނިހަކަ ސްޕީޑް؛ މިވަނީ ކިހިނެތް؟\nޒަހީނުއްދީން ސަޢީދު 20 ޖުލައި 2020\nމިއަދު އެންމެ ބާރަށް ދެކެވޭ އެއްވާހަކައަކީ ޖިންސީ ފުރައްސާރަ އާއި ޖިންސީ ގޯނާގެ މައްސަލަތަކުގެ ވާހަކައެވެ. މައްސަލައިގެ ސީރިއަސް ކަމާއި ނުރައްކާތެރިކަން ބޮޑުވެ މިކަން މިހާރު ވަނީ ގައުމީ ބޮޑު މައްސަލަ އަކަށްވެފައެވެ. މައްސަލައިގެ ސީރިއަސްކަން އެންމެ ބޮޑަށް ހާމަވެގެންދަނީ ސަރުކާރުގެ މަތިފަޑީގައި ތިއްބެވި ބައެއް ބޭފުޅުންގެ ފަރާތުންނާއި ސަރުކާރު އޮފީސްތަކުގެ އެންމެ އިސްވެރިންގެ ތެރޭގައި ހިމެނޭ މަދުބަޔަކު ބަދަލު ހޯއްދެވުމުގެ ގޮތުން ކަމަށް ބުނެ މުވައްޒަފުންނަށް ޖިންސީ ގޯނާ ކުރާ ކަމުގެ ތުހުމަތުތައް އަމާޒުވަމުންދިޔުމުންނެވެ. ފަރުދާގެ ފުރަގަހުގައި ކުރަމުންދިޔަ ކަންތައްތައް ފަޅާއެރުމުންނެވެ.\nމިއާއެކު ދެން މިފަހުން އެންމެ ހޫނުވެސް ދިޔަ އެއް ބަހުސަކީ މިފަދަ މައްސަލަތައް ބެލުމުގައި ފުލުހުން ގެންގުޅޭ ހަމައާއި އުސޫލާއި މެދު ކުރެވެމުން ދިޔަ ބަހުސެވެ. މި ބަހުސެއް ފެށިގެން ހިނގަމުންދާތާ ދުވަސް ކޮޅެއް ވެފައިވާއިރު ފުލުހުންނަށް ދިއްކުރެވޭ ތުހުމަތުގެ އިނގިލިތައް އިތުރުވެ މި އަޑުތައް ގަދަވެގެން ގޮސްފައިވަނީ ފުލުހުން މައްސަލަތައް ބެލުމުގައި، ތަހުގީގު ކުރުމުގައި ކުރީގައި ގެންގުޅުނު ބޮޑު ކެކުރިއާއި ކުޑަކެކުރީގެ އުސޫލު ގެންގުޅެން ފެށުމުން ކަމުގައި ބެލެވެއެވެ.\nއެންމެންގެ ވެސް ޝަކުވާއަކީ ބައެއް ފަރާތްތަކާއި ދެކޮޅަށް ހުށައެޅޭ މިފަދަ ބައެއް މައްސަލަތައް ކުރިއަށް ނުދިއުމެވެ. މައްސަލަ ހުށައަޅާތާ އަހަރު ވެގެންދާއިރުވެސް ކަހާތަން ހިރުވާ ވެސް ނުލުމެވެ. ދެން މައްސަލަ ހުސައަޅާ މީހާ ރުޅިގަދަވެގެން ނުކުންނަނީ މީސް މީޑިއާގެ ހޮޅުއަށި ތަކަށެވެ. ދެން އެ ހުރިހާ ހޮޅުއަށިތަކެއްގައި މީހުން އެތިވަރު ގޮވާން ފެށުމުން މައްސަލަ ބަލަމުންދާ ކަމަށް ފުލުހުންގެ ވެރިޔާ ވިދާޅުވެދާނެއެވެ. އެހާހިސާބުން ވެސް މިދެންނެވި ފަދަ ބޭފުޅުންގެ މައްސަލަ ކުރިއަށްދާނީ ހަމަ ފިނިހަކަ ދުވެލީގައެވެ.\nޖިންސީ ފުރައްސާރައާއި ކުޑަކުދިން ރޭޕްކުރުން ފަދަ ނުބައިވެގެންވާ އަމަލުތައް މެކުހަށް ޖަހައި ގައުމީ ބޮޑު ބަލިމަޑުކަމަކަށް އެކަން ވާން ފެށުމުން އާންމުން ރުޅިގަދަވެ މީސް މީޑިއާގެ ހޮޅުއަށިތައް ފުރާލައި އެވަރުން ނުވެގެން މާލޭގެ މަގުތަކަށް ނުކުމެ އިހުތިޖާޖު ކުރަން ފެށުމުން ފުލުހުންގެ ލޯ ހުޅުވި މާ ބާރަކަށް ބައެއް ތަހުގީގުތައް ހިންގަން ފެށި ނަމަވެސް އެއްކަލަ އަތް ނުލެވޭ އަހަރަށް ވުރެ ގިނަ ދުވަސްވީ ކަމަށް މީސް މީޑިއާގައި އެކުދިން ކިޔައިދެމުން ގެންދާ "އަތްނުލެވޭ" މީހުންގެ މައްސަލަތައް ހަމަ ހުރީއެވެ. އެކަމަކު މީހުން ނުކުމެ އަޑުގެ ނެތްތަނަށް އެވާހަކަ ދައްކަން ފެށުމުން ފުލުހުން ބުނީ އެމައްސަލަތައް ނުހިނގަނީ، ބަޔާންގަނޑެއްވެސް ނުނެގުނީ މިއުޅޭ ކޯވިޑް-19 ގެ ސަބަބުން ކަމަށެވެ. މިއީ ހަމަ އަރަތެއް ކަހަލަ ވާހަކައެކެވެ. ކޯވިޑެއް ލައިގަނެގެން މިގައުމު ހުއްޓުނީ އިހަށް ދުވަހަކުއެވެ.\nދެން އެބުނާ ކޯވިޑް-19 އެއް ލައިގަނެގެން ވަކި ކަހަލަ ވަކި ބައެއްގެ މައްސަލައެއްގެ ތަހުގީގު ނުހިންގިގެން އެކަމާ ހަދާނެ ގޮތް ހުސްވެގެން އުޅުނު ކަމަށް ބުނާއިރު ތަޙްޤީޤު ކުރަން ކޮންމެހެން ބޭނުންވާތީ، ނުވަތަ ވަކި ބަޔަކު ބޭނުންވާތީ ނޫންނަމަ ވަކި ބަޔަކު ފާޑުކިޔާތީ ބަލަން ބޭނުންވާ މައްސަލަތައް ބަލަންވީމާ ކޯވިިޑެއް، މައިމޫނާއްތައަކަށް ބެލުމެއް ނެތެވެ. މިދެންނެވި ފަދަ މައްސަލަތައް ކުރިއަށް ދިޔައީ ހަމަ ރޮކެޓް ސްޕީޑްގައެވެ.\nއެމްއެމްޕީއާރްސީ މައްސަލައަށް އެކަނި ބަލާލި ނަމަވެސް މިކަން ވަރަށް ރަނގަޅަށް އެނގި ހާމަވެއެވެ. ވީޑިއޯ ކޮންފަރެންސް މެދުވެރިކޮށް އެމައްސަލައިގެ ތަޙްޤީޤު ކުރިއަށްދާ ކަމަށް އިއުލާންކުރެއްވީ ސީދާ ކޮމިޝަނަރ އޮފް ޕޮލިސް މުހައްމަދު ހަމީދެވެ. ދެން އެ ސްޕީޑްގައި ކުރިއަށް ދިޔަ އަނެއް މައްސަލައަކީ ކުރެއްދޫ ރިސޯޓުން ކޯވިޑް-19 އަށް ފައްސިވި މީހަކު ފުރުވާލި ކަމަށް ބުނާ މައްސަލައެވެ. އެމައްސަލަ ބެއްލެވީ ވަރަށް ހައްސާސް މައްސަލައެއްގެ ގޮތުގައި ސީދާ ޕްރޮސެކިއުޓަރ ޖެނެރަލް ހުސައިން ޝަމީމްގެ އިސްނެންގެވުމުގެ މަތިންނެވެ. ޝަމީމަކީ ހަމަ ހުދު ފޮތިކޮޅެއް ފަދަ ސާފު ބޭފުޅެކެވެ. ގައުމީ ކަންކަމުގައި ވަރަށް ގައުމީ ލޭ ހިނގާ ބޭފުޅެކެވެ. ގައުމު ދެކެ ލޯބިވާ ވަރުން ގޮސް މިގައުމުގައި ހިނގި ކަމަށް ބުނާ އެންމެ ބޮޑު ޚިޔާނާތުގެ ބައިވެރިން ކަމަށް ތުހުމަތު ކުރެވޭ މީހުން ސަލާމަތް ކުރަންވެސް ވަކާލު ކުރެއްވިއެވެ. މިހާރު އަޑު އިވޭ ގޮތުން އެ މީހުން ސަލާމަތް ކުރަން ވަކާލާތުކުރުމާއި އެކިއެކި ލިޔުންތައް ތައްޔާރުކޮށް ގާނޫނީ މަސައްކަތްތައް ކުރެއްވުމަށް ނިކަން ރަނގަޅަށް އަގު ނެންގެވިއެވެ. ބުނެވޭ ގޮތުގައި އެކިޔާ އެސްއޯއެފުން ވެސް އެތިކޮޅެއް ލިބިވަޑައިގެންނެވި ކަމަށް މިހާރު މީހަކު ހުށައަޅާފައިވާ މައްސަލައެއްގައި ބުނެއެވެ. ހަމަ ގައުމު ދެކެ ވާ ލޯތްބެއްގެ ބޮޑުކަމުންނެވެ.\nދެން ހަމަ ގައުމީ ޖޯޝުގައި ޕީޖީ ޚާއްޞަ ސަމާލުކަމެއް ދެއްވައިގެން، ކުރެއްދޫ ރިސޯޓުން ފަތުރުވެރިޔަކު ފުރުވާލި މައްސަލަ ވެސް ފުުލުހުން ތަޙްޤީޤު ކޮށް ނިއްމާލީ ހަމަ ކޯވިޑް-19 ބާރަށް ފެތުރެމުން ދަނިކޮށެވެ. ސިއްހީ ކުއްލި ނުރައްކަލުގެ ހާލަތު އިއުލާންކޮށްފައިވާ ދަނޑިވަޅުގައި ފުލުހުން އެ ރިސޯޓަށް އެރީ އެރިސޯޓް މޮނިޓަރިންގެ ހާލަތުގައި އޮއްވައެވެ. އެރިސޯޓުގައި ކޯވިޑް-19ގެ ބަލިމަޑުކަމުގެ ބިރުވެރިކަން އޮއްވާ ކުރެއްދޫ ރިސޯޓަށް ފުލުހުންގެ ޓީމު އަރައި ޕީޖީ ޝަމީމުގެ އާރުކާޓީ ކަމުގެ ދަށުން ތަހުގީގު ހިންގާ ބަޔާންތައްނަގައި އެމައްސަލަ ރޮކެޓް ސްޕީޑްގައި ކުރިއަށް ގެންދިޔައިރު ރައްޔިތުންގެ މަޖިލީހުގެ ބައެއް މެންބަރުން ވެސް އުޅުއްވީ އެމައްސަލަ ނުބެލިގެން ލޮލަށް ނިދިނައިސް ގެންނެވެ. ވާނީވެސް އެހެންތާއެވެ. އެއަށް ވުރެ ހައްސާސް މައްސަލައެއް މިގައުމުގައި ނެތްތާއެވެ.\nކުރީގެ ޓްއަރިޒަމް މިނިސްޓަރު އަލީ ވަހީދުގެ މައްސަލައަކީ އަލަށް ފެންމަތިވި މައްސަލަ އެއްް ނޫނެވެ. އަލީ ވަހީދު ސަރުކާރުގެ މިނިސްޓަރަކަށް ޖިންސީ ފުރައްސާރަ ކުރި ކަމަށް ބެލެވޭ އޯޑިއޯތަކެއް ލީކްވެ، އޯޑިއޯތަކުގެ ވާހަކަތައް ފެންމަތިވިއިރު ފުލުހުންނަށް ހިންގުނު ތަހުގީގެއް ނެތެވެ. އެ އޯޑިއޯގައި އަލީ ވަހީދުގެ "ޖިނާއީ" މައްސަލަ އެއް ހިމެނޭތީ އެކަން ބަލަމުންދާ ކަމަށް ފުލުހުން އޭރު ބުނެފައިވެއެވެ. އެހެން ނަމަވެސް ފަހުން އެ "ޖިނާއީ" މައްސަލަ އަށް ވީގޮތެއްވެސް ވީތަނެއްވެސް ނޭގެއެވެ. އެކަން ވެސް ދިޔައީ ހަމަ ބޮޑު ނަގުލަށެވެ. އަދިވެސް ހަމަ ގާފޮރޮޅަނީއެވެ. މައްސަލައިގައި ނުކުތް ނަތީޖާ އެއް ލިބުނު ކުރިއެރުމެއް ފެންނާކަށް ނެތެވެ.\nއެހެން އެކަން އޮއްވައި އަލީ ވަހީދު މުވައްޒަފުންތަކަކަށް ޖިންސީ ގޯނާކުރި މައްސަލަ ތަކެއް ފެންމަތިވެ އޭނާ އިސްތިއުފާ ދެއްވުމަށް ރައީސް ސޯލިހް އަންގަވައި މަގާމުން އިސްތިއުފާ ނުދެއްވުމުން މަގާމުން ވަކިކުރެއްވިއެވެ. އަލީ ވަހީދުގެ ފަރާތުން މުވައްޒަފުންތަކަކަށް ޖިންސީ ގޯނާ ލިބުނު ކަން ފަޅާއެރީ އެވާހަކަތައް ސީދާ ރައީސް ސޯލިހާއި ހިސާބަށް ގެންދިޔުމުންނެވެ. ޢަލީ ވަހީދުގެ ފަރާތުން އެތަށް މުވައްޒަފުންނަށް ޖިންސީ ގޯނާ އާއި ފުރައްސާރަ ކުރިމަތިވި ކަމަށް ބުނާތީ އިވެއެވެ. އެވާހަކަތަށް އަޑުއައްސަވާފައި ރައީސަށް ކުރި އަސަރެއްގެ ބޮޑުކަމުން ކީރިތި ކުރެއްވުނު ކަމަށް ވެސް ވެއެވެ.\nކޮންމެއަކަސް އަލީ ވަހީދު މަގާމުން ވަކިކުރައްވައި އޭނާގެ މައްޗަށް ކުރާ ޖިންސީ ގޯނާގެ ތަހުގީގު އަދި ދާތަން ފެންނަނީ "ފިނިހަކަ" ސްޕީޑްގައެވެ. މައްސަލައިގައި އަލީ ވަހީދު މަގާމުން ވަކިކުރިތާ ހަފުތާ އެއްވީއިރު ވެސް ކުޑަ މިނުން އޭނާ އާއި ސުވާލެއް ވެސް ކޮށްނުލާ ކަން ހާމަކުރީ ފުލުހުންނެވެ. އަލީ ވަހީދަށް ސީރިއަސް ތުހުމަތުތަކެއް ކުރެވޭއިރު އޭނާ ހައްޔަރުނުކޮށް މުޖުތަމައު ތެެރެއަށް ދޫކޮށްލާފައި ހެއްކަށް ނުފޫޒު ފޯރުވައި، ހެކި ނައްތާލަން ބަހައްޓަންވީ ސަަބަބަކާއިމެދު ވެސް ގިނަ ބަޔަކު ސުވާލު އުފައްދައެވެ. އަލީ ވަހީދު ގެއަށް ވަދެ ޑްރާމާ ޖައްސާފައި އޭނާ ގެންގުޅޭ ލެޕްޓޮޕަކާއި ފޯނެއް އަތުލި ވާހަކަ ފުލުހުން ވަރަށް ބާރުލާފައި ބުންޏެވެ. ދެން އެފޯނާ އެ ލެޕްޓޮޕް އަތުލީމާ އޭނާއަށް މީހަކަށް ނުގުޅޭނީ ތޯއެވެ. އެ ލެޕްޓޮޕް ފުލުހުން ގެންދިޔައީ އޭނާގެ ހުރިހާ ލިޔެކިޔުންތަކާއި މައުލޫމާތެއް ހުންނާނީ އެ ލޮޕްޓޮޕްގައިކަން ހަމަ ހަގީންވާތީ ހެއްޔެވެ؟ ފުލުހުން މިއަދު ވެސް މިޖައްސާ ގޭމަކީ މައުމޫން ވެރިކަމުގައި އެމްޑީޕީއާއި ދެކޮޅަށް ޖެއްސި ގޭމެވެ. އެމްޑީޕީން މުޒާހަރާއަށް ނުކުންނަ ވާހަކަ ބުނާއިރަށް އެ މުޒާހަރާ ބާއްވާ ތާކުން ފުލުހުންނަށް ހަމަލާދޭން ތޫނުކޮށްފައި ހުންނަ ދަގަނޑު ބުރި ތަކާއި ކަތިވަޅިއާއި ފޭހުނު އިލޮށްޓާއި ރަބަރު ވަޒަން ވެސް ފެންނާނެއެވެ. ދެން އަޑިޕާކުގައި އަތްފުނާ އަޅައިގެން ހޯދި ހަތިޔާރުތައް ހިފައިގެން ސަރުކާރުން ހިސޯރުކޮށްފައި އޮންނަ ދައުލަތުގެ މީޑިއާއާއި ދައުލަތުގެ ވެރިން އަޑީގައި ތިބެގެން ދައުލަތުން ހޭދަކޮށްގެން ހިންގާ ނޫސް ތަކުގެ ފަލަ ސުރުޚީއަށް އެވާހަކަތައް އެރީމާ އެއޮތީ އޮޕަރޭޝަން ނިމިފައެވެ.\nއެކަމަކު ދެން އެކާވީސް ވަނަ ގަރުނުގައިވެސް "މައުމޫނިޒަމް"ގެ ގޭމުޖައްސަން އުޅޭތީ ވަރަށް ހިނި އާދެއެވެ. މިހާރަކު އެކަހަލަ ގޭމެއް ނުހިނގާނެއެއެވެ. ހައްސާސް ތުހުމަތު ތަކެއް ކުރެވޭ މީހެއްގެ ގެއަށް ވަދެ "އޮޕަރޭޝަން އަލީ ވަހީދު" ޖައްސާފައި އޭނާގެ އަތުގައި އޮންނަ ލެޕްޓޮޕަކާއި ފޯނަކާއި ޕެންޑްރައިވެއް ފުލުހުން ގެންގޮސްފައި އޭނާ ދޫކޮށްލާފައި ބެހެއްޓީމާ ދެން ހެއްކަށް ނުފޫޒު ނުފޯރުވޭނެ ކަމަށާއި އޭނާގެ އަތުގައި ހުރިއްޔާ ހުރިހާ މައުލޫމާތެއް "ދަމައިގަނެވުނީ" ކަމުގައި އާންމު ރައްޔިތުންނަށް ބުނެދޭން އުޅުމަކީ ދެން މި ގަރުނުގައި މީހުން ގަބޫލު ކުރާނެ ވާހަކައެއް ނޫނެވެ. ތެދެކެވެ. އަލީ ވަހީދަށް ތުހުމަތުކުރެވޭ މައްސަލައިގައި 15 މީހެއްގެ ބަޔާން ނެގި ކަމަށް ބުންޏެވެ. އޭނާގެ ޕާސްޕޯޓް ހިފަހައްޓައި ފޯނާ ލެޕްޓޮޕާ އިލެކްޓޯނިކްސް ސާމާނު ހިފަހައްޓާފައިވާ ކަމަށް ފުލުހުން ބުނެ އެވެ. އެތަކެތި ވެސް ހިފަހައްޓާފައިވަނީ އަލީ ވަހީދު މަގާމުން ވަކިކުރިތާ ދެތިން ދުވަހެއް ފަހުންނެވެ. އަލީ ވަހީދާއި ދެކޮޅަށް ހެކި ލިބިފައިވާނަމަ މިހާރު ހުންނާނީ ހައްޔަރުކޮށްފައި ތާއެވެ. އެހެންވީމާ މި މައްސަލައަކީ ދިގު ދެމިގެންދާ ސިޔާސީ މައްސަލައަކަށް ވާނެކަން މިހާރުވެސް މިވަނީ ޔަގީން ވެފައެވެ.\nދެން އޮތީ ސަފާރީގައި ހިނގި ކަމަށް ބުނާ "ޖިންސީ ގޯނާ"ގެ ހާދިސާ އެވެ. އެމައްސަލައިގައި ކުށުގެ ވެށިން ހައްޔަރުކުރި ކޮންމެވެސް ފަރާތެއްގެ ބާރާއި ނުފޫޒުން ދެ މީހުން ދޫކޮށްލާފައިވާ ކަމަށް ބުނާއިރު އެމައްސަލައިގެ ތަހުގީގު ކުރިއަށްދާ ގޮތާއި މެދު ސުވާލު އުފެދޭ އެތައް ކަމެއް އެބަހުއްޓެވެ. ރޭގަނޑު ދަންވަރު ކަނު އަދިރީގައި ސަފާރީއެއްގައި ހުރި އަންހެނަކު މޫދަށް ފުންމާލީ ކިހިނެއްވެގެން ކަމެއް ފުލުހުންނަކަށް ނޭނގެ ޔޯލައެވެ. އެކަމުގައި ބޮޑު ކަމެއް ހިނގައިފި ކަމަށް ފުލުހުން ބުނި ނަމަވެސް އެއީ ކޮންކަމެއް ކަން ފުލުހުންނަށް ބުނެއެއް ނުދެވެއެވެ. އެެހެން ނަމަވެސް ފުލުހުންނަށް ސަފާރީ ކޭސް އިން ޔަގީންވާ އެއް ކަމެއް އެބައޮތެވެ. އެއީ ސަފާރީގައި އަންހެންމީހާ ރޭޕް ނުކުރާކަމެވެ. ދެން ހިނގި ކަމަށް ބުނާ ހުރިހާ ކަމެއް ވެސް ހިގައިފާނެ ކަމަށް ފުލުހުން ގަބޫލުކުރެއެވެ.\nޖޭއެސްސީ ހިންގާ ތަހުގީގު ތަކާއި ފުލުހުން ހިންގާ ތަހުގީގު ތަކާއި މާބޮޑު ފަރަގެއް އޮތް ކަމަކަށް މިހާރަކު ނުފެނެއެވެ. މިކަން މިހާރު ވެގެންދަނީ ކުރީގެ ރައީސް އަލްއުސްތާޒު މައުމޫނު އަބުދުލްގައްޔޫމު ވިދާޅުވާ ކުޑަކެކުރިއާއި ބޮޑުކެކުރީގެ އިންސާފަށެވެ. އެ ވިދާޅުވާހެން މި ފެންނަނީ މޫނަށާއި ކަނދުރާ އަށް ހަސަބާއި ނަސަބާއި މަގާމަށް ބަލައިގެން އިންސާފު ގާއިމްކުރެވޭ ތަނެވެ.\nއޯވަނައިޓުން ރޮކެޓް ސްޕީޑްގައި ބައެއް މައްސަލަތައް ތަހުގީގުކޮށް ނިމިގެންދާއިރު އަނެއްބައި މައްސަލަ މިހުންނަނީ ކޮވިޑާ ޖެހިފައި ހުއްޓުން އަރާފައެވެ. ގާނޫނީ ދިގުއަތް ހަމަ އަދި ފޯރާވަރެއް ނުވެއެވެ. ޢަދުލް އިންސާފު ހަމަހަމަ ކަމާއެކު ގާއިމް ކުރެވޭ ތަނެއް އަދި ނުފެނެއެވެ. އަދިވެސް މިއޮތީ ހަމަ ބޮޑުކެކުރިއާއި ކުޑަކެކުރީގެ އިންސާފެވެ. ހައިލަމް ވިދާޅުވާހެއް ޖޭއެސްސީއިން ހުކުމް ލިޔެފައި ދިނީމާ ސުލޫކީ މައްސަލަތަކަށް ނިމުން އައީއެވެ. ދެން މަގާމުގައި ތިބި ގާޒީއަކުވެސް ސަލާމަތްވާން ބޭނުމިއްޔާ ހުކުމް ކުރާ ހިސާބަށް ދިއުމުން ޖޭއެސްސީން ހުކުމެއް ގެނަސްގެން ހުކުމް ކޮށްލައްވާށެވެ. ސަލާމަތް ވާނީ ޖޭއެސްސީން ހުކުމް ގެނަސްގެން ހުކުމް ކޮށްލިއްޔާއެވެ.


ހަރަކާތްތައް: Page 3\nYou are here: Home ∼ ހަރަކާތްތައް ∼ Page 3\nޕަބްލިޝްކުރީ އެޑްމިން 24-06-2016 ގައި\nޕަބްލިޝްކުރީ އެޑްމިން 07-04-2016 ގައި\nފެކަލްޓީ އޮފް އިސްލާމިކް ސްޓަޑީޒް ގައި މިއަހަރު އޭޕްރީލް މަހުގެ 01 އިން 02 އަށް ލީޑަރޝިޕް އެންޑް މެނޭޖްމަންޓްގެ ވޯކްސޮޕެއް ކުރިއަށް ވަނީ ގެންގޮސްފައެވެ. ފެކަލްޓީގެ އެކެޑަމިކް އަދި އިދާރީ މުވައްޒަފުންނަށް އަމާޒުކޮށްގެން …\nފުރަތަމަ ޓާމުގެ އޮރިއެންޓޭޝަން\nޕަބްލިޝްކުރީ މުޙައްމަދު ރަމީޒް އަޙްމަދު 21-01-2015 ގައި\n2015 ވަނަ އަހަރުގެ ފުރަތަމަ ޓާމުގެ އޮރިއެންޓޭޝަން 22 ޖަނަވަރީވާ ބުރާސްފަތި ދުވަހުގެ ރޭ 20:30 ގައި އޮންނާނެއެވެ. އޮރިއެންޓޭޝަނަކީ އަލަށް ފެކަލްޓީއާ ގުޅޭ ދަރިވަރުންނަށް ޚާއްޞަކޮށްގެން ބޭއްވޭ ޙަރަކާތެކެވެ. މި ޙަރަކާތުގައި ދަރިވަރުންނަށް …\nދެވަނަ ޓަރމްގެ ކިޔެވުން ފަށައިފި\nޕަބްލިޝްކުރީ web 22-06-2014 ގައި\n2014 ވަނަ އަހަރުގެ ދެވަނަ ޓަރމްގެ ކިޔެވުން މިއަދު ފަށައިފިއެވެ.\n2014 ވަނަ އަހަރުގެ ދެވަނަ ޓަރމްގެ އޮރިއެންޓޭޝަން\nޕަބްލިޝްކުރީ web 19-06-2014 ގައި\n2014 ވަނަ އަހަރުގެ2ވަނަ ޓަރމްގައި އަލަށް ފެކަލްޓީއާ ގުޅިވަޑައިގަތް ކުދިންނަށް އޮރިއެންޓޭޝަން ބާއްވައިފިއެވެ.\nމި ބައްދަލުވުން ބާއްވާފައިވަނީ 2014 ޖޫން 19 ވަނަ ދުވަހުގެރޭ 08:30 ގައި އެފް.އީ އޮޑިޓޯރިއަމްގައެވެ.


SunOnline: Mental health hafthaa faahaga kuran gina harakaaiy thakeh\nމެންޓަލް ހެލްތު ހަފްތާ ފާހަގަ ކުރަން ގިނަ ހަރަކާތްތަކެއް\nޝަފްނާ ހުސައިން 17 Sep 2019, 12:00\nއައިޖީއެމްއެޗް --- ސަން ފައިލް ފޮޓޯ\nދުނިޔޭގައި ނަފްސާނީ ބަލިތަކާ ބެހޭގޮތުން ހޭލުންތެރިކަން އިތުރުކުރުމަށް ފާހަގަ ކުރާ "ވޯލްޑް މެންޓަލް ހެލްތު ވީކް" ރާއްޖޭގައި ފާހަގަ ކުރުމަށް އައިޖީއެމް ހޮސްޕިޓަލުން ގިނަ ހަރަކާތްތަކެއް ރާވައިފި އެވެ.\nއެ ހޮސްޕިޓަލުގެ ސެންޓާ ފޯ މެންޓަލް ހެލްތު ޑިޕާޓްމަންޓުން ނަފްސާނީ ބަލިތަކާ ބެހޭގޮތުން ހޭލުންތެރިކަން އިތުރުކުރުމަށް މިއަދުން ފެށިގެން އަންނަ އޮކްޓޫބަރު މަހުގެ 10 ވަނަ ދުވަހާ ހަމައަށް ހަރަކާތްތަކެއް ކުރިއަށް ގެންދަން ވަނީ ނިންމައިފަ އެވެ.\nއެގޮތުން އާންމުންނަށް ހުޅުވާލައިގެން ނަފްސާނީ ބަލިތަކާ ގުޅޭގޮތުން މައުލޫމާތު ދިނުމުގެ ސެޝަންތަކެއް ކުރިއަށް ގެންދަން ވަނީ ނިންމައިފަ އެވެ.\nއަދި "އަ ވޯކް ފޯ މެންޓަލް ވެލްބީން"ގެ ނަމުގައި ހިނގާލުމެއް ބޭއްވުމުގެ އިތުރުން، ނަފްސާނީ ބަލިތަކާ ގުޅޭ ކުރެހުމުގެ މައުރަޒެއް ވެސް ކުރިއަށް ގެންދަނީ ވަނީ ނިންމައިފަ އެވެ.\nބައިނަލްއަގުވާމީ ގޮތުން ފާހަގަ ކުރާ ނަފްސާނީ ބަލިތަކުގެ ދުވަހަކީ 10 އޮކްޓޫބަރެވެ.\nނަފްސާނީ ބަލިތަކަށް ފަރުވާ ދިނުމުގެ މަގްސަދުގައި އައިޖީއެމްއެޗްގައި ހާއްސަ ޑިޕާޓްމަންޓެއް ހުޅުވީ މިދިޔަ މާޗު މަހު އެވެ. ނަފްސާނީ ބަލިތަކަށް ހާއްސަކޮށް މަރުކަޒެއް ހުޅުވުމަކީ ރައީސް އިބްރާހިމް މުހައްމަދު ސޯލިހުގެ ވެރިކަމުގެ 100 ދުވަހުގެ ވައުދެކެވެ.\nއެ ސެންޓަރުގެ ތަސައްވުރަކީ ސެންޓަރުގެ ހުރިހާ ނަފްސާނީ ސިއްހަތުގެ ފަރުވާތަކަކީ ފެންވަރު ރަނގަޅު އަދި މުޖުތަމައުއަށް ލިބިގެންދާނެ ހިދުމަތަކަށް ހެދުމެވެ. އަދި ނަފްސާނީ ބަލި މީހުންނަށް ތަފާތު ކުރުން ނޯންނަ މާހައުލެއްގައި ދެވޭ ފަރުވާ އަކީ ދުނިޔޭގެ ފެންވަރުގެ ފަރުވާއަކަށްވުން ކަމަށް ވެސް ބުންޏެވެ.\n300 އެނދުގެ ކޮވިޑް ވިލެޖް ނިންމާ ހަވާލުކޮށްފި\nވެންޓިލޭޓަރުގައި ފަރުވާ ދެމުން ދަނީ އެކަކަށް\nކޮވިޑުން ރަނގަޅުވި މަނަދޫ އަންހެން މީހާ މަރުވެއްޖެ


ބިރުވެރި ސަމާސަ | Esfiya - Dhivehi Vaahaka Site\nމަޖާ December 17, 2013\nއޮފީހަށް ދިޔުމަށްޓަކައި އަހަރެން ތައްޔާރުވަމުން ގެންދިޔައީމެވެ. ނަބީލާ ސައި ތައްޔާރުކުރާ އަޑު އަހަންނަށް އިވެމުންދިޔަ އެވެ. އަހަރެންގެ ހިތް ވަރަށް ބާރަށް ތެޅުނެވެ. އެއްކޮޅުން ބަލާއިރު، އެއީ ކުރަންވާ ވަރުގެ ސަމާސައެއްބާ އެވެ؟ އަނެއްކޮޅުން ބަލާއިރު، އެ ސަމާސަ ކާމިޔާބުވާނެބާ އެވެ؟ އިނދެގެން އުޅޭތާ އަށާރަ އަހަރުވެފައިވާތީ، އަހަރެންގެ ހުރިހާ ޙަޤީޤަތެއް ނަބީލާ އަށް އެނގޭނެ އެވެ. ދެން ހިތަށްއެރި އެވެ. މީ ދުވަހަކު ވެސް ނުކުރާ ކަހަލަ ސަމާސައެކެވެ. ފަހަރެއްގައި ކާމިޔާބު ވެދާނެ އެވެ. ކުއްލިއަކަށް ނަބީލާ ވަނެވެ.\n“ސައި ހެދިއްޖެ! އަވަހަށް އާދޭ!” ނަބީލާ ބުންޏެވެ.\nއަހަރެން ދެ ލޯ ބޮޑުކޮށްގެން ނަބީލާ އަށް ބެލީމެވެ. ނަބީލާ ފާޑަކަށް ބަލަން ހުއްޓެވެ. ކުއްލިއަކަށް އަހަރެން އެނދުމައްޗަށް ވެއްޓިގަތީމެވެ. ނޭވާ ނުލެވިގެން ތެޅެންފެށީމެވެ. ނަބީލާ އަޅާ ވެސް ނުލި އެވެ. ދޮރުމަތީގައި ހުރީ އެވެ. އެތައް އިރަކު އަހަރެން ކެއްސަކެއްސާފައި، ނަބީލާ އަޅާނުލުމުން ބަލައިލީމެވެ. ނަބީލާ ހުރި ފިޔަވަޅުމަތިން ގުޑާ ވެސް ނުލި އެވެ.\n“ނިމުނީ؟” ނަބީލާ އެހި އެވެ. “ދެން އަންނަންވީނު ސައިބޯން. ތިހެން އުޅެނިކޮށް ގަޑިޖެހިދާނެ.”\nއަހަރެން މަޑުމަޑުން ތެދުވެ، ގަމީސް ރީތިކޮށްލުމަށް ފަހު ސައިބޯން ނުކުތީމެވެ.\n“ކިހިނެއް ނަބީ އަށް އެނގުނީ؟” ގޮނޑީގައި އިށީންނަމުން އަހަރެން އެހީމެވެ.\n“ބަލަ އަހަންނޭ ކޮންމެ ދުވަހަކު ކަލަންޑަރުން ދުވަސް ކަނޑަނީ. އަހަންނަކަށް ނުފެންނާނެތަ މިއަދަކީ އެޕްރީލް އެކެއް ކަމެއް؟” ނަބީލާ އެހި އެވެ. “މި ފިރިހެނުން އަބަދު ވެސް ހީކުރާނީ އަހަރުމެން އަންހެނުންނަކީ މޮޔައިން ކަމަށް. ރާޝިދު ކިހިނެއް މަ ފޫލް ހައްދާނީ؟.”\nއޮފީހަށް ގޮސް މަސައްކަތުގައި ބިޒީވެގެން އުޅުނުއިރު ވެސް، ދެރަ ގަބޫލުކުރާކަށް އަހަރެން ބޭނުމެއް ނުވި އެވެ. ނަބީލާއަކީ އަހަރެންގެ އަންހެނުންނެވެ. އޭނަ އަށް ލަނޑެއް ދޭން އަހަންނަށް އެނގެން ޖެހޭނެ އެވެ. ކޮންމެވެސް ގޮތެއް އޮންނާނެ އެވެ. އަހަރެން ޝިފާއުއާ މަޝްވަރާ ކުރީމެވެ.\n“އަހަރެން ބޭނުން އޭނަ ފޫލް ހައްދާލަން. ކަލޭ ގުޅައިފަ ބުނެބަލަ އަހަރެން މަރުވެއްޖޭ!” އަހަރެން ބުނީމެވެ.\n“މަރާ ސަމާސަކުރާކަށް ނުވާނެ،” ޝިފާއު ބުންޏެވެ. “އަހަރެން ދީފާނަން ރަނގަޅު އައިޑިޔާއެއް. އަހަރެން ނަބީ އަށް ގުޅާނީ އިނގޭ. ގުޅާފަ ބުނާނީ ފިރިމީހާ އެހެން ބިޓެއް ނަގައިފިޔޭ. އަހަރެން ބުނެފިއްޔާ ގަބޫލުކުރާނެ.”\n“އޭރުންނޯ؟ އޭނަ ނައްޓައިފިއްޔާ ޔޯ؟ އަހަރެން އެހީމެވެ.\n“އޭރުން އޭނަ ފޫލް ހެއްދުނީނު. ފަހުން އަހަރެން ގުޅާފަ ބުނާނަމޭ އެއީ އެޕްރީލް ފޫލެކޭ،” ޝިފާއު ޚިޔާލުދިނެވެ.\nއަހަރެން އިރުކޮޅެއްވަންދެން ވިސްނާލީމެވެ. އަދި އެއްބަސްވީމެވެ. އެކަމަކު ކުޑަ ތަފާތަކާ އެކުގަ އެވެ.\n“ޝިފާއު ގުޅީމަ ވެސް އޭނަ އަށް ޝައްކުވެދާނެ. މި ފަހަރު ޖެހޭނެ ނިކަން އަސްލާ އެއްގޮތް ކޮށްލަން. ހިނގާ މި ތަނުން ކޮންމެވެސް އަންހެންކުއްޖެއް ލައްވާ ގުޅުވަން،” އަހަރެން ބުނީމެވެ. “ލީޒާ ރަނގަޅުވާނެ. އޭނަގެ އެކްޓިން ވެސް ފައްކާވާނެ.”\nއަހަރުމެން ލީޒާއާ ވާހަކަދެއްކީމެވެ. އޮފީހުގެ ނަންބަރު ނަބީލާ އަށް އެނގޭނެތީ، ލީޒާ ގުޅީ އޭނަގެ މޯބައިލް ފޯނުންނެވެ. އެންމެން ކަންފަތް ކައިރިކޮށްގެން، ނޭވާ ހިފާއްޓާލައިގެން ތިބީމެވެ. ލީޒާ ވަރަށް ކުޅަދާނަ އެވެ.\n“ތީ ކާކު؟” ނަބީލާ އެހި އެވެ.\n“އަހަރެން މީ އެ ގޭދޮށުގެ ގެއެއްގައި އުޅޭ މީހެއް. އެ އަންހެންމީހާ އަކީ ކުރިން އަހަރެންގެ ބޭބެއަކާ އިނދެގެން އުޅުނު މީހެއް،” ވަގުތުން ލީޒާ ވާހަކައެއް ހަދާލި އެވެ. “އަހަރެން އެންމެ ފަހުން އަޑުއެހި ގޮތުގައި، ވަރަށް އަވަހަށް ނަބީލާ ވަރިކޮށްފަ، އެ އަންހެންމީހާއާ އިންނަން ފިރިމީހާ އުޅެނީ. ވީހާ ވެސް އަވަހަކަށް އެ ކަން ހުއްޓުވާ!”\n“ކޮބާ ހެއްކަކީ؟” ނަބީލާ ސީރިޔަސްވެފައި އެހި އެވެ.\n“މި ރޭ ފިރިމީހާ ކޮންމެވެސް އެއްޗެކޭ ކިޔައިގެން ގެއިން ނުކުންނާނެ. ފިރިމީހާގެ ޖީބު ޗެކްކޮށްލާ. އޭރުން ޔަގީންވާނެ.”\nއެ ހިސާބަށް ބުނެފައި ލީޒާ ފޯނު ކަނޑާލީ އެވެ. ނަބީލާ ވަގުތުން ގުޅި އެވެ. ލީޒާ ފޯނެއް ނުނެގި އެވެ. ތަކުރާރުކޮށް އެތައް ފަހަރަކު ނަބީލާ ގުޅުމުން ވެސް ލީޒާ ޖަވާބެއް ނުދިނެވެ.\n“ޖީބު ޗެކް ކޮށްލާށޭ؟ ކޯޗެއް ޖީބުގަ އޮންނާނީ؟” އަހަރެން އެހީމެވެ.\n“ޖީބުގަ ބާއްވާ އެޕްރީލް ފޫލް ޖަހާފަ އޮތް ކަރުދާސްކޮޅެއް. އޭރުން އިތުރު ވާހަކައެއް ދައްކަން ނުޖެހި ސަލާމަތްވާނެ. އެނގޭނެ މިހާރު ނަބީ އެ ވާހަކަ ކިހާ ވަރަކަށް ގަބޫލުކޮށްފިކަން،” ހީގެންފައި ލީޒާ ބުންޏެވެ. “ބެސްޓް އޮފް ލަކް!”\nއަހަރެން ގެ އަށް ދިޔައީ ވަރަށް ފޮނި އުންމީދަކާ އެކުގަ އެވެ. އެހެންނަމަވެސް، ގެ އަށް ވަނުމުން ނަބީލާ ފެނިފައި، ހިތުގައި ރިހުމެއް އުފެދުނެވެ. ނަބީލާ އެހާ މާޔޫސްވެފައި ހުއްޓައެއް އަހަރެން ނުދެކެމެވެ. ކުރިން އަހަރެން ގެ އަށް ވަންނައިރަށް ދުވެފައި އައިސް ބައްދައިގަންނަ އަނބިމީހާ ހުރީ މުޅިން ހިމޭންވެފަ އެވެ. މުޅި މޫނު ހުރީ މިލާފަ އެވެ. އެއްވެސް ދިރުމެއް ނެތެވެ.\n“މި ރޭ އަހަރެން މި އުޅެނީ ވަރަށް މީރު އެއްޗެއް ހަދަން. ގޭގަ ހުންނާނަމެއްނު ދޯ؟” ނަބީލާ އެހި އެވެ.\n“ހާދަ ދެރައޭ. މި ރޭ އެބަޖެހޭ އޮފީސް މީޓިންއަކަށް ދާން.” އަހަރެން ބުނީމެވެ.\n“ކެންސަލު ކޮށްލާ!” ނަބީލާ ބުންޏެވެ.\n“ނުވާނެ. ސޮރީ! ވަރަށް މުހިންމު މީޓިންއެކޭ!” އަހަރެން ދެރަވެލާފައި ބުނީމެވެ. “ތަންކޮޅެއް ކުރިން ހަދައިފިއްޔާ އެތިކޮޅެއް ކާލައިގެން ދެވިދާނެ. ކޯޗެއް ހަދަން ތި އުޅެނީ؟”\n“އެއީ ސަޕްރައިޒެއް! ވަރަށް ބޮޑު ސަޕްރައިޒެއް!” ނަބީލާ ބުންޏެވެ.\nރޭގަނޑު އަހަރެން ފެންވަރަން ހުރިއިރު ވެސް ވަރަށް ހިނިއައެވެ. އެކަމަކު، ހިތްވަރުކޮށްލައިގެން ހުރީ އެވެ. ހިތަށްއެރި އެވެ. ބުނާނީ އެންމެ ފަހު ވަގުތުގަ އެވެ. ނުކުތުމުގެ ކުރިން އަހަރެންގެ ޖީބު ވެސް ނަބީލާ ޗެކު ކުރާނެކަން އަހަންނަށް އެނގެއެވެ.\nގަޑިން ރޭގަނޑު އަށްގަޑި ބައިވިއިރު، އަހަރެން ރީތިވެގެން ނުކުމެއްޖައީމެވެ. ހުރިލެއް ނުރަސްމީކަމުން ނަބީލާ ސުވާލުކުރި އެވެ.\n“ތި ލައިގެން މީޓިން އަށް ދަނީ؟” ނަބީލާ ޝައްކުގެ ނަޒަރަކުން ބަލަމުން އެހި އެވެ.\n“އާނ! ނުރަސްމީ މީޓިންއެކޭ!” އަހަރެން ބުނީމެވެ.\nކާން ތައްޔާރުކޮށްފައި ހުރީ، ކުރިން އަހަރެން ނުދެކޭ އެއްޗެކެވެ. ހީވަނީ އާ ވައްތަރެއްގެ ބަތެއްހެންނެވެ. ފުރަތަމަ ސުވާ އަހަރެން އަނގަ އަށް ލީއިރު ވެސް، ފާޑަކަށް ބަލަހައްޓައިގެން ނަބީލާ އިނެވެ. އޭނަ ނުވެސް ކައެވެ.\n“އަހަރެން ކީއްކޮށްގެން ރާޝިދު އެހެން އަންހެނެއް ގާތަށް ތި ދަނީ؟” ނަބީލާ ކުޑަކޮށް ފެންކަޅިވެފައި އެހި އެވެ.\n“އެހެން އަންހެނެކޭ؟” އަހަރެން ވަރަށް ސީރިޔަސްވެފައި އެހީމެވެ. “ކާކު ބުނީ؟”\n“ދައްކަބަލަ ޖީބު؟” ނަބީލާ އެދުނެވެ.\nވަގުތުން ޖީބުގައި އޮތް ކަރުދާސްކޮޅު މޭޒުމައްޗަށް ޖަހާފައި އަހަރެން އަޑުގެކޮޅަށް ހީގަތީމެވެ. ނަބީލާ ކަރުދާސްކޮޅު ނަގާފައި ނިއުޅުވާލި އެވެ.\n“އެޕްރީލް ފޫލް!” އަހަރެން ބުނީމެވެ.\nއެ ވަގުތު އަހަރެންގެ ބަނޑަށް ތަދެއް ވެސް އެރި އެވެ. ނަބީލާގެ ދެ ލޯ ތަންމިނަށް ހުޅުވިގެންދިޔަ އެވެ. އޭނަ ގަނޑުވެފައި ހުރީ އެވެ.\n“އެޕްރީލް ފޫލް؟ އެއީ ސަމާސައެއްތަ؟” ނަބީލާ ބިރުވެރި އަޑަކުން އެހި އެވެ. “އަޅޭ..”\nނަބީލާ ބަލައިލީ ސިންކު ކައިރީގައި ހުރި މީދާ މަރާ ބޭސްފުޅިއަށެވެ. އަހަރެންގެ ބަނޑުގެ ރިހުން ތަންކޮޅެއް ގަދަވި އެވެ. އެ ހިސާބުން، ވަރަށް ގޯސްކަމެއް ވެއްޖެކަން އަހަންނަށް ޔަގީންވި އެވެ.\n“ކުރާ ކަންތައް. އެމްބިއުލާންސަށް ގުޅާ!” ނަބީލާ ހަޅޭއްލަވައިގަތެވެ. “ކުރާ ކަންތައް.”\nބަނޑުގައި އުފެދެމުންދިޔަ ރިހުން ގަދަވާންފެށުމުން، އަހަރެން ބަނޑުގައި އަތް އަޅާފައި ގުދުވީމެވެ. ނަބީލާ އެ ފަދަ ކަމެއް ކޮށްފާނެކަމަކަށް އަހަރެން ހިއެއްނުކުރަމެވެ. ނަބީލާ އެމްބިއުލާންސަށް ގުޅި އެވެ.\n“އަޅެ އެންގޭޖް! ސައިކުގަ ދެވޭނެތަ؟ އަހަރެން ދުއްވަފާނަން.” ނަބީލާ ބުންޏެވެ.\nފިރުކިފައި ނަމަވެސް ހޮސްޕިޓަލަށް ދާން އަހަންނަށް މަޖުބޫރެވެ. އޭރު، މަރުގެ ހިތި ރަހަ، އަހަރެންގެ އަރުތެރޭގައި ލާންފަށަފި ކަހަލަ އެވެ. އެއީ، އަހަރެންގެ މޮޔަކަމުން ވީ ގޮތެކެވެ. އެ ކަހަލަ ސަމާސަ ކޮށްގެން ނުވާނެ އެވެ. އިސާހިތަކު އަހަރުމެން ތިބީ ސައިކަލުގަ އެވެ. އަހަރެން އިނީ، ވަރަށް ބާރަށް ނަބީލާގެ ގައިގައި ހިފާއްޓައިގެންނެވެ. ދުއްވުނުހާ ބާރަކަށް ގޮސް، އޭޑީކޭ ހުރަސްކުރި އެވެ. ހާސްވެފައި ހުރިވަރުން ނަބީލާ އަށް ހޮސްޕިޓަލު ނުފެނުނީ އެވެ.\n“އެ ދިޔައީ ހޮސްޕިޓަލް!” އަހަރެން ބުނީމެވެ.\n“މިހާރު ދަސްވެއްޖެތަ ފޫލް ހައްދަން؟ އެ އަށް ގިތި ފަޅޯ އެޅީމަ ތި ބަނޑުގަ ރިއްސަނީ. ހަމަޖެހިބަލަ! ހާދަ ފިނޑި ފިރިހެނުން ވެސް އުޅެޔޭ ދޯ؟” ޗޮކެއްކަނޑާލާފައި ނަބީލާ ބުންޏެވެ. “މި ދަނީ ރެސްޓޯރަންޓަކަށް ކާށޭ!”\nmee binmaa ge story eh 😮 kon hahgeh ovegen meethi thi post kuree\nunknow…….amilla ufehdhumeh liyan neygenya……thaakun fennaha ehcheh post nukohbala…….site situga hunnahaa vaahakaeh copykohgen postkurumakee thimaa ah livibigen vaa hahgeh kamah heenukurey……..esfiya admin…..plx unkown ge post thah publish nukohdheebala check nukoh……i request you admin\nއަމިއްލައަށް ވާހަކަ އެއް ލިޔަން ނޭނގެންޏާ ….އާދޭސްކޮށްފަ މިބުނީ….އެހެން މީހުންގެ ވާހަކަތައް ކޮޕީކޮށްގެން ޕޯސްޓް ނުކޮށްބަލަ…….އެސްފިޔާގެ އެޑްމިންއަށް ބުނެލަން……އަންނޯންގެ ޕޯސްޓްތައް ޗެކްނުކޮށް ޕަބްލިޝް ނުކޮށްދިނުމަށް……..ވަރަށްބޮޑަށް އެދޭ އެދުމެއްމީ……އެހެންނޫނީ މިސައިޓްގެ އަގުވެއްޓޭނީ…….ވިސްނާލުން ބުއްދިވެރި…\nVaahaka rangalhu ekam liunumeehaa nengeythy\nheehehehe copy kurias boduvaru\nmajaa vaahaka eh\nFirst point this isacopy story\nSecond point april fool is for Christians not for Muslims\nwhatacopyyy i read it before\nvedhaanennu my binma liyefa in vaahaka eh kamah ves.. mee ga nethey nan jahaafa… kankamuge dhekolhu nubalaa nuvaane faadufaaduge ehchehi kiyaakah.\nknme myhaku liyunas mi story v nice…n v maja\nކޮމެޑީ ލޭންޑް 2\nހަޤީޤީ އުފެއްދުންތެރި ލިޔުން މަޖާ April 2, 2021\nމަޖާ November 4, 2013\nހިތާމަ މަޖާ ލޯބި February 22, 2022\nއެހެނިހެން މަޖާ ލޯބި October 15, 2020\nހިތާމަ އެހެނިހެން މަޖާ ލޯބި April 15, 2020\nހިތް ދެވިއްޖޭ ކަލާޔަށް ހުވާ – 4\nހިތާމަ އުފެއްދުންތެރި ލިޔުން އެހެނިހެން މަޖާ ލޯބި August 26, 2021


Cp cup football mubaarai:Devana Division ge Champion I Club and Cppa Combine Hoadhaifi | Fenvaru Online\n09:29 -5އޮގަސްޓް 2019 -0ކޮމެންޓް\nކޮމިޝަނަރ އޮފް ޕޮލިސްގެ ވާދައިގެ ތައްޓަށް ކުޅެވޭ އިންޓަރ ޑިޕާޓްމަންޓް ފުޓްބޯޅަ މުބާރާތުގެ ދެވަނަ ޑިވިޜަންގެ ޗެމްޕިއަންކަން އައި ކުލަބު އެންޑް ސީޕީޕީއޭ ކޮމްބައިން ހޯދައިފިއެވެ.\nދެވަނަ ޑިވިޜަންގެ ޗެމްޕިއަންކަން އައި ކުލަބު ހޯދީ މިދިޔަ ހޮނިހިރު ދުވަހުގެރޭ ޓީ އެންޑް ޑީ ކޮމްބައިންއާ ވާދަކޮށް 5-1 ގެ ތަފާތަކުން މެޗު ކާމިޔާބުކޮށްގެންނެވެ. މިމެޗުގައި އައި ކުލަބު އެންޑް ސީޕީޕީއޭ ކޮމްބައިން ޖެހި ފަސް ލަނޑުގެ ތެރެއިން ތިން ލަނޑު ޖަހައި މިމެޗުގައި ހެޓްރިކް ހެދީ އަޙްމަދު ސަމާޙްއެވެ. ދެން އައި ކުލަބު އެންޑް ސީޕީޕީއޭ ކޮމްބައިންއަށް ލަނޑު ޖަހައިދިނީ މުޙައްމަދު އީސާ އާއި އާދަމް ސަމީރުއެވެ. ޓީ އެންޑް ޑީ ކޮމްބައިންގެ ހަމައެކަނި ލަނޑު ކާމިޔާބުކޮށްދިނީ ލިބުނު ޕެނަލްޓީއަކުން ޢަލީ މާނިޙްއެވެ.\nފައިނަލް މެޗުގެ މޮޅު ކުޅުންތެރިޔާގެ މަޤާމަށް ހޮވުނީ އައި ކުލަބު އެންޑް ސީޕީޕީއޭ ކޮމްބައިންގެ އަޙްމަދު ސަމާޙްއެވެ. ދެވަނަ ޑިވިޜަންގެ އެންމެ މޮޅު ފޯވާޑަކަށް ހޮވުނީ އައި ކުލަބު އެންޑް ސީޕީޕީއޭ ކޮމްބައިންގެ އަޙްމަދު ސަމާޙްއެވެ. އެންމެ މޮޅު މިޑްފީލްޑަރަކަށް އެޗްއާރުޑީ ކޮމްބައިންގެ އަކްރަމް އިސްމާޢީލް ހޮވުނުއިރު އެންމެ މޮޅު ޑިފެންޑަރަކަށް ހޮވުނީ ޓީ އެންޑްޑީ ކޮމްބައިންގެ އާދިލް ޢަލީއެވެ. އެންމެ މޮޅު ކީޕަރަކަށް ހޮވުނީ އައި ކުލަބު އެންޑް ސީޕީޕީއޭ ކޮމްބައިންގެ މުޙައްމަދު އަފީފްއެވެ.\nދެވަނަ ޑިވިޜަންގެ 21 އަހަރުން ދަށުގެ މޮޅު ކުޅުންތެރިޔާގެ މަޤާމަށް އައި ކުލަބު އެންޑް ސީޕީޕީއޭ ކޮމްބައިންގެ އަޙްމަދު ޝަމްވީލް ހޮވުނުއިރު، 35 އަހަރުން މަތީގެ މޮޅު ކުޅުންތެރިޔާގެ މަޤާމަށް ހޮވުނީ އީއެސްޖީ ކޮމްބައިންގެ އަންދާޒް މުޙައްމަދުއެވެ. ފެއަރޕްލޭ ކުޅުންތެރިޔަކަށް އެޗްއާރުޑީ ކޮމްބައިންގެ ޙުސެއިން ސުނާން ހޮވުނުއިރު ދެވަނަ ޑިވިޜަންގެ އެންމެ ގިނަ ލަނޑު ޖެހި ކުޅުންތެރިޔާގެ މަޤާމަށް ހޮވުނީ އައި ކުލަބު އެންޑް ސީޕީޕީއޭ ކޮމްބައިންގެ އަޙްމަދު ސަމާޙްއެވެ. އޭނާ ވަނީ މި މުބާރާތުގައި 8 ލަނޑު ޖަހާފައެވެ.\nދެވަނަ ޑިވިޜަންގެ އެންމެ ހިންގުންތެރި މެނޭޖަރަކަށް ޓީ އެންޑް ޑީ ކޮމްބައިންގެ މެނޭޖަރު މާޒިން މުޙައްމަދު ހޮވުނުއިރު އެންމެ މޮޅު ކޯޗަކަށް ހޮވުނީ އައި ކުލަބު އެންޑް ސީޕީޕީއޭ ކޮމްބައިންގެ ކޯޗު އަޙްމަދު މުރުތަލާއެވެ. މުޅި މުބާރާތުން އެންމެ މޮޅު ކުޅުންތެރިޔާގެ މަޤާމަށް ހޮވުނީ އައި ކުލަބު އެންޑް ސީޕީޕީއޭ ކޮމްބައިން އަޙްމަދު ރާއިފްއެވެ. އަދި ދެވަނަ ޑިވިޜަންގެ އެންމެ ރީތި ޖާޒީއަކަށް ހޮވުނީ އައި ކުލަބު އެންޑް ސީޕީޕީއޭ ކޮމްބައިންގެ ޖާޒީއެވެ. ދެވަނަ ޑިވިޜަންގެ ފެއަރޕްލޭ ޓީމަކީ ޓީ އެންޑް ޑީ ކޮމްބައިންއެވެ.\nދެވަނަ ޑިވިޜަންގެ އިނާމު ދިނުމުގެ ރަސްމިއްޔާތުގައި ވަނީ ސީޕީ ކަޕް ފުޓްބޯޅަ މުބާރާތް ހިންގުމުގައި އެހީތެރިކަން ފޯރުކޮށްދިން ފަރާތްތަކުގެ އަގުވަޒަން ކުރުމުގެ ގޮތުން ހަނދާނީ ލިޔުން ދީފައެވެ. އަދި މުބާރާތަށް އެހީތެރިކަން ފޯރުކޮށްދީފައިވާ ފަރާތްތަކަށް ހަނދާނީ ފިލާ ދީފައިވާއިރު މުބާރާތުގެ ރެފްރީކަން ކޮށްދެއްވި ފަރާތްތަކުގެ އަގުވަޒަންކޮށް ހަނދާނީ ލިޔުން ދީފައިވެއެވެ.\nމި ރަސްމިއްޔާތުގައި ވަނަތަކަށް ހޮވުނު ކުޅުންތެރިންނަށާއި ޓީމުތަކަށް އިނާމު ބައްސަވާ ދެއްވީ ފުލުހުންގެ އެގްޒެކެޓިވް އޮފިސަރުންނެވެ.\nސީޕީ ކަޕް ފުޓްބޯޅަ މުބާރާތުގެ ދެވަނަ ޑިވިޜަންގައި ޖުމްލަ5ޓީމަކުން ބައިވެރިވެފައިވެއެވެ.


މާލޭގަ އުޅުމަށްވުރެ ރާއްޖެތެރޭ ދިރިއުޅުން މާ އޮބި! – Faanooz\nމާލޭގަ އުޅުމަށްވުރެ ރާއްޖެތެރޭ ދިރިއުޅުން މާ އޮބި!\nNovember 15, 2018 | އީމާ ވަހީދު\nއިންޑިއާ ކަނޑުގެ މެދަށް އުކާލެވިފައިވާ މުތީތަކެއް ފަދަ މި ކުޑަ ކުޑަ ދިވެހި ރާއްޖެއަކީ މިތަނަށް ޒިޔާރަތް ކުރާ މެހެމާނުންނަށް ސުވަރުގެ ފަދަ ތަނެކެވެ. މި ރަށްތަކުގެ މަތިން އުދުހިފައި ދާ ކާޅާއި އަދި އެކި ވައްތަރުގެ ދޫނި ސޫފާސޫފި އިހުސާސް ކުރަނީ މި ޖައްވުގެ މިނިވަން ކަމާއި ހަމަހިމޭން ކަމެވެ. މި ރަށްތަކުގެ ދޮންވެލި ތުނޑިތަކުގައި ފައި ބީއްސާލާ ކޮންމެ މީހެެއްގެ ރޫހު ތާޒާ ކޮއްލަދެނީ ހޭޅި ފަށުން އިވެމުންދާ ވައި ރޯޅިތަކުގެ ލުއިލުއި މިޔުޒިކުންނެވެ. މި ދޮންވެލި ތުނޑިތަކުގެ ރާޅުޖެހާ ފަށުގައި ފައި ބީއްސާލުމުން އަޅުގަނޑުމެންނަށް މަރުހަބާ ކިޔަން އަންނަނީ ހިންދު ކަނޑުން ފުރޭނިގެން ސާފުވެގެން އަންނަ ކުދި ކުދި ރާޅުތަކެވެ. މި ކުދި ކުދި ރަށްތަކުގެ ރީތި ކަމުގެ ވާހަކަ ކިޔައި ހުސްނުވާނެއެވެ.\nއެހެނަސް މިއަދު ގިނަ ދިވެހިން އިހުތިޔާރު ކުރަނީ މި އަމާން ހިތްފަސޭހަ ދިރިއުޅުމަށް ވުރެ މާލޭގެ ހަލަބޮލި ދިރިއުޅުމެވެ. އައިލާ އެެއްކޮށް އެެއް ކޮޓަރިއެެއްގައި ނިދަން ޖެހުނު ކަމަށް ވިއަސް ގިނަ ދިވެހިން ފައި ވިއްދާލަނީ މާލޭގައި ވަޒަންވެރި ވުމަށެވެ. ތިމާއަށް ލިބޭ އާމްދާނީ އިން ދެކޮޅު ނުޖެހުނު ކަމުގައި ވިއަސް ވަރިހަމަ ކަމަށް ހަދައިގެންނެވެ. ރަަށްފުށުގެ ދިރިއުޅުމާއި މާލޭގެ ދިރިއުޅުމާއި އުޑާ ބިމާއި ހާ ތަފާތެވެ. އެހެންކަމުން ރަށްފުށު ދިރިއުޅުމާއި މާލޭގެ ދިރިއުޅުމާއި ހުރި ތަފާތަ ތަކަށް ބަލައިލަމާ ހިނގާށެވެ. ރަނގަޅު ތަނެއް އިހުތިޔާރު ކުރާނީ ތިޔަ ބޭފުޅުންނެވެ.\nއާދޭހެވެ. ގިނަ އާއިލާތައް މާލެ ބަދަލުވަނީ ހިތުން ރުހުމުން ބޭނުންވެގެންނެއް ނޫނެވެ.. ގިނަ ފަހަރަށް ދަރިންގެ މުސްތަގުބަލަށްޓަކައި މަޖުބޫރު ވެގެންނެވެ. ދަރިންނަށް ރަނގަޅު ތައުލީމެއް ހޯދާ ދިނުމަށް ޓަކައެވެ. އެހެނަސް މިހެން މާލެ ބަދަލުވާ އާއިލާތައް މާލޭގައި އުޅޭނެ ގޮތަށް ބަލައިލަމާ ހިންގަވާށެވެ.\n“ކޮންކުރިޓު ޖަންގަލީގެ” ގޮތުގައި ގިނަ ބަޔަކު ސިފަކުރާ މާލޭގައި މިއަދު އުޅޭނޭ ހިޔާވެއްސެއް ފޯރާ އަގެއްގައި ހޯދުމަކީ ވަރަށް ދަތި ކަމެކެވެ. ކުޑަކުޑަ އެންމެ ކޮޓަރި ގަނޑަކާއި ކާތަނެއް އެއްކޮށް ވެސް އެންމެ އަގުހެޔޮކޮަށްވެސް ލިބޭނީ 7000 ނުވަތަ 8000 ދިވެހި ރުފިޔާއަށެވެ. ތިމާއަށް ލިބޭ މުސާރާގެ ބޮަޑުބައި ހަރަދު ވެގެން ދަނީ އުޅޭ ތާނުގެ ކުއްޔަށެވެ. ދެން ވިސްނާލައްވާށެވެ!. ރާއްޖެތެރޭ ރަަަށެއްގައި އުޅޭ މީހަކު 8000 ރުފިޔާއިން ހުރިހާ ހަރަދުތަކެއް ހިފަހައްޓާލައި އަދި ބާކީވެސްވެއެވެ. މާލޭގައި ދިރިއުޅޭ މީހާ ހަމައެކަނި އަދި ގޭ ކުލި ދައްކައިގެން ސަލާމަތް ވީކީ ނޫނެވެ. އަދި ކަރަންޓު ބިލާއި ފެން ބިލު އެބައޮތެވެ. މިހުރިހާ ބިލުތަކެެއް ދައްކާ ނިމޭއިރު އޮންނަނީ މުސާރައަށް ވީގޮތެއް ނޭގިފައެވެ. މަސް ދެބައި ނުވަނީސް ޖެހެނީ ގޭގެ ހަރަދުތައް ބަލަހައްޓަން ކޮންމެވެސް އެކުވެރިއެއްގެ އަތުން ލޯނަަަށް ރުފިޔާކޮޅެއް ނަގަން ޖެހިފައެވެ. ލިބޭ އާމްދަނީން އޮންނަނީ ދެކޮޅު ނުޖެހިފައެވެ. އަދި ފަހަށް ރައްކާކުރާނޭ އެއްޗެއް ނޯވެެއެވެ. އެހެނަސް ރާއްޖެ ތެރޭ ރަށެއްގައި ދިރިއުޅޭ މީހަކަށް ރަނގަޅަށް ދެކޮޅު ޖެހިގެން ދަރަންޏަށް ލާރި ނުނަގާ އުޅެވެއެވެ.\nހަމަހިމޭންކަމާއި ހިތްފަސޭހަކަމާއި އަދި އަމާންކަމަށް ބަލައިލިނަމަވެސް ރަށްފުށުގެ ދިރުއުޅުން މާ ރަނގަޅެވެ. މާލޭގައި ދިރިއުޅޭ މިހާ އާދަވެފައި ހުންނަނީ ދުއްވާ އެއްޗެހީގެ އަޑުތައް ކަހަލަ އެކި އެކި އަޑުތަކަށެވެ. އެހެނަސް ރަށްފުށުގައި އުޅޭ މީހާ އާދަވެފައި ހުންނާނީ ކޮވެލި އަދި ކާޅުގެ އަޑަށެވެ. މާލޭގައި މިއަދު އެއްވެސް ވަރަކަށް އަމާންކަމެއް ނެތެވެ. ވައްކަމާއި ފޭރުމާއި މާރާމާރީ އަދި މީހުން މެރުން ކަހަލަ ކަންތައް އިންތިހާ ދަރަޖައަށް އިތުރުވެފައެވެ. މިއަދު މާލޭގެ މަގުތަކުން ހިނގަން ޖެހެނީ ބިރުން ހިތްސިހިސިހި ހުރެއެވެ. އެހެނަސް ރާއްޖެތެރޭ ރަށެއްގައި އުޅޭ މީހުން އުޅެނީ އެކަހަލަ އެއްވެސް ބިރެއް ނެތި ސަލާމަތް ކަމާއި އަދި އަމާން ކަމާއި އެކުގައެވެ.\nމިހެން ކިޔަންޏާ ކިތަންމެ ތަފާތެއް ވެސް ކީ ދާނެއެވެ. ރަށްފުށާ މާލެއާއި އެތަކެއް ތަފާތު ތަކެއް ވެއެވެ. އަމާންކަމާއި ހިމޭންކަންމަތީ އުޅެވޭނީ ރަށްފުށުގައެވެ. އެެހެނަސް ދަރިންގެ ހައްގުގައި ގިނަ އާއިލާތައް މާލޭގެ ހަލަބޮލި ދިރުއުޅުން ހިޔާރު ކުުރެއެވެ.\nމިލިޔުމުން މިއިނގުނީ މާލެޔަކީ ރާއްޖޭން ބޭރު ރަށެއްކަން ކަރަންޓް ބިލް ވެސް އެހެން ރައްތަކުގައި ދިރިއުޅޭ މީހުން ދައްކަންނުޖެހެޭކަން މިކަހަލަ ރަނގަޅުކުރަން ޖެހޭ ބައިވަރު ކަންތައް:\nޢޮބިނަމަ މޮޔަވެގެންއެންމެން މާލެ ނާންނާނެ\nއޮބިނަމަ ރާއްޖެތެރޭ މީހުން މާލެ އަންނަހެން މާލޭމީހުން ރާއްޖެތެރެ ޚިޔާރު ނުކުރަންވީ ކީއްވެ


Mieehey loiybakee ? - Episode:2– adduLIVE\nމިއީހޭ ލޯތްބަކީ؟ (ދެވަނަބައި)\n1 Aug 15, 2019, 14:09 ޝައިން\nޒައިކްއަށް ބޭއިޚްތިޔާރުގައި އެނދުގައި އިށީނދެ ޒީޝާންގެ މޫނަށް ފުންކޮށް ބަލާލެވުނެވެ. އަންއައުނުލާންވެސް ހަނދާންނެތި، އޭނާއަށް ޒީޝާންގެ މޫނަށް ބަލަންއިނދެވުނީ އެމޫނުގައިވީ މައުސޫމުކަމެއްގެ ސަބަބުންނެވެ. އެހެން އިންދައި އޭނާ ސިހުނީ، ޑްރެސިން ޓޭބަލްމަތީގައި ބާއްވާފައި އޮތް އޭނާގެ ފޯނުން ބަންގި ގޮވަން ފެށުމުންނެވެ. ހަމައެއާއެކު ޒީކްގެ ގާތުގައި ނިދާފައި އޮތް ޒީޝާންވެސް ސިހިފައި ލޯހުޅުވާލިއެވެ. ޒައިކް އަވަސް އަވަހަށް ތެދުވެ އަނެއްފަރާތަށް އެނބުރި އަލަމާރީގެ ދޮރުހުޅުވާލުމަށްފަހު އެއްޗެއް ހޯދާކަމަށް ހެދުނެވެ. ޒީޝާންއަށް ރަނގަޅަށް ދެލޯހުޅުވާލެވުމާއެކު ކުރިމަތީގައި ހުސްގަޔާހުރި ޒައިކް ފެނިފައި، ކަންބޮޑުވެގެން މެޔަށް ފިނިވެގެން ދިޔައެވެ. އޭނާއަށް މިއޮވެވުނީ ޒައިކްގެ ކޮޓަރީގައިކަންވެސް ރޭކާލީ ދެނެވެ. އަވަސް އަވަހަށް އެނދުން ފުންމާލައިގެން ދުވެފައި ގޮސް ކޮޓަރިން ނުކުތެވެ. ޒީޝާން ދިޔަ މަންޒަރަކު ފެނުމުން ޒައިކްގެ ގާތަށް ހިނިއައެވެ.\nހަވީރުގެ ވަގުތެވެ. ހިންދީ ޑްރާމާއެއް ބަލަން ޒީޝާން އޮތީ އޭނާގެ ކޮޓަރީގައެވެ. އެހެން އޮއްވައި މިއަދުވެސް އޭނާ ސިހުނީ ޝިޔާ އައިސް އެނދުމައްޗަށް ވެއްޓިގަތުމުންނެވެ.\n" އޭތް ދެން އަބަދު ކޮޓަރީގަ ނޯވެ ހިނގާބަލަ ބޭރަށް ބުރެއްޖަހާލަންދާން…." ޒީޝާންގެ ކަތްފަތުގައި އިން ހެޑްސެޓް ދަމައިގަންނަމުން ޝިޔާ ބުނެލިއެވެ.\n" ދެން މިތަންކޮޅު ބަލާލަންދެން މަޑުކޮށްބަލަ!.." ޒީޝާން ތުންއޫކޮށްލަމުން ޝިޔާގެ އަތުން ހެޑްސެޓް އަތުލުމަށްފަހު އަނެއްކާވެސް ކަންފަތުގައި ޖެހިއެވެ.\n" ދެން ތިގޮތަށް އެއްތަންކޮޅު ބަލާފަ އަނެއްތަންކޮޅު ބަލަންވީ…..އަބަދު ތިކަހަލަ ޑްރާމާ ސީރީޒްތައް ބަލާތީއޭ މާ ޑްރީމީވެގެން ތިއުޅެނީ….ގެއިންބޭރަށް ނުކުމެ އެހެންމީހުންވެސް އުޅޭގޮތަށް އުޅެބަލަ!…." ޝިޔާ އަނެއްކާވެސް ހެޑްސެޓް ދަމައިގަތެވެ.\n" ހޫމް…މީ ވަރެއްގެ އަންހެނެއް…މީނަ ޑްރާމާ ނުބަލާތީ މަވެސް އެއްޗެއް ބެލިޔަ ދެނީކީ ނޫނޭ…މަ ނުދެކެން މިހާ އަންރޮމޭންޓިކް އަންހެނެއް…" ޒީޝާން ކުދިކިޔަމުން ތެދުވެ ބޭރަށްދާން ތައްޔާރުވާން ފެށިއެވެ.\nޒީޝާން ތައްޔާރުވުމުން، ދެކުދިން ކޮޓަރިން ނުކުމެ ބޭރަށް މިސްރާބު ޖެހުމާއެކު ޒީޝާންގެ ފޯނު ރިންގްވިއެވެ. ފޯނުގެ ސްކްރީނަށް ބަލާލުމާއެކު، އުފަލުން އޭނާގެ ދެލޯވިދައިގަތީ އެއީ ޒަލަފްގެ ކޯލަކަށް ވީތީއެވެ. ފޯނު ކަންފަތުގައި ޖަހާލަމުން ދުވެފައި ގޮސް ޖޯލިފަތީގައި އިށީނެވެ.\n" ކަންތަކާ ޖެހުނީ….ދެން ތިފޯނު ނިމޭއިރު ހުންނާނީ އިރުއޮއްސިފަ…" ދެބުމަ ގޮށްޖަހާލާފައި ހަށަންބަދެލަމުން ޝިޔާ ކުދިކިޔާލިއެވެ. ޒީޝާންގެ ފޯންކޯލް ނިމޭނެ އިރެއްގެ އިންތިޒާރުގައި ތަންކޮޅެއް ދުރުގައި ޝިޔާއިނެވެ. އިންތިޒާރުކޮށް ކޮށް ޝިޔާ ފޫހިވީއިރުވެސް ޒީޝާން ފޯނު ނިންމާކަށް ނޫޅުނެވެ. އެންމެފަހުން ޝިޔާ އިންތަނުން ތެދުވެގެން އައިސް ޒީޝާންއަށް ގޯނާކުރަން ފެށުމުން ފަހުން ގުޅާނަން ކަމުގައި ބުނެފައި ފޯނުބޭއްވިއެވެ.\n" އެހެންވެ މަބުނަނީ ތީމަގޭ ދުޝްމަނެއްހޭ….މަގޭ ބޯއީފްރެންޑާވެސް ވާހަކަ ދެއްކޭކަށް ނޯވޭ މީނަގެ އުނދަގޫބޮޑުކަމުން…."ޝިޔާއަށް ލޯއަޅާލާފައި ޖޯލިން ތެދުވެ، ލައިގެންހުރި ޖިންސްގެ ޖީބަށް ފޯނުޖަހާލިއެވެ. ޝިޔާ ހިނިއައިސްފައި ހުރެ ޒީޝާންގެ އަތުގައި ހިފައިގެން ދަމާފައި ކަހަލަ ގޮތަކަށް ގޮސް ދޮރާށިން ބޭރަށް ނުކުތެވެ. ދެކުދިންގެ މިސްރާބުހުރީ ދެކުނުކޮޅު ތުނޑިއާ ދިމާއަށެވެ.\n" ޒީ…އަހަރެން މިއުޅެނީ މާލެދާންވެގެން….ގާތްގަނޑަށް ހަފްތާއެއްވަރުވާނެ…" ޝިޔާ ވާހަކަދައްކަން ފެށިތަނާހެން ޒީޝާންގެ ފޯނަށް ވައިބާރއިން މެސެޖެއް އައެވެ. އެއާއެކު ފޯނުނަގައި އެއަށް ޖަވާބުދޭން ފެށިއެވެ.\nޝިޔާ ދައްކާ ވާހަކަ އޭނާއަށް އަޑުއިވޭ ކަމަކަށްވެސް ނުވިއެވެ. އުފާވެފައި ހުރެގެން މެސެޖަކަށްފަހު މެސެޖެއް ލިޔަމުން ދިޔައެވެ. ޝިޔާ އެއީ ގާތުގައި ހުރިމީހެއްކަންވެސް ހަނދާންނެތް ފަދައެވެ. ޝިޔާގެ ގާތަށް ރުޅިއައިސްގެން ކުއްލިއަކަށް ފޯނުޖަހައިގަތެވެ.\n" އަޅޭ…ދެންދީބަލަ! ވަރަށް މުހިއްމު ވާހަކައެކޭ މިދައްކަނީ…" ޒީޝާން ޝިޔާގެ އަތުން ފޯނު އަތުލަން މަސައްކަތްކުރިއެވެ.\n" ބަލަ އަހަރެންވެސް މިދައްކަނީ ވަރަށް މުހިއްމު ވާހަކައެކޭ….އެހާދިގު ކޯލެއް ނިންމާފަ އައިއިރުވެސް ނުދެއްކޭ ވާހަކަ ހުރީތަ؟…" ޝިޔާ ސީރިއަސްވެފައި ބުނެލުމުން ޒީޝާން ތުންއޫކޮށްލިއެވެ.\n" އެގަޑީގަވެސް ޝިޔާއާހެދި ވާހަކަ ނުދެއްކުނީ….ދެންދީބަލަ ޕްލީޒް…އޭރުން ތިދައްކާ ވާހަކަ އަޑުއަހާނަމޭ…" ޒީޝާން މޮޅިވެލާފައި ބުނެލުމުން ޝިޔާ ފޯނު ދިނެވެ.\n" ހެޔޮދެން އަޑުނޭހިޔަސް…..އަހަރެންގެ ވާހަކަ އަޑުއަހާކަށް ޒީއަކަށް ވަގުތެއް ނެތެއްނު….ޒީ މެސެޖް ކުރޭ!..އަހަރެން މިދަނީ…" ޝިޔާ ހިތްހަމަ ނުޖެހިފައި ހިނގައިގަތުމުން ޒީޝާން އަވަހަށް ފޯނު ޖީބަށްލަމުން ޝިޔާގެ އަތުގައި ހިފާ ހުއްޓުވިއެވެ. ޝިޔާ ގޮތްދޫނުކުރުމުން ޒީޝާންއަށް އޭނާގެ ވާހަކަ އަޑުއަހަން މަޖުބޫރު ވެއްޖެއެވެ. ޝިޔާދެއްކީ އޭނާ ހަފްތާއަކަށް މާލެދާން ޖެހުނު ވާހަކައެވެ. ޝިޔާ މާލެދިއުމުން އެގެއަށް ގޮސް މަންމަމެންގެ ހާލުބަލާދިނުމަށް އެދުނެވެ.\n" އެނގޭތަ ޒަލަފުވެސް މާލެދާން އުޅެނީ….އޭނަބުނީ މިރޭ ބައްދަލު ކުރާ ވާހަކަ….އެހެންވެ އެވާހަކަ އޭރު އެދެއްކީ…" ޒީޝާން އުފާވެލާފައި ބުންޏެވެ.\n" ދެން އެހެންވީމަ..މިރޭ އަހަރެންނާވެސް ބައްދަލުކޮށްދޭންވީނު…..ކެއުމަކަށްދާންވީނު…" ޝިޔާ ޚިޔާލު ހުށަހެށިއެވެ.\n" ޝިޔާއަށްވެސް އެނގެއެއްނު އޭނަގެ ގޮތް…..މަންމަމެންގާތު ބުނާކަށްވެސް އެއްބަހެއްނުވި…އެހެންވެ މަންމަމެނާ ސިއްރުން އަދިވެސް އުޅެން މިޖެހެނީ….އަހަރެން ޝިޔާގެ ވާހަކަ ވަރަށްގިނައިން އޭނަގާތުގަ ދައްކަން….ޝިޔާ ބައްދަލުކޮށްލަންވެސް އެދުނިން….އެކަމު އޭނަބުނީ އަދި ނެތެއްނޫންހޭ ބައްދަލު ނުވެފައެއްނު…..ފަހުން ބައްދަލު ކުރާނަމޭ…" ޒީޝާން އޮޅުންފިލުވައި ދިނެވެ.\n" އެހެންވެޔޭ އަހަރެން ބުނަނީ ތިމީހެއްގެ ގޮތް ބަލަން ވެއްޖެއޭ….ތިހާ ސިއްރުން އުޅޭނީ ކޮންމެވެސް ކަމެއްވީމައެއްނު…..އަހަރެން ބަލާދެންތަ؟…އަހަރެންގެ ވަރަށްގާތް ރައްޓެއްސެއް އެރަށުގަ ހުންނާނެ…" ޝިޔާ އޭނާގެ ވިސްނުން ހުރިގޮތް ހާމަކުރިއެވެ.\n" އެއްކަލަ ޝިޔާ….ތިވަރަށް މީހުނަށް ޝައްކު ކުރާކަށް ނުވާނެ….ޒަލަފްގެ ފޮޓޯވެސް އަހަރެން ދައްކައިފީމެއްނު….ނުބައި ސިފައެއްޖަހާތަ އޭނަ ގައިގަ؟…ނުޖަހައެއްނު…ޒަލަފް އެއީ ވަރަށް ރަނގަޅުމީހެއް…..އަހަރެންދެކެ ވަރަށް ލޯބިވޭ….އޭނާ އަހަރެންނަށް އެއްވެސް ކަމެއް އޮޅުވައެއް ނުލާނެ…" ޒީޝާން ވަރަށް ޔަޤީން ކަމާއެކު ބުނެލިއެވެ. ޝިޔާވެސް އިތުރަށް ބަހުސް ކުރާކަށް ނުހަދައެވެ. ދެކުދިން އެކި އެކި ވާހަކައިގައި ތިބުމަށްފަހު ގެޔަށް އައީ އިރުއޮއްސުމުންނެވެ.\nރޭގަނޑުގެ ވަގުތެވެ. ޒީޝާން ފެންވަރާ ނަލަހެދިގެން ޒަލަފްއާއި ބައްދަލުކުރަން ގެއިން ނުކުތީ ޝިޔާގެ ގެޔަށްދަނީކަމުގައި ބުނެފައެވެ. ގެޔާއި ތަންކޮޅެއް ދުރަށް ގޮސްފައި ޒަލަފްއަށް ގުޅުމުން، ރައްޓެއްސެއްގެ ސައިކަލު ހޯދައިގެން ޒަލަފް އޭނާ ބަލާއައެވެ.\n" އަހަރެން ބޭނުންވަނީ މިރޭ ވަރަށް ހަމަހިމޭން މާހައުލެއްގަ ބައްދަލުކޮށް….ރެސްޓޯރެންޓްތަކުން ބައްދަލުކުރީމަ މާގިނަ މީހުންނަށް ފެންނާނެއްނު…..ރޫމަކަށް ދާންވީނު…" ޒަލަފް އޭނާ ބޭނުންވާ ގޮތްބުނެލިއެވެ. އެވަގުތު ޒީޝާންގެ ހިތްތެޅިގަތެވެ.\n" ނޫނޭ…..ރޫމަކަށްދާކަށް އަހަރެންނަކަށް ލާހިކެއްނޫން….ރޫމަކަށް ގޮސް އުޅެނިކޮށް ފަޅާ އަރައިފިއްޔާ މުޅި ރަށަށް ބަދުނާމުވާނެ….ތަންކޮޅެއް ކުރިން ދުވަހެއްގަ ޕޮލިހުން ގޮސް ކޮންމެވެސް ބަޔަކު ހައްޔަރުކުރި….ބީޗަށްދާންވީނު…." ޒީޝާން ބުނެލިއެވެ.\n" ބީޗްވެސް ކިހާ ހާމަކަންބޮޑު….ވަކި ސޭފެއްނުވާނެ….ދެން އެހެންގޮތެއް އެބައޮތް…އަހަރެންގެ ރައްޓެއްސެއްގެ ގެޔަށް ހިނގާ….އެގޭގަ މާގިނަ މީހުނެއް ނޫޅޭނެ….އެކަމުވެސް މިރޭ ރެސްޓޯރެންޓަކަށް ދާހިތެއްނެތް…." ޒަލަފް އާދޭހާއެކު ބުނެލިއެވެ.\nއެގޮތާއި ޒީޝާންވެސް އެއްބަސްވިއެވެ. ޒަލަފް އޭނާގޮވައިގެން ދިޔައީ އަލަށް އާބާދުވި ސަރަހައްދުގައި ހުރި ގެޔަކަށެވެ. ޒީޝާން އަދި އަލަށްވެސް އެސަރަހައްދަކަށް ނުދެއެވެ. އެހެންކަމުން އޭނާހުރީ ފާޑަކަށް ބިރުވެސް ގަނެފައެވެ. ޒީޝާންގެ އަތުގައި ހިފައިގެން ޒަލަފް އެގެއަށް ވަތްއިރު، އެއްވެސް މީހެއްގެ ހިލަމެއްނުވެއެވެ. ގޭތެރެއިން ފަނޑުއަލިކަމެއް ފެންނަން ހުއްޓެވެ. ގޯތިތެރޭގައި ގަސްބޯކަމުން ހީވަނީ ޖަންގަށްޔެއް ހެންނެވެ. ޒީޝާން ގޮވައިގެން ގޮސް ޒަލަފް އިށީނީ އަނދިރި ހިސާބެއްގައިހުރި ބޮޑު އުނދޯއްޔެއްގައެވެ.\n" މިތަނަކަށް ނާންނާނެ އެކަކުވެސް…." އުނދޯލީގައި އިށީނދެފައި ޒީޝާން ގެނެސް ގަޔާލާ ފިއްތާލަމުން ވައިއަޑުން ޒަލަފް ބުނެލިއެވެ.\nއެވަގުތު ޒީޝާންގެ ހިތްތެޅިގަތީ އޮބިނޯންނަ ވަރަށެވެ. ޒަލަފް މަޑުމަޑުން ޒީޝާންގެ މޫނު އޭނާއާ ދިމާއަށް އަނބުރާލިއެވެ. ހިތްއަވަސްވެފައި އިން ޒީޝާން އިނީ ޒަލަފް ކޮށްފާނެ ކަމަކަށް ބިރުންނެވެ. މިނޫނީ މިގޮތަށް އޭނާ ޒަލަފްއާއެކު އެކަނިވެފައެއް ނުވެއެވެ. އަދި އިތުރު ފިރިހެނަކާއިވެސް އެކަހެރިކޮށް ބައްދަލުވެފައެއް ނުވެއެވެ. ޒަލަފްގެ ހޫނު ނޭވާތައް ޒީޝާންގެ މޫނަށް އެޅެންފެށުމުން އޭނާއަށް ބޭއިޚުތިޔާރުގައި ލޯމަރާލެވުނެވެ. ޒީޝާންގެ މަޑު ތުންފަތުގައި ޒަލަފް ބޮސްދޭން ފެށުމުން އޭނާއަށް ތެޅިގަނެވުނެވެ. ނަމަވެސް ޒަލަފް މާހުޝިޔާރެވެ. ޒީޝާން އޭނާގެ އަތުތެރޭގައި ގައިދުކޮށްލީ ގުޑާނުލެވޭ ވަރަށެވެ. ޒަލަފް މަޑު މަޑުން ޒީޝާންގެ ހަށިގަނޑުގައި ބީހެމުން ދިޔަވަރަކަށް އެހިތުގެ ތެޅުން ދެގުނަށް އިތުރުވަމުން ދިޔައެވެ. ޒީޝާން ނުވެސް ވިސްނާ އިންދައި ޒަލަފް އޭނާގެ ޝޯލްގައިވާ ފިންތައް ނައްޓާލިއެވެ. ޒީޝާން އަވަސް އަވަހަށް ޒަލަފްގެ އަތް ދުރުކޮށްލަން މަސައްކަތް ކުރިއެވެ.\n" ރިލޭކްސް ބޭބީ…" ޖަޒްބާތުން ފުރިގެންވީ އަޑަކުން ޒަލަފް ބުނެލުމާއެކު ޒީޝާން ހިމޭންވިއެވެ.\nޒަލަފް ހިތުގައި އުތުރި އަރަމުން ދިޔަ ޖަޒްބާތުތައް ބުނަނީ މިރޭ އެއަންހެން ކުއްޖާގެ ކިބައިން އެންމެ ފުރިހަމައަށް އުފާހޯދުމަށެވެ. އޭނާ އެކަމަށް އެދިގެން އުޅޭތާ މިހާރު ކޮންދުވަހެއް ހެއްޔެވެ؟ އެމޮޔަ އަންހެން ކުއްޖާ ހައްލާލުމަށްޓަކައި އޭނާ ނުކުރަނީ ކީއްހެއްޔެވެ؟ ޒަލަފް ގެ ބަސްމަދުވެ ހަރަކާތްތަކުން އޭނާގެ އެދުން ހާމާކުރަމުން ދިޔައެވެ. މިވަނީ ގޯހެކޭބުނެ ޒީޝާންގެ ހިތް އޭނާއަށް ވިސްނައިދެމުން ދިޔައެވެ. ޒަލަފްގެ ހަރަކާތްތައް ހުރިގޮތުން އޭނާ ބިރުގަންނަން ފަށައިފިއެވެ. އެކަންކަމާއި އިދިކޮޅު ހަދާހައި ބާރެއްވެސް އޭނާގެ ކިބައަކު ނުވެއެވެ. ބިރުން ގޮސް އޭނާއަށް ރޮވެން ގާތްވެފައިވަނިކޮށް ގޭގެ ދޮރުމައްޗަށް ސައިކަލެއް މަޑުކޮށްލުމަށްފަހު ދެމީހަކު ދޮރާށިން އެތެރެއަށް ވަނެވެ. އެއާއެކު ޒަލަފް ހިމޭންވިއެވެ. އަދި ޒީޝާން ގާތުގައިވެސް ހިމޭނުން އިނުމަށް ބުންޏެވެ. އެދެމީހުން ވާހަކަދައްކަމުން ގޮސް ގޭތެރެއަށް ވަނުމާއެކު ޒަލަފް ޒީޝާންގެ އަތުގައި ހިފައިގެން އެތަނުން ތެދުވިއެވެ. ހަލުވި ފިޔަވަޅުތަކެއްގައި ބޭރަށް ނުކުމެ ސައިކަލަށް އަރައި ސްޓާރޓް ކޮށްލިއެވެ. ބާރު ދުވެލީގައި ދިޔަ ސައިކަލު ގޯޅިއަކުން އެޅުމާއިއެކު ކުރިމަތިން އައި ސައިކަލެއްގައި ނުޖެހި ސަލާމަތްވީ ހުޝީޔާރު ކަމާއެކު ޒަލަފް ބުރެކި ޖައްސާލުމުންނެވެ.\n" ޒީޝާން…" ޒީޝާންއަށް އޭނާގެ ބައްޕަގެ އަޑުއިވިފައި ބަލާލިއިރު ކުރިމަތީގައިހުރި ސައިކަލުގައި އިނީ ބައްޕައެވެ. ގަތްބިރުން އޭނާގެ އަތްފައި ވަގުތުން ފިނިވިއެވެ.\n" ޒަލް….ބައްޕަ" ޒީޝާންއަށް މަޑުމަޑުން ބުނެލެވުނެވެ. އަދި އަވަސް އަވަހަށް ސައިކަލުން ފޭބިއެވެ.\n" އާދޭ ގެޔަށްދާން…" ޒީޝާން ހަދާނެ ގޮތްވެފައި ހުއްޓައި މަޑުމައިތިރި ކަމާއެކު ބައްޕަ ބުނެލިއެވެ. ފެނުނު މަންޒަރުން ހަސަނު ރުޅިއައި ނަމަވެސް މަގުމަތީގައި ދަރިފުޅާދިމާއަށް އެއްޗެއް ނުބުނެ އޭނާ ކެތްކުރިއެވެ.\n" ޒީޝާން ކޮޓަރިއަށްދޭ…..ދެން މިރޭ ބޭރަށް ނުކުމެގެން ނުވާނެ…" ހަސަނު އެހެން ބުނެލުމަށްފަހު ގޮސްވަނީ އޭނާގެ ކޮޓަރިއަށެވެ.\nއޭރު ޒީނާ ކޮންމެވެސް ފޮތެއް ކިޔަން އެނދުގައި އޮތެވެ. ހަސަނު ގޮސް އެނދުގައި އޮށޯވެ ނިތްކުރީގައި އަތްބާއްލިގޮތުން ކަމެއް ގޯސްވެއްޖެކަން ޒީނާއަށް ދެނެގަނެވުނެވެ. އޭނާ ކިޔަން ގެންގުޅުނު ފޮތް އެނދުގެ ހެޑްބޯޑްމަތީގައި ބޭއްވުމަށްފަހު ހަސަނާދިމާއަށް އެނބުރުނެވެ.\n" ކިހިނެއްވީ؟…ހާދަ ކަންބޮޑުވެފަހެން ހީވެޔޭ؟….އަނެއްކާ ކަމެއް ގޯސްވީތަ؟" ހަސަނު އޮތްގޮތުން ޒީނާ އަހާލިއެވެ.\n" ކިރިޔާއެއްވެސް ނޫން ގޯސްވީކީ….މާބޮޑަށްވެސް ގޯސްވެއްޖެ…ޒީނާއަށް އެނގޭތަ ޒީޝާން އުޅޭނޫޅޭގޮތެއް….ޝިޔާގެ ގެޔަށޭ ކިޔާފަ އެމަންޖެ ދާތަނެއް ވިސްނާލިންތަ؟…" ރުންކުރު ގޮތަކަށް ހަސަނު ސުވާލުކުރަން ފެށުމުން ޒީނާ ކަންބޮޑުވެފައި ބަލަން އިނެވެ.\nއޭނާއަށް އެނގިގެއް ޒީޝާން އެއްވެސް ތާކަށް ނުދެއެވެ. އެހެންކަމުން ދޭނެ ޖަވާބެއް ނޭނގިފައި އިންދައި ހަސަނު މިރޭ އޭނާއަށް ފެނުނު ކަންތައް ކިޔައިދިނެވެ.\n" ކޮންދުވަހެއް ކަމެއްވެސް ނޭނގެ މިކަމެއް ހިނގަނީކީ….އަހަރެން ހިޔެއްނުކުރަން އަހަރެމެންގެ ދަރިފުޅު އެފަދަ ދަށުދަރަޖައަކަށް ވެއްޓިދާނެ ކަމަކަށް….އަހަރެމެންނާ ސިއްރުން އެފަދަ ވިޔާނުދާ ކަމެއް ކޮށްފާނެކަމަކަށް…." ހަސަނު ދެރަވެލާފައި ވާހަކަ ދެއްކިއިރު ޒީނާވެސް އިނީ ދެރަވެފައެވެ.\n" އަހަރެން މާދަމާ އެމަންޖެއާ ވާހަކަ ދައްކާނަން….އެމަންޖެ އަހަރެމެންނަށް ކަންކަން އޮޅުވައެއްނުލާ މީގެކުރިންވެސް….އެއީ އެހާ ގޯސް ކުއްޖެއްނޫން…" ޒީނާ އޭނާގެ ދަރިފުޅުގެ ދިފާއުގައި ވާހަކަ ދެއްކިއެވެ.\nއަނެއްކޮޅުން ޒީޝާން އޮތީ ބައްޕައަށް އޭނާގެ ސިއްރު ފަޅާއެރީތީ ބިރުން ލޮލަށް ނިދިވެސް ނައިސްފައެވެ. އެހެން އޮއްވައި ފޯނަށް މެސެޖެއް އައުމުން ސިހިފައި ބަލާލިއިރު އެއީ ޒަލަފްގެ މެސެޖެކެވެ.\n" ބައްޕަ ކީކޭތަބުނީ؟….ބައްޕަ އެހިޔަސް އަދި ނުބުނުއްޗޭ އަހަރެމެންގެ ގުޅުމުގެ ވާހަކަ….ބުނޭ މީ ހަމައެކަނި އެކުވެރިއެކޭ….އަދި އަހަރެން ބޭނުމެއްނޫން މިގުޅުން އެންމެނަށް ފަޅާއަރާކަށް.." ޒަލަފްގެ މެސެޖް ކިޔާލާފައި ޒީޝާން ދެރަވިއެވެ.\n" ކީއްވެ ބައްޕަމެންނަށް ނާންގަންވީ….މިހާރުވެސް ކިހާ ދުވަހަކު އުޅެވިއްޖެ ސިއްރުން….އަހަރެންނަކަށް ނުކެރޭނެ ދޮގުހަދާކަށް….ލޯބިވުމަކީ ކުށެއްނޫނެއްނު…އެހެންވީމަ ބުނުމަކުން މައްސަލައެއް ނެތެއްނު…" ޒީޝާން ޖަވާބު ލިޔެލިއެވެ.\n" އޯކޭ…ޒީއަށް ފެންނަ ގޮތަކަށް ކަންތައްކުރޭ!.." ޒަލަފް ޖަވާބުދިނެވެ. މާދަމާ މަންމަމެންނާއި ކުރިމަތިލާނެ ގޮތަކާމެދު ވިސްނަ ވިސްނާ އޮއްވައި މަޑުމަޑުން ޒީޝާންގެ ދެލޯމެރުނެވެ.\nހެނދުނުގެ ނާސްތާގެ ވަގުތުގައިޒީޝާން އިނީ ބައްޕަ ރޭގެ ވާހަކަ ދައްކަފާނެތީ ވަރަށް ބިރުންނެވެ. ނަމަވެސް ބައްޕަ އެކަމާބެހޭގޮތުން އެއްވެސް ސުވާލެއްވެސް ނުކުރުމުން އޭނަގެ ހިތަށް ހަމަޖެހުމެއް ލިބިގެން ދިޔައެވެ. ނާސްތާކޮށްގެން ބައްޕަ ބޭރަށް ދިއުމުން، މަންމަގެ ގާތުގައި ބުނެފައި އޭނާ ދިޔައީ ޝިޔާފުރަން އުޅޭތީ އެނގެއަށެވެ. އަދި ރޭގައި ކަންތައް ވީގޮތްވެސް ޝިޔާއަށް ކިޔައިދިނެވެ.\n" މަކުރިންވެސް ބުނީމެއްނު މަންމަމެންގާތުގަވެސް ބުނެގެން އުޅޭށޭ…..ދެން އެމީހުން ހީކުރާނީ މަކުރުވާ ކަމެއްކަމަށް….." ހިތްހަމަ ނުޖެހިފައި ޝިޔާ ބުންޏެވެ.\n" ނޫނޭ….ކީއްވެ އެހެން ހީވާންވީ….އެމީހުން އަހަފިއްޔާ އަހަރެން ބުނާނަމޭ ޝިޔާއަށްވެސް ނޭނގިޔޭ އަހަރެން ދަނީ….އޭރުން އެމީހުން ޝިޔާދެކެ ރުޅިއެއް ނާންނާނެއްނު…" ޒީޝާން ހަމަޖެހިލާފައި ބުންޏެވެ. ޝިޔާ އިތުރު އެއްޗެއް ނުބުނެ ހުރިނަމަވެސް އޭނާހުރީ އަދިވެސް ހިތްހަމަ ނުޖެހިފައެވެ. ޝިޔާއާ ސަލާމް ކުރުމަށްފަހު ގެޔަށް އައިއިރު ޒީކް ގޮވައިގެން މަންމަ ގޯތިތެރޭގައި އުޅެވެ.\n" ޒީދައްތީ…" ޒީކް ދުވެފައި އައިސް ޒީޝާންގެ ގައިގާ އޮޅުލައިގަތެވެ. ޒީޝާން ޒީކް ނަގާ އުރާލާފައި ކޮލަށް ދޮނެއްދެމުން ގޭތެރެއަށްވަނެވެ. ޒީކް ގޮވައިގެން ކޮޓަރިއަށް ވަދެ ޒީކް އެނދުމަތީ ބޭންދުމަށްފަހު އޭސީ އޮންކޮށްލިއެވެ. އަދި އޭނާ އަޅައިގެންހުރި ޝޯލްބޭލުމަށްފަހު ކޮނޑެއްގައި އަޅުވާލިއެވެ. ކޮޓަރިއަށް ވަނުމަށްފަހު ޝޯލްބޭލުމަކީ އޭނާގެ އާދައެވެ.\n" ދައްތި އެބައަންނަ ފާޚާނާއަށްވަދެފަ…އިޝީ ކާޓޫން ބަލާލަން އިނދޭ އިނގޭ…" ލެޕްޓޮޕުން ކާރޓޫން އެޅުވުމަށްފަހު ޒީޝާންވަނީ ފާޚާނާއަށެވެ. އެވަގުތަކީ ހަސަނު ބުނި ބުނުމަކަށް ޒައިކްވެސް އެގެއަށް އައިސް ވަތް ވަގުތެވެ.\n" އަނހާ ޒައިކް….ޒީކް ބަލާތަ ތިއައީ؟…" ޒައިކް ފެނުމާއެކު ޒީނާ އަހާލިއެވެ.\n" ނޫނޭ….ހަސަންބޭބުނީ ކޮންމެވެސް ފާޚާނާއެއްގަ މައްސަލައެއް އުޅޭ ވާހަކަ….އެހެންވެ ބަލާލަން މިއައީ…." ޒައިކް އޭނާ އައިބޭނުން ބުންޏެވެ.\n" އާނ…އެއީ ޒީޝާންގެ ކޮޓަރީ ފާޚާނާގަ ފްލަޝް ޓޭންކް މައްސަލަ އުޅޭތީ….ދޭބަލަ ބަލާލަން….ޒީޝާން އެބައުޅޭ ކޮޓަރީގަ…" ޒީނާ ބުނެލިއެވެ. ޒައިކް ޖެހިލުންވެ ހުރެގޮސް ޒީޝާންގެ ކޮޓަރި ދޮރުގައި ޓަކިދިނެވެ. ކާޓޫން ބަލަންއިން ޒީކްއަށް އެއަޑު އިވުމާއެކީ ދުވެފައި އައިސް ކޮރައިގެން ތަޅުގައި ހިފާ އަނބުރާލިއެވެ. ކުއްލިއަކަށް ދޮރުހުޅުވުމާއެކީ ސިހިފައި ޒައިކް ބަލާލިއިރު ދޮރުމަތީގައި ހެވިފައި ޒީކް ހުއްޓެވެ.\n" އަސްތާ….ބައްޕިގެ ދޫނިތަ މިއުޅެނީ…" ޒީކް ނަގާ އުރާލަމުން ޒައިކް ލޯބިކޮށްލިއެވެ. ކޮޓަރި ތެރެއަށް ބޯދިއްކޮށް ބަލާލިއިރު ޒީޝާން ފެންނާކަށް ނެތެވެ. އެހެންކަމުން ވަންނަން ނުކެރިފައި ހުއްޓައި ޒީކް އޭނާގެ އަތުގައި ހިފާ ދަމާފައި އެތެރެއަށް ވެއްދިއެވެ.\nޒައިކް ގޮވައިގެން އައިސް އެނދުގައި ބައިންދާފައި ލެޕްޓޮޕް ދައްކާލީ އުފާވެފައި ހުރެގެންނެވެ. ޒައިކްވެސް ހީލާފައި ޒީކްގެ ބޮލުގައި ފިރުމާލިއެވެ. ފާޚާނާއިން ނުކުތް ޒީޝާން އެނދާ ދިމާއަށް ހިނގައިގެންފައިވެސް ހުއްޓެވުނީ ޒީކްގެ ގާތުގައި އިން ޒައިކް ފެނިފައެވެ. އެވަގުތު ޒައިކްވެސް އެދިމާބަލާލިއެވެ. ހަމެއެއާއެކު އަވަސް އަވަހަށް އިސްޖަހާލީ ޒީޝާން ބުރުގާ ނާޅާހުރުމުންނެވެ. ޒީޝާންއަށްވެސް އެކަން ހަނދާންވެ ފާޚާނާއާ ދިމާއަށް ދުއްވައިގަނެވުނީ ބޭއިޚުތިޔާރުގައެވެ. ނަމަވެސް އޭނާގެ ނަސީބު ވަރަށްވެސް ދެރައެވެ. ފާޚާނާ ދޮރުމަތީގައި އޮތް ފައިފުއްސަށް އެރި ކައްސާލިގޮތަށް ކަނޑާލި ރުއްގުޅިއެއްހެން ވެއްޓި އޭނާ އިނދަޖެހިއްޖެވެ.


31 އޯގަސްޓު 20193ކޮމެންޓް\nގިތެޔޮ އަޅައިފި އެއްޗަކުން ވަސްފިލުވުމަކީ ފަސޭހަކަމެއް ނޫނޭ ބުނެ އަމާޒުވާ ވިހަ ހަމަލާތަކަށް އޭރަކު، އަހަރެން އަޅައެއް ނުލަމެވެ. ކުއްޅަވަކުގައި ދުވާ ވަހާއި އޭގެ ރަހައާ ގުޅުމެއް ނެތްކަމަށް ބުނާ މީހުންނަށް އަހަރެން ތައުރީފުކުރާ ހިތްވަނީ ކީއްވެ ކަމެއް ޚުދު އަހަންނަކަށް ވެސް ނުވިސްނެއެވެ. މިސުރު ބޯކަބަލަކީ ކޮން އެއްޗެއް ކަމެއް މިސުރު މީހުންނަށް ނޭނގެޔޭ ބުނާތީ އަހަރެން ގާތަށް އަންނަނީ ޒާތެއްގެ ހިންޏެކެވެ. ކޮންމެ މީހަކު ކޮންމެ އެއްޗެއް ކިޔަސް އަހަރެން އަޅައި ނުލާނެ ދެ ކަމެއް އޮންނާނެއެވެ. އެއީ، އަހަރެންގެ މިޒާޖާއި އަހަރެން ލޯބިކުރާ އަހަރެންގެ ގޮތްގަނޑެވެ.\nއެއްބަޔަކު އަހަރެން ސިފަ ކުރަނީ މިސުރު ބޯކިބަލުގެ ގޮތުގައެވެ. އަނެއް ބަޔަކު އަހަންނާ ދިމާ ކުރަނީ ކުއްޅަވަކެއްގެ ލަގަބު ދެމުންނެވެ. ރައްޓެހިން އަހަންނާ ދިމާކުރަނީ ގިތޮޔޮ ހުސްކުރި ފުޅީގެ ކުރީގައިވާ ތިން އަކުރު ބޭނުންކޮށް ގެންނެވެ.\nއެއީ އަހަރެން ސިފަކުރަން އެކި މީހުން ބޭނުންކުރާ ކޯޑުތަކެވެ. އެކި މީހުން ގެންގުޅޭ ފާހަގަތަކެވެ. ކޮންމެ ގޮތަކަށް ނަން ކިޔުނަސް އަހަންނަކީ އަހަރެންނެވެ. ޒަމާން ކޮންމެ ފަދަ މުސީބާތެއް ގެނަޔަސް ސިންގާއަކީ ސިންގާކަމަށް ޚުދު އަހަރެން ވެސް އެއްބަސްވަމެވެ. އަހަންނަށް އެ ވިސްނުން ލައިދިން މީހަކީ ޖިނާއެވެ. މުޙައްމަދު ޖިނާހެވެ. އެއީ އަހަރެންގެ މި ދާއިރާއަށް ފައްކާކޮށްދިން އަހަރެންގެ ބަޠަލެވެ. އަހަރެންގެ ފިލްމުގެ ޑައިރެކްޓަރެވެ.\nއާއެކެވެ. އަހަންނަކީ ވަރަށް ތަފާތު މީހެކެވެ. އަހަރެން ގަޔާވާނީ ކޮން ކަމަކާ ކަމެއް ކުރިން އަންދާޒާކޮށްލުމަކީ ވަރަށް އުނދަގޫ ކަމެކެވެ. ބައެއް ފަހަރު މީހަކު ބުނެލާ އެންމެ ލަފުޒެއްގައި އަހަރެން ތާށިވެދާނެއެވެ. އަނެއްބައި ފަހަރު ވައިރޯޅިއެއް ބީހިލާ ގޮތަކުން ވިންދުތައް އަވަސްވެދާނެއެވެ. މިއީ ކީއްވެވާ ގޮތެއްކަން ނޭނގި ހުއްޓާ ހިތުގެ ވަހުމުތައް ދެނެގަތް މީހަކީ ޖިނާއެވެ.\nއޭރު އަހަރެންގެ އުމުރުން ވީ އެންމެ ބާވީސް އަހަރެވެ. އަހަރެން ދުވަހުގެ ވަޒީފާއަކީ ޔުނިވަރސިޓީގެ ނަންބޯޑު ބަލަން ދެއިރު ދެ ދަޅަޔަށް ހިނގުމެވެ. ދެ ނަމާދު ވަގުތުގެ ޒިންމާއަކީ އޮންލައިން މަންސަތަކުގައި މާފޮޅުވުމެވެ. އަށަކުން ދިހައަކަށް އޮންނަނީ ފޮތި ފިހާރައިގެ ވަތްގަނޑު ހުޅުވާ ލެއްޕުމެވެ. ޖިނާ ދިމާވީ ފޮތި ފިހާރައިންނެވެ. އޭނާއަކީ އަހަރުމެންގެ ފިހާރައިން ފޮތި ހުސްކުރާ މީހެކެވެ. އަންހެން ކުދީންގެ ހަށިގަނޑުން މިންނަގައިގެން އޭނާ އެ ހޯދަނީ ހާދަ ބޮޑު މަޝްހޫރުކަމެކެވެ. މުޅި މީޑިއާގައި އޮންނަނީ އޭނާގެ މޮޅުކަމުގެ ވާހަކައެވެ.\n"އަސްލު އަހަރުމެން ވެސް ޖެހޭނެ ދޯ ތިކަމުގައި ބައިވެރިކުރުވަން،" އަހަންނަށް ދިމާކޮށްލެވުނީ ޖިނާއާއެވެ. "އަހަރުމެން މިކަހަލަ ފޮތި ނުވިއްކާނަމަ ތި މަޝްހޫރު ކަމެއް ނުލިބުނީސް ދޯ. މަށަށް ވެސް ނިކަން މިން ބަލަން ދަސްކޮށްދީބަލަ."\n"ބޭނުން ވެގެންތަ؟ ނޫނީ ހަމަ ޖެއްސުމަށްތަ؟" ޖިނާ އަހަންނާ ކައިރިވެލަމުން ވައި އަޑުން ބުނެލިއެވެ.\n"ބޭނުން ވެސް ވެގެން. ސަމުސާ ދިމާކުރަން ނޭނގިގެން." އަހަރެންގެ ވާހަކަ ބައްޓަން ކުރީ ޖިނާގެ ވާހަކަދެއްކުމުގެ ރާގަށެވެ.\n"މައްސަލައެއް ނެތް. މަގޭ ގާތު ދެން ހެވޭ ނުބުނާތި. އޯކޭ." ޖިނާ ހޭންފެށިއެވެ.\nއެރެއިން ފެށިގެން އަހަރެން އަކުރު އަޅަމުން ދިޔައީ ޖިނާ އަޅައިދިން ފޮޅުވަތުގެ މަތީގައެވެ. އަމިއްލައަށް ލިޔަން ދަސްވަންދެން ޖިނާ އަހަރެންގެ އަތުގައި ހިފަހައްޓައިގެން ލިޔަން ދަސްކޮށްދިނެވެ. އޭނާގެ ތަޖުރިބާގެ އެހީގައެވެ. މޮޅެތި އުކުޅުތައް އަހަންނަށް އޭނާ ކިޔައިދެއެވެ. ބަސްކޮށާރު ދަސްކޮށް ދިނެވެ. ޖިނާގާތުން ދަސްވެނިވާކަން މާ ގިނަ ދުވަހެއް ނުނެގިއެވެ.\nދުވަސްކޮޅެއް ނުވަނީސް ޖިނާ ފެން ދިން ހުރިހާ ގަހެއް ހެދި ފޯދެން ފެށިއެވެ. ހުށަހެޅުންތަކާއި ފުރުޞަތުތައް ގަޔާ ދިމާއަށް އުދުހެމުން އަންނަށް ފެށިއެވެ. އަހަންނަށް ރީތިވީ ދުނިޔޭގެ ކުލަތަކެވެ. ބޭނުންވީ ތަޖުރިބާ ކުރާށެވެ. ބަގީޗާގެ ތެރޭގައި އުދުހެމުން ފަހަރަކު މަލެއްގެ ރަހަ ބަލާށެވެ. މީވާ ސަޅިކަމެކޭ ހިތަށް އެރިއެވެ. ދުވަސްކޮޅެއް ނުވަނީސް އަހަންނަކީ މުޅި ޔުނިވަރސިޓީއަށް މަޝްހޫރު މީހަކަށް ވެއްޖެއެވެ. މާލެތެރެއަށް ނަންވިދައިލައިފިއެވެ. ސަލާންތައް އޮހެން ފަށައިފިއެވެ. އަހަރެންގެ ހިތަށް އެރިއެވެ. ފުއްޓަތްކެއް ޖަހައިލާ އިރަށް މަސްއައިން އެކުގައި އޮޑިއާ ދިމާއަށް ކެހޭހާ އަހަރެން މޮޅީ ހެއްޔެވެ؟ ނޫނީ އަހަރެންގެ އެދެރު އެހައި ވަރަށް އަހަންނަށް އުނގަނައިދިނީ ހެއްޔެވެ؟\nއަހަންނަށް އަހަރެންގެ ދުނިޔޭގައި އުދުހި އުޅެވެން ފެށުނެވެ. އަހަންނާ ޖިނާގެ ގުޅުން ކެނޑި ދެމެދުގައި ފާރެއް ރޭނުނީ ވެސް މިކަމުގެ ތެރޭގައި ކުނި ޖެހިގެންނެވެ. އަމިއްލައަށް އެދުމުގެ ފާޓުފުޅާވުމުންނެވެ. އަމިއްލަ އައިނުގެ ނަންބަރު އޮޅި އަމިއްލަ ސައިޒު ވެސް ހަނދާން ނެތުނީމައެވެ. މަގުބޫލު ވުމަކީ ވެސް އުނދަގޫ ކަމެކެވެ. ވަކީން ޚާއްޞަކޮށް އަހަންނަށް މަގުބޫލުވެވުނީ މުޅީން އެހެން ދާއިރާއަކުންނެވެ. އަމިއްލަށް ފޮށީގައި ބާރަށް ބައްދަން ޖެހޭ ކަހަލަ ދާއިރާއަކުންނެވެ. ކުއްޅަވަކުގެ ވަހާއި އޭގައިލާ ރަހަ ތަފާތުވާ ބީދައިންނެވެ. މިސުރު މީހުންނަށް މިސުރު ބޯކިބާ ހުންނަ ކަން ނޭނގޭ ހެންނެވެ.\nޖިނާއާ ކުނި ޖެހި މާ ގިނަ ދުވަހެއް ނުވަނީސް އަހަރެންގެ ވަސް މާލެތެރެއަށް ނުބައިވާން ފަށައިފިއެވެ. ނަސީބަކުން އެއީ ބޮޑު ޗުއްޓީއަށް ފައި ކުރުކޮށްލި ދުވަސްވަރެވެ. ލޯމަތިން ގެއްލި، އަހަރެންގެ ވަސް މާލެއިން ކަނޑުވައިލަން ފުރުސަތެއް ލިބުނީ އެހައި ހިސާބުންނެވެ. އަހަރެން އަމާޒު ހިފީ ރަށާ ދިމާއަށެވެ. އަހަރުމެންގެ އަތޮޅަކީ އެއް ފަސްގަނޑަކަށް ހިކިފައި ނެތަސް އެތައް ރަށެއްގެ ޗޭނަކަށް ހަދައިފައިވާ ރަށެކެވެ. ހަވީރު ފިންޏަށް ބުރު ޖެހުމަކީ އަހަރުމެންގެ ސަގާފަތެކެވެ. ދަންވަރު އެކެއް ދޭން ޖަހަންދެން ފިނިބުރު ޖެހުން ދިގުދެމިގެން ދެއެވެ.\nފިނިބުރު ޖެހުން ވެފައިވަނީ މަޖާޒަކަށެވެ. ކުރަނީ އެހެން ކަމެކެވެ. ޖަހަނީ އެހެން ސަކަރާތެކެވެ. ހިލެނީ އެހެން މެޓައެކެވެ. އަހަރެންގެ ޒުވާންކަމުގެ ރަންޒަމާން ފެށުނީ ތަފާތު ދާއިރާއަކުން ދަސްވެނިވެގެންނެވެ. އަންހެން ކުދީންގެ ހިތުގައި ޓަކި ޖަހައިލަންވީ ދޮރު އަހަންނަށް ދެނެގަންނަށް އުނދަގުލެއް ނޫނެވެ. އަހަންނަށް އޮންނާނީ ޝައުޤުވެރިވުމެވެ. ހިތުގައި ޝައުޤުވެރިކަމެއް އުފެދުމެވެ. ބައެއް ފަހަރު ބުނެލާ ދެރަ ބަހަކުން އެ ޝައުޤުވެރިކަން އުފެދިދާނެއެވެ. އަނެއްބައި ފަހަރު މޫނު މައްޗަށް ގެންނަ ނުރުހުމުގެ ހަރަކާތަކުން އެކަން ވެދާނެއެވެ.\nއަހަރެންގެ ކާމިޔާބުގެ ތަރި މެދު އުޑުގައި ފިޔަޖަހައިތާ އެތައް ދުވަހެއްވިއެވެ. އަހަރެންގެ ދުރުމީގައި އެކި ދުވަހު އެކި ތަރި ބެބުޅިއެވެ. ކާމިޔާބުކަމުގެ ލިސްޓަށް އެމުނި ގެތިފައިވަނީ ކިތައް ތަރިކަމެއް ގުނާން ވެސް ނޭނގެއެވެ. ގިނައީ މުޅީން އަލަށް އުފަންވި ތަރިތަކެވެ. ބައެއް ފަހަރު ފަޒާގައި އެކި ފަހަރު ބަޅުޅާ ފަނޑުވެފައިވާ ތަރިތައް ވެސް އަހަރެންގެ ދުރުމީގެ ލެންސަށް ހެޔޮވަރު ވިއެވެ.\nއެއީ ޖައްވަށް ފިނިކަން އަތްގަދަކޮށްފައިވާ ރެއެކެވެ. އަހަރެން ނުކުތީ ފިނިބުރެއް ޖަހައިލުމަށެވެ. ރައްޓެހިންގެ ފޯނުން ޖަވާބު ނުދިނުމުން ނިންމީ އެކަނި ނަމަވެސް ވަދު ދަމައި ލުމަށެވެ. ފަހަރުގައި ފެނުމަތިން ހެޔޮވަރުގެ މަހެއް ވަދުގައި ހިފައިފާނެތާއޭ ހިތްބުނެލިއެވެ. ބޮޑު މަގުގެ މެދާ ހަމައަށް ދެވުނު އިރަށް ގައިން ހީބިހި ނަގަން ފަށައިފިއެވެ. ފިނިވެގެންނެވެ. ކަތުރު ކަށިގަނޑުގެ ޒިންމާ އުފުލަން ފަށައިފިއެވެ.\nއަހަންނަށް ކުއްލި ސިހުމެއް ލިބުނީ މަގުގެ މެދުން އަތް ހިއްލައިގެން ހުރި މީހާއަށް ސައިކަލްގެ އަލި ފޯރުމުންނެވެ. އަލި އެޅިފައި ހުރީ އެމީހާގެ އުނަގަނޑުން ތިރިއަށެވެ. ސައިކަލުގެ އަލިގަނޑު މައްޗަށް ހިއްލައިލީމެވެ. ހައިރާންވެ ބަސް ހުއްޓޭހާ ވިއެވެ. އެ ކުއްޖާއާ ހަމަ ދެވުމާއެކު އަހަރެން މަޑުކޮށްލީމެވެ.\n"އައްސަލާމް އަލައިކުމް، މީ ނިޔާޒު، އެކަނިތަ؟ ރަށުކޮޅަށް ދާން ބޭނުންވެފަ ހުރި ހެން ހީވާތީ މި މަޑުކޮށްލީ؟" އަހަންނަށް ބަލައިލެވުނީ އެ އަންހެން ކުއްޖާގެ މޫނަށެވެ.\nބަދަލުގައި އެ ކުއްޖާ ލުއި ގޮތަކަށް ހިނިތުންވެލިއެވެ. އަހަންނަށް ކަޅި ޖަހައި ނުލައި އެ ކުއްޖާގެ މޫނަށް ބަލަން އިނދެވުނެވެ. އެހައި ރީތި މޫނެއް ދުވަހަކު ވެސް އަހަރެން ނުދެކެމެވެ. އޮމާން ދެ ކޯތާފަތެވެ. މަޑުމަޑު ހުދުކުލައަކުން ދިއްލިފައިވާ އޮމާން ހަންގަނޑެކެވެ. އުނަގަނޑާހަމައަށް އޮތް ފަން އިސްތަށިގަނޑުވަނީ ކަންފަތުގައި އަޅުވާލެވިފައެވެ.\n"އަހަރެން ގެން ގޮސްދެންތަ؟" އަނެއްކާ ވެސް އަހަރެން ވާހަކަދައްކަން ފެށީމެވެ.\nއެ ކުއްޖާގެ މުޅި ހަށިގަނޑަށް ބަލައިލަމުންނެވެ. އެއާއެކު ނާރުތަކުން ސިކުނޑިއަށް ސިގުނަލުތަކެއް ފޮނުވަމުން ދިޔައެވެ. މަޑުމަޑުން ލާނެތް ގޮތަކަށް ލޯ މަރައިލައި ދަތް ދޮޅީގައި އަތް ކާއްތައިލެވުނެވެ. ބޮލަށް ތިލަވަމުން ދިޔަ ޚިޔާލުތަކުގެ ސަބަބުން ސިކުނޑި ފުރެމުން ދިޔައެވެ.\n"ވައި ޖައްސައިލަން ބޭރަށް ނުކުމެ މި އުޅެނީ. ހަނދުމަހުގެ ފަނަރަ އެއީ އަހަރެންގެ ރެޔަކީ،" އެ އަންހެން ކުއްޖާގެ ހިމަ އަޑު އިވިގެން ދިޔައެވެ. "އަހަންނަކީ އިބާ."\n"އޯހ. އިބާ. ރީތި ނަމެއް. ނަމާއެއް ވަރަށް އިބާ ވެސް ރީތި. ތިހާ ރީތި ކުއްޖެއް އަހަރެން ދުވަހަކު ވެސް ނުދެކެން،" އަހަންނަށް ހިނިތުންވެލެވުނެވެ. "އަހަރެން އިބާއާއެކު މަޑުކޮށްލަންތަ؟"\n"މިއީ އެންމެންގެ ތަނެކެއްނު. އަހަރެންގެ އަމިއްލަ ތަނެއް ނަމަތާ ހުއްދަ ހޯދަން ޖެހޭނީ." އިބާ ހިނިތުންވެލިއެވެ.\n"ތި ކަހަލަ ވިސްނުން ހުރިހާ ކުދީންގެ ނުހުންނަނީ ކީއްވެބާއޭ އަހަރެން ހިތަށް އަރާ،" އަހަރެން ސައިކަލު މަގުގެ އެއް ފަރާތުގައި ޕާކުކޮށްލީމެވެ. "ވާހަކަދައްކައިލަން ވަރަށް ޝައުގުވެރިވެއްޖެ. އަހަރެންގެ ރަހައާ ވަރަށް ގުޅޭ ރަހައެއްތި."\n"އާން. އެންމެންގެ ވިސްނުން އެއްގޮތެއް ވެސް ނުވާނެ. އެންމެންގެ މަގުސަދު ވެސް އެއް ގޮތެއް ނުވާނެތާ ދޯ،" އިބާ ހިނިތުންވެލިއެވެ. "އާއްމުކޮށް އަހަންނަކީ ދައުވަތު ދޭ މީހެއް ނޫން. އަހަރެންގެ ދައުވަތު އެއްވެސް މީހަކު ބަލައި ނުގަނޭ."\n"ހީވަނީ ވަރަށް ހިތި ތަޖުރިބާއެއް ކޮށްފައިވާހެން. ހިއްސާކޮށްލައިދީފިނަމަ ވަރަށް ރަނގަޅު. އޭރުން އިބާއަށް ވެސް ހިތްހަމަ ޖެހުމެއް ލިބިގެންދާނެ ކަމަށް މި ބަލަނީ." އަހަރެން އިޝާރާތްކޮށްލީ މަގުގެ އެއްފަރާތަށެވެ.\nއަހަރެން ބޭނުންވީ އެ ދިމާ އަތިރިމައްޗަށް ނުކުންނާށެވެ. ހަނދުގެ އަލިން ފެންވަރާށެވެ. އަހަރެންގެ އިޝާރާތްތައް އިބާ ދެނެގަތެވެ. އަހަންނާ އެކު އޭނާ ހިނގައިގަތެވެ.\n"ތަޖުރިބާއަކީ ހިއްސާކުރެވޭ އެއްޗެއް ނޫން ދޯ. ތަޖުރިބާއަކީ ލިބޭ އެއްޗެއް. ހާސިލުކުރާ އެއްޗެއް. ތަޖުރިބާއަކީ ހޯދާ އެއްޗެއް. ތަޖުރިބާ ކުރެވިފައިވާ މީހެއްގެ ވާހަކަތައް އަޑު އެހިދާނެ. އޭނާއަށް ވެސް، އެ ކުރެވުނު ހުރިހާ ތަޖުރިބާއެއް ކިޔައި ނުދެވޭނެ." މާނަފުން ބަސްތަކެއް ހިމަނައިގެން ބޮޑެތި ވާހަކަތަކެއް އިބާ އަމުނައިލިއެވެ.\nހައިރާން ކަމާއެކު އަހަންނަށް ބަލަން ހުރެވުނީއެވެ.\n"ކީކޭ ބުނާނީ؟ ފިލޯސަފީ ގަޑިއަކަށް ކަން ނޭނގެ މި ވަދެނީ." އަހަރެން އިބާއާ ގާތަށް ޖެހިލީމެވެ.\nއޭރު އަހަރުމެންނަށް ތިބެވުނީ ތުނޑީގައެވެ. އަހަރުމެން ތުނޑިއަށް ނުކުތުމާއެކު ކަނުނިތައް ހޮރުތަކާ ދިމާއަށް ދުވެގަތެވެ. ހީވީ ބިރެއް ފެނިގެން ދުވެފިލަން އުޅުނުހެންނެވެ. ބައެއް ކަކުނި ދިޔަރެސް މަތީ ދެ ކޮޅަށް ދުވެލަ ދުވެލާ ތިއްބެވެ. އަހަރެން ބޭނުންވީ ފުރުސަތެކެވެ. ސިކުނޑީގައި ދެތިން ޚިޔާލެއް ދުވެލިއެވެ. ކުއްލިއަކަށް އަރިއަޅައިލިއެވެ. އަރިއަޅައިލި ގޮތުން އަހަރެންގެ ހަށިގަނޑުގެ ބުރަ އިބާއާ ވީ ފަޅިއަށް އަމާޒުވިއެވެ.\nއަހަންނަށް ހިފުނީ އިބާގެ ކޮނޑުގައެވެ. އިބާގެ ދެ ކޮނޑުގައި ހިފުނު ގޮތުން، އިބާ ވެސް އަރި އަޅައިލިއެވެ. އަހަންނާ ދިމާއަށެވެ. އެއާއެކު ދެމީހުން އެކުގައި ވެއްޓުނެވެ. އިބާގެ މޫނު އަހަރެންގެ ދަތްދޮޅީގައި ޖެހުނެވެ. ކުއްލި ހަރަކާތަކާއެކު އިބާ އަހަރެން ގައިގައި އޮޅުލައިގަތެވެ. އަހަރެން ފުރުސަތުގެ ބޭނުން ހިފީމެވެ. ނޭނގޭ ކަމަށް ހެދިގެން އޮވެއެވެ. އިބާގެ މޫނާ ދިމާއަށް އަހަރެން މޫނު އަނބުރައިލީމެވެ. އެއާއެކު އިބާގެ ނޭވާތައް އަހަރެންގެ ތުންފަތަށް އެޅެމުން ދިޔައެވެ. އަހަރެންގެ ތުންފަތް ހަރަކާތްކޮށްލިއެވެ.\nއަހަންނަށް ކުރެވެމުން ދިޔައީ މުޅީން އެހެން އިހްސާސްއެކެވެ. ހީވީ މުޅި މީހާ އެކުގައި ލުއިވެ ފަޒާގެ ތެރޭގައި އުދުހެވޭ ހެންނެވެ. ހަށިގަނޑުގައި ހުރި ބަރުހެލިކަން އެކުގައި ކެނޑިގެން ދިޔަހެންނެވެ. އަހަންނަށް ދެ ލޯ މަރައިލެވުނެވެ. ފޫޅާ ދިމާއިން ހޫނުކަމެއް އިހުސާސް ވާހެން ހީވުމުން ދެ ލޯ ހުޅުވައިލެވުނެވެ. އަހަންނަށް ލިބުނީ ކުއްލި ސިހުމެކެވެ. މޭމައްޗަށް ބަރުކަމެއް އިހުސާސްކުރެވުނެވެ. މޭމައްޗަށް ބަލައިލެވުނެވެ. ފެނުނީ ހިޔަންޏެކެވެ. ދެފަހަރަކު ކަޅި ޖަހައިލެވުނެވެ. މޭމަތިން ފެނުނު ހިޔަނީގެ ސިފަ ބަދަލުވިއެވެ. އެއީ ބިރުވެރި ސިފައަކަށް އިން ހައިވާނެކެވެ. ހަށިގަނޑު ގުޑުވާލަން އުޅެއުޅެ އެކަމެއް ވެސް ނުވިއެވެ. އަހަންނަށް ބަލައިލެވުނީ އިބާ ކޮބައިތޯއެވެ. އިބާ ފެންނާކަށް ނެތެވެ. އަހަންނަށް އިބާއޭ ކިޔައި ގޮވާލެވުނެވެ.\nމޭމަތީގައި އިން ހައިވާނު އަހަންނާ ދިމާއަށް ބަލައިލިއެވެ. އެ ސޮރުގެ ދެ ލޯ ފެނުނީ އެ ވަގުތުއެވެ. ބޮޑު ބޮޑު ދެ ލޮލެވެ. ދެ ލޯ ހީވަނީ އަނގުރު އަލިފާން ގަނޑެއްހެންނެވެ. އެ ސޮރު ދޫ ބޭރަށް ނެރެލިއެވެ. ދެ ކަފިވެފައިވާ ހިމަ ދުލެކެވެ. ދޫ ބޭރަށް ނެރެލި ވަގުތު އަނގައިގެ ތެރެއިން ލޮނދިތައް ބޭރަށް ނުކުންނަމުން ދިޔައެވެ. ދޫ ނެރެލައި އެ ސޮރުގެ އަމިއްލަ ތުންފަތުގައި ޖައްސައިލަމުން ލަސްލަހުން އެތެރެއަށްލިއެވެ. އެއާއެކު ތުންފަތުގެ ބޭރުގައި ދުލުގައި ހުރި އޮލަ ލޮނދިތައް އުނގުޅުނެވެ.\n"ތި ކޮން އެއްޗެއް؟" އަހަރެން ބިރުން ތުރުތުރު އަޅާން ފެށިއެވެ.\n"މީ އިބާ. އިބާގެ އަސްލު. ކަލޭ ބުނަމެއްނު، ކޮންމެ ފަދަ މުސީބާތެއް މެދުވެރި ވިޔަސް ސިންގާވާނީ ސިންގާއަށޭ. އެހެންވީމަ އިބާވާނީ އިބާއަށް. ކޮންމެ ސިފައެއްގައި ވިޔަސް އިބާވާނީ އިބާއަށް،" އެ ސޮރުގެ އަޑު އިވެމުން ދިޔައީ ދެ އަޑު އެކުވުމުން އަންނަ ފަދަ ގޮތަކަށެވެ.\n"އަހަރެން ފޫޅަށް ކީއްތި..؟" އަހަންނަށް ބުނެވުނީ އެހައި ހިސާބަށެވެ.\nއެ ސޮރު ތުންފަތުގެ މަތީގައި ހުރަހަށް އަމިއްލަ ޝަހާދަތް އިނގިލި ޖައްސައިލިއެވެ. އިނގިލި ތަކުގައި ހުރީ ހިމަ ދިގު ނިޔަފަތި ތަކެކެވެ. އާދަޔައިގެ އިންސާނެއްގެ އިނގިލިތަކަށް ވުރެ އިނގިލިތައް ދިގުވެފައި ހިމައެވެ.\n"ކަލޭއަށް އޮތް ހަދިޔާ މި ލައިދިނީ. ދެން އެ ހަދިޔާ ހިފައިގެން އަބަދަށް އުޅޭ. ގިތެޔޮ އަޅާފައި ހުންނަ އެއްޗެހިން ވަސް ފިލާނެ އެތައް ގޮތެއް ހުންނާނެ. މި ވެސް އެއް ގޮތް." އެ ސޮރު ބާރުބާރަށް ހޭންފެށިއެވެ.\nދެން ވީ ނުވީއެއް އަހަންނަކަށް ނޭނގުނެވެ. ދެން ލޯ ހުޅުވާލެވުނު އިރު އަހަރެން އޮތީ ސަރަހައްދީ ހަސްފަތާލުގައެވެ. ހެނދުނު ތުނޑިމަތީ ހޭނެތިފައި އޮއްވާ ބަޔަކަށް ފެނިގެން އަހަރެން ގެނައީކަމަށް ދައްތަ ކިޔައިދިނެވެ.\n"އަސްލު ކިހިނެއްތަވީ؟" ސުވާލުގެ ނަޒަރުން ދައްތަ ސުވާލުތައް ބަންޑުންކޮށްލިއެވެ.\nއަހަންނަށް ވީ ގޮތެއް އެކަކަށް ވެސް ނޭނގެއެވެ. ބައެއް މީހުން ކިޔައި ގޮތުން އަހަރެން ޖިންނި މޮޔަވީއެވެ. އަނެއް ބަޔަކު ބުނާ ގޮތުން އަހަންނަށް ބަޔަކު ހަމަލާ ދިނީއެވެ. ފޫޅާ ދިމާއިން ވަރަށް ފުންކޮށް ކަނޑައިގެން ގޮސް ހުރިކަމަށް އެމީހުން ބުނެދިނެވެ. ޑޮކުޓަރުން އިތުރު ތަހުލީލު ކުރަމުންދާ ކަމަށް ބުނެދިނެވެ. އަހަރެންގެ ބަނޑުގެ ސްކޭނެއް ހެދުމުން އެމީހުން ހައިރާންވީ ކަމަށް ދައްތަ ކިޔައި ދިނެވެ. ގޮތް ނޭނގޭ އެއްޗެއް ބަނޑުގައި އޮތް ކަމަށް ޝައްކުކުރާކަމަށް ބުނެދިނެވެ. އެކަމަކު އެބުނާ އެއްޗެއް ކަށަވަރު ކުރާން ދެވަނަ ފަހަރަށް ސްކޭން ކުރި އިރު އެ ނުފެނުނު ކަމަށް ބުނެދިނެވެ. އަހަރެން ބަނޑުގައި އަތް ޖައްސައިލީމެވެ. އާދަޔާ ޚިލާފު އެއްވެސް ކަމެއް ފާހަގައެއް ނުކުރެވުނެވެ. މަޑުމަޑުން ފޫޅު ކައިރީގައި ޝަހާދަތް އިނގިލި ޖައްސައިލީމެވެ. ހީވީ ހޫނުކަމުން ފިހިދާނެހެންނެވެ. ކުއްލިއަކަށް ފަހަތަށް އަތްދަމައިލެވުނެވެ. އެ މަންޒަރު ދައްތައަށް ވެސް ފެނުނެވެ. އަހަރެން ބާރު ބާރަށް ހަޅޭއްލަވާ ގަތީމެވެ.\nކުއްލިއަކަށް ބަނޑުގައި ރިއްސައިގަތެވެ. ބަނޑު ތެރޭގައި ދެ ކޮޅަށް އެއްޗެއް ދުވާހެން ހީވަމުން ދިޔައެވެ. ބައެއް ފަހަރު އެ ދުވާ އެއްޗެއް ބަނޑުގެ ހަންގަނޑުން މައްޗަށް ހިއްލިފައި ހުރެއެވެ. އަހަންނަށް އެ މަންޒަރު ފެންނަން ވެސް ފެނެއެވެ. ކުޑަކުއްޖެއްގެ މޫނުގެ ސިފައިގައެވެ. ބައެއް ފަހަރު ޖަނަވާރެއްގެ މޫނުގެ ގޮތުގައެވެ. އެ ސިފަތައް ބަނޑުން ބޭރަށް އުފުލިފައި ހުރެއެވެ. ނަމަވެސް، އެ މަންޒަރު ފެންނަނީ އަހަންނަށް އެކަންޏެވެ. އެހެން މީހުންނަކަށް އެކަމެއް ނުފެނެއެވެ.\nއަހަންނަށް ދޭތެރެ ދޭތެރެއިން ފާޑެއްގެ ބާރުގަނޑެއް އަރައެވެ. ފުން ނިންޖަކުން ނިދައިލެވޭހެން ހީވެއެވެ. ހޭވެރި ނުވެވި އެތައް އިރަކު އޮވެވޭކަން އެނގެއެވެ. އަހަންނަކީ މޮޔައެއްގެ ނަމުގައި މުޅި ރަށަށް އަޑު އަރައިގެން ދިޔައެވެ. ޖިންނި މޮޔަވާ ވާހަކައެވެ. މި ވޭނުގައި އުޅެމުން އުމުރުގެ ސާޅީސްފަސްވަނަ އުފަންދުވަސް މި ގުނަނީއެވެ.\nއިބާގެ ވާހަކަދައްކާ އިރަށް އެންމެން ފަށަނީ ހޭށެވެ. އެމީހުންނަށް ނުފެނުނަސް އަހަންނަށް އިބާ ފެންނަން ވެސް ފެނެއެވެ. އަހަންނަށް އުނދަގޫވާ ކޮންމެ ދުވަހަކު އިބާ އަހަރެންގެ ގާތަށް އައިސް އެހީތެރިވެދެއެވެ. އެ ވޭނުން މިންޖުކޮށްދެއެވެ. އޭނާ އަހަންނަށް އަޅައިލައެވެ. ނަސޭހަތް ދެއެވެ. ވިސްނައިދެއެވެ. އަބަދުވެސް އޭނާ ބުނާ ވާހަކައެއް އޮވެއެވެ.\n'ގޯސްކަމެއް ތަކުރާރު ކުރާނަމަ، އެ ގޯސްކަން ތިމާގެ ހަޔާތުގެ ރިވެލީގެ ގޮތުގައި ފެންނާނެ' ކަމަށް ބުނާ ވާހަކައެވެ. އަހަންނަށް ވެސް މި ވީ އެހެން ކަން ނޭނގެއެވެ. އިބާ މިވީ އަހަރެންގެ ކުށުގެ ރިވެއްޔަކަށެވެ. ސުވާލަކީ އިބާއަކީ ކާކު ހެއްޔެވެ؟ އިބާގެ ގޮތުގައި އެ އުޅެނީ ކާކު ހެއްޔެވެ؟ މި ސުވާލަށް ދޭނެ ޖަވާބެއް އަހަންނަށް ނުލިބުނެވެ.\nމިވާހަކަ ކިޔުމަށްފަހު މާކެޔޮޅުކަމު ދާން ބިރުގަނެއްޖެ... ނިންމައި ނުލައި އެއީ ޖިނާ ނޫނީ އެކުސް އެއްގެ ބަދަލު ހިފުމަކަށް ހެދި ނަމަ... ހެހެ.. ވަރަށް\nކޮން ނަމެއް ކިޔާ ފޮންޓަކުން ނަން ލިޔެފަ ތި އޮތީ\nރިވެލި އޭގެ މާނަ އަކީ ކޯބައިތޯ؟


Boat dhathuru kurumuge Sinaaiy othee hithaama kuran jehey fadha haalathehggai: Nahula\nރާއްޖެ ބަނދަރުގައި އޮތް ބޯޓެއް -- ފޮޓޯ / ޕީއެސްއެމް\n27 ސެޕްޓެމްބަރ 20190ކޮމެންޓް\nބޯޓު ދަތުރު ކުރުމުގެ ސިނާއަތް އޮތީ ހިތާމަކުރަންޖެހޭ ފަދަ ހާލަތެއްގައި: ނަހުލާ\nކަނޑު ދަތުރުފަތުރުގެ ދާއިރާއިން ރާއްޖެ އޮތީ ހިތާމަކުރަންޖެހޭ ފަދަ ހާލަތެއްގައި ޓްރާންސްޕޯޓު މިނިސްޓަރު އައިޝަތު ނަހުލާ ވިދާޅުވެއްޖެއެވެ.\nބައިނަލްއަގްވާމީ ކަނޑުދަތުރު ފަތުރުގެ ދުވަހާއި ގުޅިގެން މިނިސްޓަރު ނަހުލާ ދެއްވި ހިތާބުގައި ވިދާޅުވީ މީގެ 30 އަހަރާއި އަޅާބަލާއިރު ކަނޑުދަތުރު ފަތުރުގެ ދާއިރާއިން ފެންނަމުން ދަނީ ހިތާމަކުރަންޖެހޭ ފަދަ މަންޒަރުތަކެއް ކަމަށެވެ. މިނިސްޓަރު ވަނީ ރާއްޖޭގެ ބޯޓު ދަތުރު ކުރުމުގެ ސިނާއަތަށް އައިސްފައިވާ ބަދަލުތަކާއި ގުޅޭ ގޮތުން އެކަމަނާގެ ހިތާބުގައި އަލިއަޅުވާލައްވާފައެވެ.\nނަހުލާ ވިދާޅުވީ 1980ގެ ފަހުކޮޅު 80އަށްވުރެ ގިނަ ބޭރު ދަތުރުކުރާ ބޯޓު ރާއްޖޭގެ ރަޖިސްޓްރީގައި އޮތް ކަމަށެވެ. ނަމަވެސް މިއަދު އެ އަދަދު އޮތީ އިނގިލިތަކުން ވެސް ގުނާލެވޭ ވަރަށް މަދުވެފައި ކަމަށް މިނިސްޓަރު ވިދާޅުވިއެވެ.\nމިނިސްޓަރު ނަހުލާ ވިދާޅުވީ ރާއްޖޭގައި މީގެކުރިން ޝިޕިން އޮޕަރޭޓު ކުރާ 18 ކުންފުނި އޮތް ކަމަށެވެ. ނަމަވެސް މިހާރު އެންމެ ކުންފުންޏެއްވެސް ނެތޭ ދެންނެވިދާނެ ކަމަށް މިނިސްޓަރު ވިދާޅުވިއެވެ. 1990ގެ އަހަރުތަކުގައި ބޯޓުތަކަށް މީހުން ހޯދުމަށްޓަކައި 11 ކުންފުންޏެއް އޮތްކަން ފާހަގަކުރައްވާ މިނިސްޓަރު ނަހުލާ ވިދާޅުވީ މިހާރު އެ މަސައްކަތް ކުރާ އޮތީ ދެ ކުންފުންޏެއް އެއް ކުންފުންޏެއް ވަރު ކަމަށެވެ.\nއެ ދުވަސްވަރު ބޭރު ބޯޓުފަހަރުގައި މަސައްކަތް ކުރާ މީހުން އާމްދަނީގެ ގޮތުގައި އަހަރަކު 12 މިލިއަން ޑޮލަރުޖެ ރާއްޖެއަށް ފޮނުވާފައި އެބަހުރިކަމަށް މިނިސްޓްރ ނަހުލާ ވިދާޅުވިއެވެ.\nޓްރާންސްޕޯޓް މިނިސްޓަރު ޓްރާންސްޕޯޓް އޮތޯރިޓީ


Hiyaanaathuge faisaa gengoss gunee Raees Yaamin ge gekolhugai: Adeeb\nޝަރީއަތަށްފަހު އަދީބު މާލެއިން ގެންދަނީ - އަވަސް ފޮޓޯ\nއެމްއެމްޕީއާރްސީގެ ބޮޑު ހިޔާނާތާ ގުޅިގެން ދައުވާކޮށްފައިވާ ކުރީގެ ނައިބު ރައީސް އަހުމަދު އަދީބުގެ ބޮޑެތި ތުހުމަތުތަކެއް ރައީސް އަބްދުﷲ ޔާމީނަށް މިއަދު އަމާޒު ކުރައްވައިފި އެވެ.\nއެމްއެމްޕީއާރްސީއަށް ޓޫރިޒަމް މިނިސްޓްރީން ދޫކުރި 10 ރަށެއްގެ މައްސަލާގައި އަދީބުގެ މައްޗަށް 10 ދައުވާ ވަނީ ކޮށްފަ އެވެ. އޭނާގެ މައްޗަށް ކޮށްފައިވަނީ ކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ ދަށުން ނާޖައިޒު ފައިދާ ހޯދައިދިނުމުގެ ދައުވާ އެވެ. އެ ދައުވާތަކުގެ އިބްތިދާއީ އަޑުއެހުމެއް މިއަދު ވަނީ ބާއްވާފަ އެވެ.\nދައުވާތައް ދައުލަތުން މިއަދު އިއްވުމުން އަދީބު ވަނީ 10 ދައުވާއަށް ވެސް އިންކާރު ކުރައްވާފަ އެވެ. އަދި ޖަވާބުދާރީވުމުގެ ގޮތުން ގިނަ ވާހަކަތަކެއް ދައްކަވާފަ އެވެ. އޭނާގެ އެންމެ ބޮޑު ތުހުމަތެއް އަމާޒުވީ ރައީސް ޔާމީނަށެވެ.\nޝަރީއަތުގެ މަޖިލީހުގައި ވާހަކަ ދައްކަވަމުން އަދީބު ވިދާޅުވީ، އެމްއެމްޕީއާރްސީގެ ކޮރަޕްޝަނަކީ މިހާތަނަށް ހިނގާފައިވާ އެންމެ ބޮޑު ކޮރަޕްޝަނަށްވާއިރު އެކަން ތަހުގީގުކުރުމަށް އޭސީސީއަށް ތިން އަހަރު ނެގި ކަމަށާއި އެ ތަހުގީގުން އޭނާގެ މައްޗަށް ދައުވާކުރަން ލިބުނީ އެންމެ 10 މައްސަލަ ކަމަށެވެ. އަދި އެއީ ވެސް ހިޔާނާތުގެ ދައުވާތަކެއް ނޫން ކަމަށާއި އެއްވެސް ފައިސާއެއްގެ ދައުވާއެއް ވެސް އޭނާއަަށް ކޮށްފައިނުވާކަން ފާހަގަކުރެއްވި އެވެ.\nއަދީބު ވިދާޅުވީ، އޭނާ ޓޫރިޒަމް މިނިސްޓަރުގެ ކަމުގެ މަގާމަށް ވަޑައިގެންނެވިއިރު ރާއްޖެ އޮތީ ސިޔާސީ ހަމަނުޖެހުމެއްގެ ތެރޭގަ ކަމަށާއި އޭނާގެ މަސައްކަތަކަށްވީ ރާއްޖޭގެ އިގްތިސޯދު ކޮޅަށް ނެގުން ކަމަށެވެ. އޭނާ މަގާމާ ހަވާލުވިއިރު ރާއްޖޭގައި 100 ރިސޯޓް އޮތް ނަމަވެސް އޭނާ ދޫކުރި ރަށްތަކުގެ ތެރެއިން މިހާތަނަށް 35 ރިސޯޓެއް ހުޅުވައި އިތުރު ރިސޯޓްތަކެއް ވެސް ހުޅުވުމުގެ މަގުމަތީގައި ހުރިކަން ފާހަގަކުރެއްވި އެވެ.\n"2012 އަދި 2013 ގައި އަޅުގަނޑު ޓޫރިޒަމް މިނިސްޓްރީން ދޫކުރާ ރަށްތަކަށް ދައްކާ ކުލި ޖަމާކުރަމުން ދިޔައީ މީރާއަށް، އެކަމަކު އެކަން 2014 ވަނަ އަހަރުގެ ތެރޭގައި ބަދަލު ކުރެއްވީ ރައީސް، ރައީސް ނިންމެވީ ހުރިހާ ފައިސާއެއް އެމްއެމްޕީއާރްސީއަށް ޖަމާކުރާ ގޮތަށް، އޭގެ ފަހުން އަމަލުކުރަމުން ދިޔައީ އެގޮތަށް،" އަދީބު ވިދާޅުވި އެވެ.\nއަދީބު ވިދާޅުވީ، ރާއްޖެ އާއި ރާއްޖެއިން އެތައް އިންވެސްޓަރުންނެއް އޭނާ ހޯއްދެވި ކަމަށާއި ރިސޯޓްތައް ހަދަން ހަވާލުކުރީ އެކަން ކުރެވޭވަރުގެ މީހުންނަށް ކަމަށެވެ. އެކަން ސާބިތުވާ ކަމަކީ މިހާރު ވެސް އެ ރިސޯޓްތަކުގެ މަސައްކަތް ކުރިއަށްދާތީ އާއި އެ އެއްބަސްވުންތައް ބާތިލު ވެސް ސަރުކާރުން ކޮށްފައިނުވާތީ ކަމަށެވެ.\n"2014 އަދި 2015 ވަނަ އަހަރު އިގްތިސޯދު ހިންގަން ހަވާލުކުރީ އަޅުގަނޑާ، ގައުމު ހިންގީ އަޅުގަނޑު، އިކޮނޮމިކް ކައުންސިލްގައި ވެސް ގިނަ މަސައްކަތްތަކެއް ކުރިން، ބްރިޖާއި ހުޅުމާލެ ދެވަނަ ފިޔަވައްސަކީ އަޅުގަނޑު މަސައްކަތް، މިއަދު އަޅުގަނޑު ޖަލުގެ ކުޑަ ގޮޅިއަށް ލާފައި އޮތް ނަމަވެސް ބްރިޖް ނިމިގެން ދާތީ އުފާވޭ، އަޅުގަނޑު ގައުމަށް ކޮށް ދިނީ އިހްލާސްތެރި މަސައްކަތްތަކެއް،" އަދީބު ވިދާޅުވި އެވެ.\nގައުމު ހިންގަން އޭނާއާ ހަވާލުކުރެއްވުމަށްފަހު ރައީސް ޔާމީން ހަވާލުވެޑައިގަތީ ޑޮލަރު ޖަމާކުރުމާއި މާރުކުރުމުގެ މަސައްކަތާ ކަމަށް ވެސް އަދީބު ވިދާޅުވި އެވެ. އަދީބު ވިދާޅުވީ، ރަށްތައް ކުއްޔަށް ދޫކޮށް ލިބޭ ފައިސާތައް އެމްއެމްޕީއާރްސީގެ އެކައުންޓަށް ޖަމާކުރުމަށްފަހު އެހެން ކުންފުނިތަކަށް ފައިސާތައް ޓްރާންސްފާކޮށް އެ ނަގުދު ފައިސާގެ ގޮތުގައި ނަގައިގެން ގެންދަނީ ރައީސް ޔާމީން ދިރިއުޅުއްވާ ގެކޮޅަށް ކަމަށެވެ.\nވަރަށް ޖޯޝުގައި ވާހަކަ ދައްކަވަމުން އަދީބު ވިދާޅުވީ، އޭނާގެ މައްޗަށް ކޮށްގެން އުޅޭ ދައުވާތަކަކީ އެ ވައްކަން ފޮރުވުމަށާއި ފައިސާގެ ދަހިވެތިކަމުގައި ކޮށްފައިވާ ދައުވާތަކެއް ކަމަށެވެ. އެ ވާހަކަތައް ނުދައްކަން އޭނާއަށް އަންގާފައިވާ ކަމަށާއި ޖަލުގައި ދެރަ ގޮތެއް ވެދާނެ ކަމަށް ވެސް އަންގާފައިވާ ކަމަށެވެ. އެހެންނަމަވެސް އޭނާ ނުކުރާ ކަމަކަށް އެއްބަހެއް ނުވާނެ ކަމަށް އަދީބު ވިދާޅުވި އެވެ.\n"ސިމެންތި އައްޓެއްގައި ގަބުރެއްހެން އޮންނަން ޖެހުނަސް ނުކުރާ ކަމަކަށް އެއްބަހެއް ނުވާނަން، ބޭސްފަރުވާ ނުދީ އަޅުގަނޑުގެ ލޯ އަނދިރިކޮށްލިޔަސް އެއްބަހެއް ނުވާނަން، އަޅުގަނޑުގެ ފިކުރަކީ އިގްތިސޯދީ ފިކުރެއް،" އަދީމބު ވިދާޅުވި އެވެ.\nރ. ރާފުށި އެމްއެމްޕީއާރްސީއަށް 50 އަހަރަށް ދިން މައްސަލަ\nނ. މާކަނާފުށި އެމްއެމްޕީއާރްސީއަށް 50 އަހަރަށް ދިން މައްސަލަ\nބ. މަޑުއްވަރީ އެމްއެމްޕީއާރްސީއަށް 50 އަހަރަށް ދިން މައްސަލަ\nއދ. އިންނަފުށި އެމްއެމްޕީއާރްސީއަށް 50 އަހަރަށް ދިން މައްސަލަ\nރ. އުތުރުމާފަރު އެމްއެމްޕީއާރްސީއަށް 50 އަހަރަށް ދިން މައްސަލަ\nތ. އެކުރިފުށި އެމްއެމްޕީއާރްސީއަށް 50 އަހަރަށް ދިން މައްސަލަ\nބ. ލަންދޫ އެމްއެމްޕީއާރްސީއަށް 50 އަހަރަށް ދިން މައްސަލަ\nމާލެ އަތޮޅު ދެ ފަޅެއް އެމްއެމްޕީއާރްސީއަށް 50 އަހަރަށް ދިން މައްސަލަ\nދެ ދައުވާއެއް ކުރިއަށް ނުދިޔަ!\nއަދީބުގެ މައްޗަށް 10 ދައުވާ ވެސް ކޮށްފައިވަނީ ކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ ދަށުންނެވެ. ނަމަވެސް އޭގެ ތެރެއިން ދެ ހާދިސާއަކީ ގާނޫނުލް އުގޫބާތަށް އަމަލުކުރަން ފެށި ފަހުން ހިނގާފައިވާ ދެ ހާދިސާ އެވެ. އަދީބަށް ދައުވާކޮށްފައިވާ ކުށް ގާނޫނުލް އުގޫބާތުގައި ވެސް ބަޔާންކޮށްފައިވެ އެވެ.\nއަދީބުގެ ވަކީލް މޫސާ ސިރާޖު ވަނީ އެކަމާ ގުޅޭ ގޮތުން ސުވާލު އުފައްދަވާފަ އެވެ. ސިރާޖު ވިދާޅުވީ، އެހެން ގާނޫނެއްގައި ހިމާނާފައިވާ ކުށެއް ގާނޫނުލްއުގޫބާތުގައި ބަޔާންކޮށްފައިވާނަމަ އިސްކަން ދޭން ޖެހޭނީ ގާނޫނުލް އުގޫބާތަށް ކަމަށެވެ. ދެ ގާނޫނުގައި ބަޔާންކުރާ ކުށުގައި ފުށުންއެރުންތަކެއް އުޅޭ ނަމަވެސް އިސްކަން ދޭން ޖެހޭނީ ގާނޫނުލް އުގޫބާތަށް ކަމަށެވެ.\nމީގެކުރިން ވެސް އަދީބުގެ މައްޗަށް ދައުވާތައް އުފުލީ ގާނޫނުލް އުގޫބާތުގެ ދަށުންކަން ސިރާޖު ފާހަގަކުރެއްވި އެވެ.\nދައުލަތުގެ ވަކީލް ރައްދު ދެއްވަމުން ވިދާޅުވީ، ދެ ކުށުގައި ފުށު އެރުންތަކެއް ނޫޅޭ ކަމަށާއި ކޮރަޕްޝަންގެ މައްސަލަތަކުގައި އެކަމަށް ހާއްސަކޮށްފައިވާ ގާނޫނުން ދައުވާ ކުރެވޭނެ ކަމަށެވެ. އަދި އަދަބު ކަނޑައެޅުމުގައި ގާނޫނުލް އުގޫބާތަށް ރިޔާއަތް ކުރެވިދާނެ ކަމަށެވެ.\nމި ކުށް ސާބިތުވާނަމަ ކޮރަޕްޝަންގެ ގާނޫނުގެ ދަށުން ދެވޭނީ ތިން އަހަރަށްވުރެ ގިނަ ނޫން އަދަބެކެވެ. ގާނޫނުލް އުގޫބާތުގެ ދަށުން ދެވޭ އަސާސީ އަދަބަކީ އެއް އަހަރާއި ހަތް މަހާއި ހަ ދުވަހެވެ.\nދައުލަތުގެ ވަކީލް ވިދާޅުވީ، އަދަބު ދިނުމުގައި ވެސް އެގޮތަށް ދައުވާކޮށްފައި އޮތުމުން އަދީބަށް ގެއްލޭނެ ހައްގެއް ނެތް ކަމަށެވެ. ތިން އަހަރަށްވުރެ ބޮޑު ނޫން އަދަބެއް ކޮރަޕްޝަންގެ ގާނޫން ދެވޭއިރު އެ އަދަބަކީ ގާނޫނުލް އުގޫބާތުގައި ކަނޑައަޅާފައިވާ އަސާސީ މިންގަނޑު އަދަބު ކަނޑައެޅޭނެ ކަމަށެވެ.\nސިރާޖު ވިދާޅުވީ، ފުށު އެރުމެއް ނެތް ކަމަށް ދައުލަތުން ބުނި ނަމަވެސް އެކަމާ ބަހުސް ކުރަން ވެސް ޖެހިފައިވަނީ ފުށުއެރުންތަކެއް އޮތީމަ ކަމަށެވެ. އެހެންވެ އެކަމުގައި ޝަރީއަތުން ގޮތެއް ނިންމަވައިދެއްވުމަށް އެދުނެވެ. މައްސަލަ ބައްލަވާ ގާޒީ އާދަމް އާރިފް ނިންމެވީ އެ ދެ މައްސަލަ ކުރިއަށް ގެންދިޔުމާ ގުޅޭ ގޮތުން ދެން އަންނަ އަޑުއެހުމެއްގައި ގޮތެއް ނިންމުމަށެވެ.\nއަނެއް އަށް މައްސަލާގައި އަދީބު ޖަވާބުދާރީވެފައިވާތީ ދެން އޮންނާނީ ދައުލަތުން އަދީބާ ދެކޮޅަށް ހެކި ހުށަހެޅުމެވެ. އެކަމަށް އަޑުއެހުމެއް އަވަހަށް ތާވަލުކުރައްވާނެ ކަމަށް ގާޒީ ވިދާޅުވި އެވެ.


Selfie eh nagaigen Eyecare in aguhuri aineh hoadhumuge furusathu - vNews.mv\nސެލްފީއެއް ނަގައިގެން އައިކެއަރއިން އަގުހުރި އައިނެއް ހޯދުމުގެ ފުރުސަތު\nއައްފާން މުހައްމަދު 08 May 2022, 05:30\nސެލްފީއެއް ނަގައިގެން އަގުހުރި އިނާމެއްގެ ގޮތުގައި އަވި އައިނެއް ހޯދުމުގެ ފުރުސަތު، ލޮލުގެ ފަރުވާ އަށް ހާއްސަ ހިދުމަތްތައް ފޯރުކޮށްދިނުމުގައި ރާއްޖޭގައި އެންމެ މަތީ ފަންތީގައި ފާހަގަކޮށްލެވޭ އައިކެއާ އޮޕްޓިކަލްސް އިން ހުޅުވާލައިފިއެވެ.\nމިއީ "މައުޖިމް ސެލްފީ ކޮންޓެސްޓް"ގެ ނަމުގައި އައިކެއަރ އިން ފަށާފައިވާ ސޯޝަލް މީޑިއާ ކެމްޕެއިންގެ ތެރެއިން ހުޅުވާލެވުނު ފުރުސަތެކެވެ. މި ކެމްޕެއިން ކުރިއަށްދާނީ މިއަދުން ފެށިގެން ޖޫން މަހުގެ7ވަނަ ދުވަހުގެ ނިޔަލަށެވެ.\nކޮންމެ ކަސްޓަމަރަކަށްވެސް ފަސޭހަކަމާއެކު މި ކޮންޓެސްޓުގައި ބައިވެރިވެވޭނެކަމަށް އައިކެއަރއިން ބުނެއެވެ. ކޮންޓެސްޓުގައި ބައިވެރިވުމަށް، އައިކެއަރ ގެ އައުޓްލެޓަކުން، މައުޖިމް ބްރޭންޑުގެ އަވި އައިނަކާއެކު ސެލްފީއެއް ނަގާ، ފޭސްބުކް ނުވަތަ އިންސްޓަގްރާމްގައި އެ ކަސްޓަމަރަކު ބޭނުންކުރާ އަމިއްލަ އެކައުންޓުގައި ޕޯސްޓު ކުރަން ޖެހޭނެއެވެ. އަދި މި ޕޯސްޓުގައި އެހެން ތިން މީހެއްގެ އެކައުންޓު ޓެގްކޮށް، ފޭސްބުކް ނުވަތަ އިންސްޓަގްރާމުގައިވެސް އައިކެއާގެ ރަސްމީ އެކައުންޓް ޓެގް ކުރުމުގެ އިތުރުން މައުޖިމްގެ އެކައުންޓު ޓެގްކުރަން ޖެހޭނެއެވެ.\nމީގެއިތުރުން އައިކެއާގެ އިންސްޓަގްރާމް ނުވަތަ ފޭސްބުކް ޕޭޖަށް އަދި މައުޖިމްގެ އެކައުންޓަށް ފޮލޯ ކުރަން ޖެހޭނެއެވެ.\nމި ކޮންޓެސްޓުގެ ނަސީބުރިއަކަށް ހޮވޭނީ އެންމެ ގިނަ ލައިކް ލިބިފައިވާ ޕޯސްޓެއްގެ ވެރިފަރާތެވެ. ނަސީބުވެރިއަކަށް ހޮވޭ ފަރާތަކަށް މައުޖިމް އަވި އައިނެއް ލިބޭނެއެވެ. އިނާމް ހައްގުވާ ފަރާތް ހޮވާނީ ޖޫން މަހުގެ 8 ވަނަ ދުވަހުއެވެ.\nމި ކޮންޓެސްޓާއި ގުޅޭގޮތުން އިތުރު މައުލޫމާތު ހޯދަން ބޭނުންވާ ފަރާތްތަކަށް، އައިކެއަރ އޮޕްޓިކްސްގެ ހޮޓްލައިން (3321026) އަށް ގުޅާލުމުން ލިބޭނެއެވެ. އަދި އައިކެއަ އޮޕްޓިކަލްސްގައި ލިބެންހުރި ޕްރޮޑަކްޓުތައް އައިކެއަރގެ ވެބްސައިޓުން ފެންނަން ހުންނާނެއެވެ.


ހަތަރު ކަލިމައިގެ މާތްކަން (2) – DhiSalafiyyah\nހަތަރު ކަލިމައިގެ މާތްކަން (2)\n09/09/2014 އަޚްލާޤްއައްޝައިޚް މުޙައްމަދު ސިނާން\n(2) މި ހަތަރު ކަލިމައިގެ މާތްކަމުގެ ތެރޭގައި؛ ނަބިއްޔާ ޞައްލަﷲ ޢަލައިހިވަސައްލަމަ ވަނީ އިރު އޭގެ މައްޗަށް އެރި ކޮންމެ އެއްޗަކަށްވުރެ (އެބަހީ؛ ދުނިޔެއާއި ދުނިޔޭގައި ވާހާ އެއްޗަކަށްވުރެ) އެކަލޭގެފާނުގެ އަރިހުގައި މި ހަތަރު ކަލިމައިގެ ލޮބުވެތިކަން ބޮޑުވެގެންވާކަމުގެ ޚަބަރު ދެއްވާފައެވެ. އިމާމް މުސްލިމް އެކަލޭގެފާނުގެ ޞަޙީޙުގައި އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާކުރައްވާފައިވާ ޙަދީޘްގައިވެއެވެ. އަބޫ ހުރައިރާ ރަޟިޔަﷲ ޢަންހު ވިދާޅުވިއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. ((لأَنْ أَقُولَ: سُبْحَانَ اللَّهِ، وَالْحَمْدُ لِلَّهِ، وَلاَ إِلَهَ إِلاَّ اللَّهُ، وَاللهُ أَكْبَرُ أَحَبُّ إِلَىَّ مِمَّا طَلَعَتْ عَلَيْهِ الشَّمْسُ))މާނައީ: “އިރު އޭގެ މައްޗަށް އެރި ކޮންމެ އެއްޗަކަށްވުރެ (އެބަހީ؛ ދުނިޔެއާއި ދުނިޔޭގައި ވާހާ އެއްޗަކަށްވުރެ)سُبْحَانَ اللَّهِ، وَالْحَمْدُ لِلَّهِ، وَلاَ إِلَهَ إِلاَّ اللَّهُ، وَاللهُ أَكْبَرُމި ފަދައިން ތިމަންކަލޭގެފާނު ކިޔުން ތިމަން ކަލޭގެފާނުގެ އަރިހުގައި ލޮބުވެތިކަން ބޮޑުވެގެންވެއެވެ.”(1)\n(3) މި ހަތަރު ކަލިމައިގެ މާތްކަމުގެ ތެރޭގައި؛ އުއްމު ހާނީ ބިންތު އަބީ ޠާލިބު ރަޟިޔަﷲ ޢަންހާގެ ކިބައިން އަބޫ ޞާލިޙު، އަބޫ ޞާލިޙުގެ ކިބައިން ޢާޞިމް ބުން ބަހްދަލާ، ޢާޞިމް ބުން ބަހްދަލާގެ މަގުން މުސްނަދު އަޙްމަދާއި، އަލްބައިހަޤީ ‘ޝުޢަބުލް އީމާން’ގައި ރަނގަޅު ސަނަދަކުން ރިވާކުރައްވާފައިވާ ޙަދީޘްވެއެވެ. އުއްމު ހާނީ ވިދާޅުވިއެވެ. އެއްފަހަރެއްގައި ތިމަން ކަމަނާގެ ކައިރިން ރަސޫލުﷲ ޞައްލަﷲ ޢަލައިހިވަސައްލަމަ ވަޑައިގަތްހިނދު ތިމަން ދެންނެވީމެވެ. ހަމަކަށަވަރުން ތިމަން މުސްކުޅިވެ، ގައިގެ ބާރު ދެރަވެއްޖެއެވެ. ތިމަން ކަމަނާ އިށީންދެއިނދެގެން ކުރެވޭނެ ކަމަކަށް ކަލޭގެފާނު ތިމަން ކަމަނާއަށް އަމުރުކުރައްވާށެވެ. އެކަލޭގެފާނު ޙަދީޘްކުރެއްވިއެވެ. ((سَبِّحِي اللَّهَ مِائَةَ تَسْبِيحَةٍ فَإِنَّهَا تَعْدِلُ لَكِ مِائَةَ رَقَبَةٍ تُعْتِقِينَهَا مِنْ وَلَدِ إِسْمَاعِيلَ، وَاحْمَدِي اللَّهَ مِائَةَ تَحْمِيدَةٍ تَعْدِلُ لَكِ مِائَةَ فَرَسٍ مُسْرَجَةٍ مُلْجَمَةٍ تَحْمِلِينَ عَلَيْهَا فِي سَبِيلِ اللَّهِ، وَكَبِّرِي اللَّهَ مِائَةَ تَكْبِيرَةٍ فَإِنَّهَا تَعْدِلُ لَكِ مِائَةَ بَدَنَةٍ مُقَلَّدَةٍ مُتَقَبَّلَةٍ، وَهَلِّلِي اللَّهَ مِائَةَ تَهْلِيلَةٍ، قَالَ ابْنُ خَلَفٍ (الراوي عن عاصم): أَحْسِبُهُ. قَالَ: تَمْلَأُ مَا بَيْنَ السَّمَاءِ وَالْأَرْضِ وَلَا يُرْفَعُ يَوْمَئِذٍ لِأَحَدٍ عَمَلٌ مِثْلُ عَمَلِكِ إِلَّا أَنْ يَأْتِيَ بِمِثْلِ مَا أَتَيْتِ بِهِ)) މާނައީ: “ކަމަނާ 100 ފަހަރު ﷲ އަށް ތަސްބީޙަ (އެބަހީ؛سُبْحَانَ اللَّهِ) ކިޔާށެވެ. ފަހެ، ކަމަނާ އިސްމާޢީލްގެފާނުގެ ދަރިކޮޅުން ސަތޭކަ އަޅުން މިނިވަންކުރުމާ މިކަމާ (ޘަވާބުގެ ގޮތުން) ހަމަހަމަވެގެންވެއެވެ. އަދި ކަމަނާ 100 ފަހަރު ﷲއަށް ޙަމްދުކުރާށެވެ. (އެބަހީ؛الْحَمْدُ لِلَّهِކިޔާށެވެ.) ފަހެ، ކަމަނާ ﷲގެ މަގުގައި ހަނގުރާމަކުރާމީހުން އުފުލުމަށްޓަކައި ދިއްލާފައިވާ ލަގަންލި ސަތޭކަ އަސް ތައްޔާރުކުރުމާ މިކަމާ (ޘަވާބުގެ ގޮތުން) ހަމަހަމަވެގެންވެއެވެ. އަދި ކަމަނާ 100 ފަހަރު ﷲއަށް ތަކްބީރުކިޔާށެވެ. ފަހެ، ކަމަނާ ޤަބޫލުވެވިގެންވާ ގޮތުގައި ސަތޭކަ ޖަމަލު ކަތިލުމާ މިކަމާ (ޘަވާބުގެ ގޮތުން) ހަމަހަމަވެގެންވެއެވެ. އަދި ކަމަނާ 100 ފަހަރު ﷲއަށް ތަހްލީލުކިޔާށެވެ. (ޢާޞިމްގެ ކިބައިން ޙަދީޘް ރިވާކުރެއްވި ރާވީ) އިބްނު ޚަލަފު ވިދާޅުވިއެވެ. ތިމަން ޙިސާބުކުރަމުން ގެންދިޔައީމެވެ. ވިދާޅުވިއެވެ. (100 ފަހަރު ތަހްލީލުކުރުން) އުޑާއި ބިމާ ދެމެދުގައިވާތަން (ޘަވާބުން) ފުރިގެންދާނެއެވެ. ކަމަނާ މިފަދައިން ކިޔައިފި ދުވަހަކު، އުފުލޭ (ހެޔޮ ޢަމަލުތަކުގެ ތެރޭގައި) ކަމަނާ އެކީފަދައިން ކިޔައިފިމީހެއްގެ ޢަމަލުތައް މެނުވީ، އެއްވެސް މީހެއްގެ ޢަމަލުތައް ކަމަނާގެ ޢަމަލުތަކާ އެއްފަދަވެގެން ނުވެއެވެ.”(2) އަލްމުންޛިރީ ވިދާޅުވިއެވެ. “އިމާމް އަޙްމަދު ރަނގަޅު ސަނަދަކުން މި ޙަދީޘް ރިވާކުރައްވާފައިވެއެވެ.”(3) އަދި މި ޙަދީޘްގެ ސަނަދު ރަނގަޅުކަމަށް އަލްޢައްލާމާ އަލްއަލްބާނީ ރަޙިމަހުﷲ ޙުކުމްކުރައްވާފައިވެއެވެ.(4)\nމި ކަލިމަތައް ކިޔުމުން ލިބޭ މަތިވެރިވެގެންވާ ޘަވާބާމެދު ވިސްނަވާލައްވާށެވެ. ފަހެ، މީހަކު ﷲއަށް 100 ފަހަރު ތަސްބީޙަ ކިޔައިފިކަމުގައި ވާނަމަ (އެބަހީ؛ سُبْحَانَ اللَّهِސަތޭކަ ފަހަރު ކިޔައިފިނަމަ) އިސްމާޢީލްގެފާނުގެ ދަރިފަސްކޮޅުން ސަތޭކަ އަޅުން މިނިވަންކުރުމާ ހަމަހަމަވެގެންވެއެވެ. މި ޙަދީޘްގައި އިސްމާޢީލްގެފާނުގެ ދަރިފަސްކޮޅު ޚާއްޞަކުރައްވާފައި އެވަނީ، ޢަރަބިންގެ ތެރޭގައި އެންމެ ނަސަބުގެގޮތުން ޝަރަފުވެރިވެގެންވަނީ އެކަލޭގެފާނުގެ ދަރިފަސްކޮޅުކަމުގައި ވާތީއެވެ. އަދި މީހަކު ﷲއަށް 100 ފަހަރު ޙަމްދުކޮށްފިނަމަ (އެބަހީ؛ ސަތޭކަ ފަހަރު الْحَمْدُ لِلَّهِކިޔައިފިނަމަ)، ދިއްލާފައިވާ ލަގަންލި (އެބަހީ؛ ﷲގެ މަގުގައި ޖިހާދުކުރާ މުޖާހިދުން އުފުލުމަށްޓަކައި ދިއްލާފައިވާ ލަގަންލި) ސަތޭކަ އަސް ﷲއަށްޓަކައި ހޭދަކުރިހާ ޘަވާބު އެމީހަކަށް ލިބޭނެއެވެ. އަދި މީހަކު ﷲއަށް 100 ފަހަރު ތަކްބީރު ކިޔައިފިނަމަ (އެބަހީ؛ ސަތޭކަ ފަހަރު اللهُ أَكْبَرُކިޔައިފިނަމަ)، ޤަބޫލުވެވިގެންވާ ގޮތުގައި ސަތޭކަ ޖަމަލު ހޭދަކުރިހާ ޘަވާބު އެމީހަކަށް ލިބޭނެއެވެ. އަދި މީހަކު ﷲއަށް 100 ފަހަރު ތަހްލީލު ކިޔައިފިނަމަ (އެބަހީ؛ ސަތޭކަ ފަހަރު لاَ إِلَهَ إِلاَّ اللَّهُކިޔައިފިނަމަ)، އުޑާއި ބިމާ ދެމެދުގައިވާތަން (ޘަވާބުން) ފުރިގެންދާނެއެވެ. އެމީހާ މި ކަލިމަތައް ކިޔައިފި ދުވަހަކު، އުފުލޭ (ހެޔޮ ޢަމަލުތަކުގެ ތެރޭގައި) އެމީހާ އެކީފަދައިން ކިޔައިފިމީހެއްގެ ޢަމަލުތައް މެނުވީ، އެއްވެސް މީހެއްގެ ޢަމަލުތައް އެމީހާގެ ޢަމަލުތަކާ އެއްފަދަވެގެން ނުވެއެވެ.\n(1) صحيح مسلم: (رقم: 2695).\n(2) المسند: (344/6)، شعب الإيمان: (رقم: 612).\n(3) الترغيب والترهيب: (409/2).\n(4) السلسلة الصحيحة: (303/3).


ހެލްތު މިނިސްޓަރު "ކޮސްގޮވުމަކީ" ރައްޔިތުންގެ ކުށެއް ނޫން!\nދޮޅުމަސް ކުރިން މިކަން އެނގޭ\nވަޒީރަށް ގޯސްވީ މީޑިއާތައް\n17 މާރޗް 2017 | ހުކުރު 19:58\nހެލްތު މިނިސްޓަރ ބައްދަލުވުމެއްގައި ބައިވެރިވަނީ\nމިދިޔަ ހޯމަދުވަހާ ހަމައަށް ރާއްޖޭގައި ސްވައިން ފްލޫ ނުވަތަ އެޗްވަންއެންވަން ފެތުރެމުންދާކަން އޮތީ ސަރުކާރުގެ ބޮޑު ސިއްރެއްގެ ގޮތުގައެވެ. ނޫސްވެރިންނާއި ސޯޝަލް މީޑިއާގައި އާންމުންގެ ފަރާތުން ކުރިމަތިވަމުންދިޔަ ޕްރެޝަރާ އެކު ކުއްލިއަކަށް ނޫސްވެރިންގެ ބައްދަލުވުމެއް ބޭއްވިއެވެ. ކަމާބެހޭ ފަރާތްތަކުން ބޭއްވި ބަދަލުވުމުގައި ހެލްތު މިނިސްޓަރު އަބްދުﷲ ނާޒިމް އިބްރާހީމް ފެންނާކަށް ނެތެވެ. އެކަމަކު އެކަމުގެ އެންމެ ބޮޑު މައްސޫލިއްޔަތު އޮތީ އެ ވަޒީރު ބެލުމުގެ ދަށުގައެވެ.\nހޯމަދުވަހު ހެނދުނު ޑޮކްޓަރުންގެ ޓީމަކުން މައުލޫމަތު ދެމުން ބުނީ ސްވައިން ފްލޫ ފެތުރުނަސް ރާއްޖޭގެ އާންމު ހާލަތު އޮތީ ބިރުވެރި ދަރަޖައެއްގައި ނޫން ކަމަށެވެ. ނަމަވެސް އޭގެ ނުވަ ގަޑިއިރު ފަހުން މަންޒަރު މުޅިން ބަދަލުވިއެވެ. ކުއްލިއަކަށް ބައްދަލުވުމެއް ބާއްވައި، ރޮގާ ފެތުރުން "ނުރައްކާތެރި ހާލަތަށް ދިޔަކަން" އިއުލާން ކުރިއެވެ. އޭރުވެސް ވަޒީރު ހުންނެވީ ނޫސްވެރިންގެ ބައްދަލުވުން ކުރިއަށްދިޔަ ތަނުގައި ފިއްލަވައިގެން ކަހަލަ ގޮތަކަށެވެ. ނޫސްވެރިންނާއި ކުރިމަތިލައްވާކަށް ކެރިވަޑައެއްނުގަތެވެ.\nހުރިހާ ކަމެއްވެ، ރައްޔިތުންގެ ފާޑު ކިޔުންތައް ވަޒީރަށް އަމާޒުވާން ފެށިއެވެ. އެންމެ ފަހުން ކޯފާ އިސްކުރައްވާ އެހުރިހާ ވަރެއް ބާލާލީ ނޫސްވެރިންނާއި މީޑިއާތަކަށެވެ. ގޯސްވީ އެވާހަކަތައް ރައްޔިތުންނާއި ހަމައަށް ތިލަކުރި ނޫސްވެރިންނެވެ. މީޑީއާތަކެވެ. އެކަން ސިއްރުކޮށްގެން މަތިޖަހައިގެން އުޅުއްވި ހަދާނެއް ނެތެވެ. ނޫސްތަކުގައި އެވާހަކަ ލިޔުން ވަޒީރު ސިފަކުރެއްވީ ކުޑަކުއްޖަކަށް ނަރަކައިގެ ވާހަކަ ކިޔައިދިނުން ފަދަ ކަމަކަށެވެ.\n"މީހުން ޕެނިކް ކޮށްލުމަކީ އެ މީހެއްގެ ސިއްހަތު ގޯސްކޮށްލާނެ ކަމެއް. އަޅުގަނޑުގެ 3-4 އަހަރުގެ ކުއްޖާ އަށް ނަރަކައިގެ ވާހަކަ ވަރަށް ބިރުވެރިކޮށް ކިޔައިދީފިއްޔާ އޭނާ ނުނިދާނެ. އެހެންވީމާ ކޮންމެ ރައްޔިތަކަށް ވެސް މައުލޫމާތު ދޭން ޖެހޭނީ އެ ރައްޔިތަކަށް ބޭނުންވާ މިންވަރަށް،" މިހާރު ނޫހަށް ވަޒީރު ވިދާޅުވެފައި ވެއެވެ.\nރައްޔިތުންނަށް ކުރިމަތިވެފައިވާ ބޮޑު ބަލިމަޑުކަމެއްގެ ވާހަކަ ނޫސްތަކުގައި ޖެހުމާއި ކުޑަކުއްޖަކަށް ނަރަކައިގެ ވާހަކަ ކިޔައިދިނުމާ ގުޅިލާމެހޭ ގޮތެއް ފަހުމް ވާނީ ހަމައެކަނި ވަޒީރަށެވެ. ސަރުކާރުން އެކަން ސިއްރުކުރުމުން އެކަމުގެ ގެއްލުންވީ އާދައިގެ ރައްޔިތުންނަށެވެ. އެކަން ފޮރުވުމަށް މި "ގަޓު ސަރުކާރުގެ" ހެލްތު މިނިސްޓަރުގެ ޓަފް ވާހަކަތަކުގައި "ކޮސް" ގޮވުމަކީ ރައްޔިތުންގެ ކުށެއް ނޫނެވެ. ހުރިހާ ކަމެއް ފަޅާއެރުމުން ވަޒީރުގެ ބީޕީ ހައިވުމަކީ ވެސް ރައްޔިތުންގެ މައްސަލައެއް ނޫނެވެ. އެކަން ހަޖަމްނުވާނަމަ ރައީސް ވިދާޅުވާ ހަޖަމުގެ ބޭސް ބޭނުންކުރެއްވުން ބުއްދިވެރިއެވެ.\nމިއަހަރުގެ ޖެނުއަރީން ފެށިގެން ސުވައިންފުލޫ އުޅޭކަން ކަމާ ބެހޭ ފަރާތްތަކަށް އެނގެއެވެ. ނަމަވެސް ރައްޔިތުންނަށް އެކަން ހާމަކުރީ މިހިނގާ މާޗްމަހުގެ މެދުތެރޭގައެވެ. އިތުރު ގޮތެއް ނެތިގެންނެވެ. ފާއިތުވެގެންދިޔަ ތަނުގައި ރައްޔިތުން ހޭލުންތެރި ކުރުވަން ކުރެވުނު އެއްވެސް ކަމެއް ނެތެވެ. ހުރިހާ ކަމެއް އޮތީ ވަންހަނާކުރެވިފައެވެ. އެންމެ ފުރަތަމަ އެޗްވަންއެންވަން އަށް ޕޮސިޓިވް ޒުވާނާ ހޮސްޕިޓަލަށް ދެއްކީ ފެބްރުއަރީ 26 ގައެވެ. އޭނާ ނިޔާވީ މާރޗް4ގައެވެ. އޭނާގެ ބައްޔަކީ އެޗްވަންއެންވަން ކަމަށް އާއިލާ އަށް އެންގީ މިމަހު 14 ވަނަ ދުވަހުއެވެ. އޭގެ ކުރިން އާއިލާއަށް އެކަން އެނގުނީ ނޫސްތަކުންނެވެ. އެވަރުން ވެސް ކޯފާ އިސްކުރައްވަނީ ވަޒީރެވެ. މިހުރިހާ ކަމެއް ގޯހުން ގޯހަށް ދިޔައިރު ވެސް ވަޒީރު އުޅުއްވީ ރައްޔިތުންގެ ލޮލުގައި އަދުން އެޅުވުމަށް ކެމްޕޭނުތަކުގައެވެ.\nސްވައިން ފްލޫއާ ގުޅިގެން ރާއްޖެއަށް ކުރިމަތިވެފައިވާ ހިތާމަވެރި ހާލަތު، ސިޔާސީ ހަތިޔާރެއްގެ ގޮތުގައި ބޭނުން ނުކުރުމަށާއި އެއީ ގައުމަށް ވެވޭ ހިޔާނާތެއް ކަމަށް ވަޒީރު ދެކެވަޑައިގަންނަވާއިރު، އެންމެ ފުރަތަމަ ޚިޔާނާތްތެރި އެވެވެނީ ޚުދު ވަޒީރަށެވެ. ނުރައްކާތެރި ބަލިމަޑުކަމެއް ގައުމަށް ކުރިމަތިވެގެންދިޔައިރު އެކަން ސިއްރުކުރުން މިނިސްޓަރަށް މައްސަލައަކަށް ނުވިއެވެ. އެޙާލަތު ސިޔާސީ ކުރެއްވެވީވެސް ޚުދު އަމިއްލަ ފުޅަށެވެ. ރައްޔިތުންގެ ނުކައި ނުބޮއި މިސަރުކާރައް ޓެކްސް ދައްކަމުންދަނީ ރަނގަޅު ޚިޒުމަތްތަކެއް ލިބިގަތުމުގެ ބޭނުމުގައެވެ. އެޚިދުމަތް ނުލިބޭ ނަމަ އެވެވެނީ ވެސް ޚިޔާނާތެކެވެ. ރައްޔިތުން ދައުލަތަށް ޓެކްސް ދައްކަނީ ނާގާބިލު ކުފޫހަމަނުވާ ބޭފުޅަކު މިނިސްޓަރުން ފެންވަރުގެ ގޮނޑިތަކުގަޔާއި ފިނިކުރި ޕުރައިވެޓް ރޫމުތަކުގައި ބައިތިއްބާކަށެއް ނޫނެވެ.\nމިނިސްޓަރު ނާޒިމްގެ ވާހަކަތައް ހުރިގޮތުން މިކަމަކީ މާ ސީރިއަސް ކަމެއް ނޫނެވެ. އެހެންވިއްޔާ ސީރިއަސް ވަނީ ކިހާހިސާބަކައް ދިޔުމުންކަން ވެސް އެގެންޖެހެއެވެ. ޖެނުއަރީގަ މި ބަލި ފެތުރެން ފަށައިފިއެވެ. ދޮޅުމަސް ކުރީން ފިޔަވަޅުއެޅުއްވި ނަމަ އެފިޔަވަޅެށް ރައްޔަތުންނަށް ނޭންގެންވީ ސަބަބެއް ނެތެވެ. ދުރާލާ އެ ރޯގާއިން ސަލާމަތްވުމަށް ވެކްސިން ދިނުމަށް ވެކްސިންގެ ޝިޕްމަންޓެއް ނުގެނެވެންވީ ސަބަބެއް ނެތެވެ. ދޮޅުމަސް ކުރިން މަވެސް ޖަހައިފިން ކިޔާފައި ފެށީ ހިމަބިއްސަށް ވެކްސިން ދޭށެވެ. ލިމިޓެޑް ސްޓޮކެއް ހުރި ރޯގާގެ ވެކްސިން މިހާ ދުވަސްވީއިރު ހުންނަންވާނީ ގެނެވިފައެވެ. އެންމެ ކުޑަ މިނުން ފްލޫ ކްލިނިކްގައި ހަރަކާތްތެރިވާ ނަރުހުންނަށް ޖަހާނެ ވެކްސިން ކޮޅެއް ވެސް ނެތި އެފަދަ ބަލި މީހުންނާ ކުރިމަތިލާން ނަރުހުންނާއި ޑޮކްޓަރުން ނެރެންޖެހުމަކީ ވެސް ފެއިލިއާއެކެވެ. އެކަން އެގޮތަށް ކުރެވިފައި ނުވުމަކީ ވަޒީރަށް ޒިންމާ އުފުލިފައިނުވާ ކަމުގެ އަލިގަދަ ހެއްކެކެވެ. ދެން އެކަމަށް ޖަވާބުދާރީވުމުގެ ބަދަލުގައި ޒިންމާއިން ރެކެން ބަހަނާ ދެއްކުމަކީ އަމިއްލައަށް ފެއިލްވެފައިވާ ޤަބޫލުކުރުމެވެ.\nހުރިހާ ކަމެއް ރައްޔިތުންނާއި ހަމައަށް ތިލަވުމުން ވެސް ރަށްޔިތުން "ގަމާރުކޮއްފައި" ބޭތިއްބުމުގެ ބަލުގައި ހޭލުންތެރި ކުރުވި ނަމަ، ކޮންމެވެސް ވަރެއްގެ ލުޔެއް ލިބުނީހެވެ. އެންމެ ކިލޯމީޓަރެއް ހަމަވާ ތަނެއްގައި ދޮޅުލައްކައެއްހާ މީހުން ދިރި އުޅެމުންދާއިރު މިވާހަކަ ދެއްކި ބަޔަކު ކުށްވެރިކޮއް ތިމާމެންގެ ޒިންމާއިން ރެކެން އުޅުމަކީ މަދުބަޔަކު ނޫނީ ޤަބޫލު ކުރާނެ ކަމެއް ނޫނެވެ.\nއެއްދޮގު ފޮރުވަން ސަތޭކަ ދޮގު ހަދަން ޖެހޭނެ އެވެ. ސިއްރު ނުކުރާކަމުގައި ވަނީ ނަމަ އޭގެ މާނައަކީ ހެލްތު މިނިސްޓަރަށް ދާއިރާގެ ކަންކަން ބަލަންވާ ވަރަށް ބެލިފައި ނެތުމެވެ. އެވަރުން އެންމެ ރަނގަޅުވާނީ އެހެންފަރާތަކާ ޒިންމާ ހަވާލުކުރުމެވެ. ހެލްތު މިނިސްޓަރު ކިޔާ މީހަކު މިގައުމުގައި އުޅޭކަން ވެސް ގިނަ ރައްޔިތުންނަށް ނޭނގޭ ކަހަލައެވެ. ޕްރޮފައިލް ރީތިކުރަން ތިމާއާ ބެހޭ އިންޓަވިއުތައް ދީ ނޫސްތަކުގައި ބޮޑު ފޮޓޯ ޖެހިއެއް ކަމަކު ރައްޔިތުންނާ ގުޅޭ ކަމެއްގައި މައުލޫމާތު ދެއްވަން ކެމެރާ ކުރިމައްޗަށް ވަޑައިގަންނަވާން ކެރިވަޑައިނުގެންނެވުމަކީ ފިނޑި އަމަލެކެވެ. ގައުމުގެ ހާލަތު ގޯހުން ގޯހަށް ދިޔުމުން ދެން އިތުރު "ޗޮއިސް" އެއް ނެތިގެން، ރައްޔިތުންނާ ކުރިމަތިލުމަކުން ނުފުދޭނެއެވެ.


Bidheysee naruhunge badhalugai dhivehi naruhun hoadhanee\nއައިޖީއެމްއެޗް ހޮސްޕިޓަލުގެ ނަރުހުންތަކެއް: ބިދޭސީ ނަރުހުންގެ ބަދަލުގައި ދިވެހި ނަރުހުން ހޯދުމަށް އިއުލާން ކޮށްފި--- -- ފޮޓޯ: އައިޖީއެމްއެޗް\nރާއްޖޭގެ ހޮސްޕިޓަލްތަކާއި ސިއްހީ މަރުކަޒުތަކުގައި މަސައްކަތް ކުރާ ބިދޭސީ ނަރުހުންގެ ބަދަލުގައި ދިވެހި ނަރުހުން ހޯދަން ހެލްތް މިނިސްޓްރީން އިއުލާންކޮށްފި އެވެ.\nހެލްތް މިނިސްޓްރީން ބުނީ ބިދޭސީ ނަރުހުންގެ ބަދަލުގައި ބޭނުންވަނީ 42 ދިވެހި ނަރުހުން ކަމަށެވެ. މިއަދު ކުރި އެ އިއުލާނުގައި ބުނެފަ ވަނީ ރެޖިސްޓާޑް ނަރުހެއްގެ އަސާސީ މުސާރައަކީ 9،610 ރުފިޔާ ކަމަށެވެ.\nމި ދުވަސްވަރަކީ ސިްހީ އެހީތެރިން ހުރިހާ ހޮސްޕިޓަލްތަކާއި ސިްހީ މަރުކަޒުތަކަށްވެސް ބޭނުންޖެހިފައިވާ ދުވަސްވަރެކެވެ. ކޮވިޑް-19 ގެ ބަލިމަޑުކަމާ ގުޅިގެން މާލޭސިޓީގައި މަސައްކަތް ކުރާ ސިއްހީ އެހީތެރިން ވަނީ އަރާމެއްނެތި ބުރަ މަސައްކަތްތކެއް ކޮށްފަ އެވެ. އަދި ގިނަ ސިއްހީ އެހީތެރިން ކޮވިޑަށް ޕޮޒިޓިވް ވެ އަދި ޕޮޒިޓިވް ވާ ފަރާތްތަކާ ކޮންޓެކްޓްވެ ކަރަންޓީނުވުމާއި ގުޅިގެން އަތޮޅުތެރޭގެ ބައެއް ރަށްރަށުން ނަރުހުންނާއި ޑޮކްޓަރުން ވަނީ މާލެ ގެނެސްފަ އެވެ.\nމިނިސްޓްރީ އޮފް ހެލްތު ކޮވިޑް-19


Ukulhahu b'ndharu mashroou anna aharuge January gai ninmaaleveyne: Azim - One Online\n21 އޮކްޓޫބަރު 2021: އުކުޅަހު ބަނދަރުގެ މަޝްރޫއު އެކުންފުނީގެ ސީއީއޯ އާދަމް އާޒިމް (މ) ބައްލަވައިލަނީ --- ފޮޓޯ: އެމްޓީސީސީ\nއުކުޅަހު ބަނދަރު މަޝްރޫއު އަންނަ އަހަރުގެ ޖެނުއަރީގައި ނިންމައިލެވޭނެ: އާޒިމް\nއއ. އުކުޅަހުގައި އެމްޓީސީސީއާ ހަވާލުކޮށްގެން ކުރިއަށްގެންދާ މަޝްރޫއުތަކުގެ ތެރެއިން ބަނދަރުގެ މަސައްކަތް އަންނަ ޖެނުއަރީގެ ތެރޭގައި ނިންމައިލެވޭނެ ކަމަށް އެ ކުންފުނީގެ ސީއީއޯ އާދަމް އާޒިމް ވިދާޅުވެއްޖެ އެވެ.\nއެމްޓީސީސީން އަންނަނީ އުކުޅަހު ބަނދަރު އިތުރަށް ތަރައްގީ ކުރުމުގެ މަޝްރޫއުގެ މަސައްކަތް ކުރަމުންނެވެ. އަދި އެކުންފުންޏާ ވަނީ އެރަށުގެ ބިން ހިއްކުމުގެ މަޝްރޫއުވެސް ހަވާލުކޮށްފައެވެ.\nއުކުޅަހު ބަނދަރުގެ އެއްގަމުތޮށި ލުމާއި ޖެޓީ ހެދުމުގެ މަޝްރޫއު އެމްޓީސީސީއާ ހަވާލުކުރީ 10 ނޮވެމްބަރ 2020 ގައެވެ.\nމަޝްރޫއުގެ ދަށުން، 19,630 ކިއުބިކް މީޓަރުގެ ސަރަހަދެއްގެ ބަނދަރު ފުންކުރުމާއި 136 މީޓަރުގެ ސަރަޙައްދެއްގައި އެއްގަމުތޮށިލުމާއި 31 މީޓަރުގެ ސަރަހައްދެއްގައި ބޭރުތޮށި ލުމާއި 138.73 މީޓަރުގެ ޖެޓީއެއް ހެދުމާއި 586 އަކަ މީޓަރުގެ ސަރަހައްދެއްގައި ޕޭވްމަންޓް ހެދުމާއި މަގުބައްތި ހަރުކުރުމުގެ މަސައްކަތް ކުރާނެއެވެ.\nމި މަޝްރޫއަކީ 19.92 މިލިއަން ރުފިޔާގެ މަޝްރޫއެކެވެ.\nއާޒިމް ވިދާޅުވީ، އެ މަޝްރޫއުގެ ދަށުން ބަނދަރު ފުންކުރުމުގެ މަސައްކަތް ނިމިފައިވާ ކަމަށާއި މިހާރު ނުނިމި އޮތީ ޖެޓީގެ މަސައްކަތާއި ބްރޭކްވޯޓާ އިތުރަށް އުސްކުރުމުގެ މަސައްކަތް ކަމަށެވެ.\n"ބަނދަރު ފުންކުރުމުގެ މަސައްކަތް މިހާރު ނިމިފައި މިވަނީ، ބަނދަރުގެ ކީ އޭރިއާ މިހާރު ނިމިފައި މިވަނީ. އޭގެ އިތުރުން މިހާރު އޮންނާނީ ޖެޓީގެ މަސައްކަތާއި ބްރޭކްވޯޓާ އިތުރަށް އުސްކުރުމުގެ ބައި. އެބައި އިރާދަކުރެއްވިއްޔާ ޑިސެމްބަރު ޖެނުއަރީ ހާތާނގައި އެއްކޮށް ނިންމާލެވޭނެ" އާޒިމް ވިދާޅުވިއެވެ.\nގުޅޭ ޓެގު އެމްޓީސީސީ އެމްޓީސީސީގެ ސީއީއޯ އާދަމް އާޒިމް އއ. އުކުޅަސް ބަނދަރު ހެދުން


އެމްޑީޕީން މިއުޅެނީ ހަމައެކަނި އިންތިޚާބު ކާމިޔާބު ކުރާކަށް ނޫން ކަމަށާއި އެމްޑީޕީގެ އަމާޒަކީ ޤައުމިއްޔަތާއި ދީނާއި ޤައުމުގެ ތަރައްޤީ ހޯދައިދިނުން ކަމަށް ރައީސް މުޙައްމަދު ނަޝީދު ވިދާޅުވެއްޖެ | President Mohamed Nasheed\nއެމްޑީޕީން މިއުޅެނީ ހަމައެކަނި އިންތިޚާބު ކާމިޔާބު ކުރާކަށް ނޫން ކަމަށާއި އެމްޑީޕީގެ އަމާޒަކީ ޤައުމިއްޔަތާއި ދީނާއި ޤައުމުގެ ތަރައްޤީ ހޯދައިދިނުން ކަމަށް ރައީސް މުޙައްމަދު ނަޝީދު ވިދާޅުވެއްޖެ\nކުރިއަށް އޮތް ރިޔާސީ އިންތިޚާބަށް ކެމްޕޭން ކުރުމުގެ ބޭނުމަކީ ހަމައެކަނި އެއިންތިޚާބުކޮށް ރާއްޖޭގެ ވެރިކަމަށް އައުން ނޫން ކަމަށާއި އެއަށްވުރެ މުހިއްމީ ދިވެހިންގެ ޤައުމިއްޔަތާއި އިސްލާމްދީން ދިފާއުވެ ރާއްޖެ ތަރައްޤީ ވެގެންދާނޭ ފަދަ ޑިމޮކްރެޓިކް ހަމަތަކެއް ޤާއިމް ވެގެން ދިއުން ކަމަށް ދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީން)ގެ ރިޔާސީ ކެންޑިޑޭޓް ރައީސް މުހައްމަދު ނަޝީދު ވިދާޅުވެއްޖެއެވެ. އެމަނިކު ފާނު މިހެން ވިދާޅުވީ މިއަދު ދަރުބާރުގޭގައި ބޭއްވި އެޕާޓީގެ 116 ވަނަ ޤައުމީ މަޖިލީހުގައި ވާހަކަ ދައްކަވަމުންނެވެ.\nމިމޭރުމުން ރައީސް ނަޝީދު ވިދާޅުވީ ކެމްޕޭނުގެ ޙަޤީގީ ބޭނުމަކީ ދިވެހިރާއްޖޭގެ ޤައުމިއްޔަތާއި ދިވެހިންގެ މާތްވެގެންވާ އިސްލާމްދީނާ، ދިވެހިންގެ އިންސާނީ ޙައްޤުތައް އަދި ދިވެހިންނަށް ބޭނުންވާ ތަރައްޤީގެ ފުރުޞަތުތައް ލިބޭނޭ ގޮތަކަށް ސަރުކާރު އުފެދޭނޭ ގޮތެއް ވެގެން ދިއުން ކަމަށެވެ.\n“މިއަދު ހަމަގައިމުވެސް އަޅުގަނޑު މިހުރީކީ ހަމައެކަނި އިންތިޚާބު ކާމިޔާބު ކުރާކަށް ނޫން. އަޅުގަނޑުމެންގެ އެންމެ މުހިއްމު އެންމެބޮޑު މަސްއޫލިއްޔަތަކީ އަޅުގަނޑު ދެކޭގޮތުގައި ދިވެހިރާއްޖޭގައި ޑިމޮކްރަސީ އަށަގެންނެވުން. އަޅުގަނޑުމެންގެ ދަރިންނާ ދަރިންގެ ދަރިންނަށް މިފަދަ ޑިމޮކްރެޓިކް އިންތިޚާބު ތަކެއްގައި ވާދަކުރެވި ޤައުމަށްޓަކައި މަސައްކަތް ކުރެވޭނޭ ފުރުސަތުތަކެއް އަޅުގަނޑުމެން މިކުރާ މަސައްކަތުން ލިބިގެން ދިއުން” ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ އެމްޑީޕީގެ ބޭނުމަކީ ރިޔާސީ އިންތިޚާބު ކާމިޔާބު ކުރުން ނޫން ކަމަށާއި އެމްޑީޕީގެ ބޭނުމަކީ ދިވެހިރާއްޖޭގައި ޑިމޮކްރެޓިކް އުސޫލުތަކެއް ޤާއިމް ކުރުން ކަމަށެވެ.\nރައީސް ނަޝީދު ވިދާޅުވީ އެމްޑީޕީން މިއިންތިޚާބު ކާމިޔާބު ކުރާއިރު ދެވަނަ ބަޔަކީ ނުވަތަ ވާދަވެރިންނަކީ ކޮންބައެއްކަން ކަނޑައަޅަން ޖެހޭ ކަމަށެވެ.\nރައީސް ނަޝީދު ވިދާޅުވީ އިންތިޚާބުގައި އެއްވަނައަށް ދާނެ ކަމާމެދަކު ހިތުގައި އެއްވެސް ޝައްކުކަމެއްނެތް ކަމަށާއި ރާއްޖޭގެ ގިނަ ރައްޔިތުންވެސް އެގޮތަށް ޤަބޫލު ކުރާ ކަމަށެވެ. މީގެ އިތުރުން ދެވަނައަށް ދާނީ ކޮންބައެއްތޯއާއި ވާދަވެރިންނަށް ވާނީ ކޮންބައެއްތޯ ރައްޔިތުން ސުވާލު ކުރައްވާ ކަމަށެވެ. އެހެންކަމުން މިފަހަރު ވާދަވެރިންގެ ގޮތުގައި ބައިތިއްބާނީ ކޮންބައެއްތޯވެސް މިއިންތިޚާބުގައި ކަނޑައަޅަން ޖެހިފައިވާކަމަށްވެސް ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ ބަޣާވާތުގެ އަހުލުވެރިން ނުވަތަ ބާޣީން ވާދަވެރިންގެ ގޮތުގައި ތިބޭކަށް ދިވެހިރައްޔިތުންނެއް ނޭދޭ ކަމަށާއި އެހެންކަމުން ދެވަނަ ބަޔަކަށް އެބޭފުޅުން ނުގެންނެވޭނެ ކަމަށެވެ.\n“މިދަންނަވާ ވާހަކައަކީ އަޅުގަނޑުގެ ކުރީގެ ނައިބު ރައީސް ދެވަނައިގާ ބާއްވާކަށް އަޅުގަނޑުމެންނަށް ފުރުސަތު ދެވޭކަށް ނެތޭ، މިފަހަރު އެކަން ކޮށްދެވޭކަށް ނެތޭ. އަޅުގަނޑުމެން ވިސްނަންވީ އަޅުގަނޑުމެންގެ ވާދަވެރިންގެ ގޮތުގައި ބާއްވާނީ ކޮންބައެއް ކަމާމެދު” ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ އެމްޑީޕީގެ ކެންޕޭން ވަރަށް ފޯރިއާއެކު ވަރަށް ބާރަށް ކުރިއަށްދާ ކަމަށެވެ. އަދި ފައިސާގެ އެހީތެރިކަނވެސް ޕާޓީއަށް ހެޔޮއެދޭ ޕާޓީގެ ޢާއްމު މެންބަރުން ދެމުންދާކަމަށެވެ.\n“ޢާއްމު މެންބަރުން5ރުފިޔާއިން 10 ރުފިޔާއިން ވަރަށް ގިނަ ޢަދަދެއްގެ ފައިސާ ދަނީ އޮއްސަމުން.” ރައީސް ނަޝީދު ވިދާޅުވިއެވެ.\nރައީސް ނަޝީދުވަނީ މުޅި ރާއްޖޭގައި އެޕާޓީން ހިންގާ ކެންޕޭންތަކުގައި ބައިވެރިވާ ހުރިހާ ފަރާތްތަކަށް ޝުކުރުވެސް އަދާ ކުރައްވާފައެވެ.\nJune 18, 2013 / ހަބަރު


Goeh Neyngey Bahyyeh Ga Veyn Thahammal Kuramundhaa Sujaau Edhenee Ehee Akah - Vaguthu\nގޮތްނޭނގޭ ބައްޔެއްގައި ވޭން ތަޙައްމަލު ކުރަމުންދާ ސުޖާއު އެދެނީ އެހީއަކަށް\n1 އަހަރު ކުރިން ( ޖޫން 21, 2019 )\nދިރިއުޅުމަކީ އިމްތިޙާނެކެވެ. މާތްﷲ ދުނިޔެއަށް އިންސާނުން ފޮނުއްވަނީ އިމްތިޚާންކުރުމަށްޓަކައެވެ. އަދި މިދުނިޔޭގައި ދިރިއުޅުމުގެ ތެރެއިން ބައެއްފަހަރު ދިމާވާ ބިޔަ ކޮޅިގަނޑުން ސަލާމަތް ނުވެވި އެކޮޅިގަނޑުން ސަލާމަތްވާން ވަރަށް ގިނަ ދުވަސްތައް ހޭދަ ކުރަންޖެހޭއެވެ. މިގޮތުން އަދި އުފާވެރި ދުޅަހެޔޮ ދިރިއުޅުމެއްގެ އުއްމީދަކީ ކޮންމެ އިންސާނަކުވެސް އެދޭނެކަމެކެވެ. ކުރާނެ އުއްމީދެކެވެ. އެކަމަށްޓަކައި ކުރެވެންހުރި ހުރިހާކަމެއް ކޮންމެ މީހަކުވެސް ކުރާނެއެވެ. ސިއްޙަތު ގޯސް ވުމުގެ ކުރިންނާއި ގޯސްވުމުގެ ފަހުންވެސްމެވެ.\nމާލެއަށް އުފަން އުމުރުން 30 އަހަރުގެ އަޙުމަދު ސުޖާއަކީވެސް ދިރިއުޅުމުގައި ގިނަކަންތައްތަކެއް ތަޙައްމަލް ކުރަމުންދާ ބަލިމީހެކެވެ. ކުޑައިރުންސުރެ ލޭގައި އިންފެކްޝަން އުފެދި ހަށިގަނޑުގައި އެކި ގުނަވަންތައް ދުޅަވެއެވެ. މިގޮތުން ގައިގައި ރިއްސާ ހަށިގަނޑުގައި ބިހިތައްނަގާތީ ޑޮކްޓަރަށް ދެއްކުމުން ޑޮކްޓަރ ވިދާޅުވެފައިވަނީ އެއީ ހަށިގަނޑުގައި އުފެދޭ ޖަރާސީމެއްގެ ސަބަބުން ވާކަންތަކެއްކަމަށެވެ. އަދި މިގޮތަށް ދުވަސްތަކެއް ހޭދަކުރަމުން ގޮސް ވޭތުވެދިޔަ ފަސްވަރަކަށް މަސްތެރޭގައި ވަނީ އާދަޔާޚިލާފް ކަންތައްތަކެއް ފާހަގަ ކުރެވިފައެވެ.\n"ވަގުތު" އާއި ޙިއްސާކުރަމުން ސުޖާއުގެ އަންހެނުން ބުނީ މިފަހަކަށް އައިސް އަޙުމަދު ސުޖާއުގެ ބަނޑުގައި ރިއްސާ ދެފައިތިލައާއި ދެއަތް އައްސިވެ ދުޅަވާކަމަށާއި އަދި ނޭވާލާން އުދަގޫވެ މޭގައިރިއްސާ އާދަޔާޙިލާފަށް ބޮލުގައި ރިއްސާ ލޯދުޅަވުމާ ހާސްވާކަން ފާހަގަ ކުރެވޭކަމަށެވެ. އޭނާގެ އަންހެނުން އަޙުމަދު ސުޖާއުގެ ބަލި ޙާލަތު ޙިއްސާކުރަމުން ބުނީ ބަނޑުގައި ރިއްސާ ބޯއަނބުރާ ނޭވާލާން އުދަގޫ ވާކަމަށާއި އަދި ޑޮކްޓަރ ދެއްކުމުން ޑޮކްޓަރ އޭރު ބުނަމުންދިޔައީ އެއީ އެއްވެސް މައްސަލައެއް ނޫންކަމަށެވެ. އެހެންނަމަވެސް މި ދެމަސްތެރޭގައި މާބޮޑަށް އަޙުމަދު ސުޖާއު ބަލިވުމުން ޑޮކްޓަރަށް ދެއްކުމުން ޓެސްޓުތައްހެދިކަމަށް އޭނާ ބުންޏެވެ. އެހެން ނަމަވެސް ޓެސްޓް ތަކުން، މިވަނީ ކިހިނެއް ކަމެއް އެގިފައެއް ނުވެއެވެ. އަދި އެދެވޭ ނަތީޖާއެއް ލބިފައެއް ނުވެއެވެ. ކޮންމެ ފަހަރަކުވެސް ޑޮކްޓަރަށް ދެއްކުމުން، ޑޮކްޓަރ ދެނީ ޕޭއިންކިލާ އިންޖެކްޝަންތަކާއި ބޭސްތައް ކަމަށް އޭނާ ބުންޏެވެ.\n"ފަހަކަށް އައިސް މާގަދައަށް ބޮލުގައި ރިއްސާތީ އައިޖީއެމްއެޗުން ޓެސްޓްތައް ހަދާ، އެމް.އާރު.އައި އަދި ސީޓީ ސްކޭން ހެދިން. މައިބަދާގައި ފެންއުފެދި ބޮލާއި ސިކުޑީގައި ލޭގަނޑުވެފައި ކަންވެސް އެނގުނީ އޭގެ ފަހުން. އެހެން ނަމަވެސް އަތާ، ފައި އައްސިވެ ދުޅަވަނީ ކީއްވެކަމެއް އެނގިފައެއް ނުވޭ. މާރޗް މަހު އިންޑިޔާގެ އަމްރިތާ ހޮސްޕިޓަލަށް ގޮސް ސުޖާއުގެ ބަނޑުގައި ރިއްސާ ނޭވާލާން އުދަގޫވެ ހާސްވާތީ ޑޮކްޓަރަށް ދެއްކިން. ނަމަވެސް މާލެއައިސް ދެދުވަސް ނުވަނީސް އަނެއްކާ ނޭވާލާން އުދަގޫވެ، ބޮލުގައި ރިއްސާ ހާސްވެ، ދެއަތާ ދެފައި އައްސިވެ މީހާ ދުޅަވާން ފެށީ. ކޮންމެ ދުވަހަކުވެސް ނޭވާލާން އުދަގޫވެ، ހާސްވެ ބޮލުގައި ރިއްސާތީ ދާންމިޖެހެނީ ހޮސްޕިޓަލަށް. ހޮސްޕިޓަލަށްގޮސް ޑޮކްޓަރަށް ދެއްކީމާ ޑޮކްޓަރުން މިދެނީ އެންޓިބައޮޓިކް ފަދަ ބޭސްތައް. މިހާރަކަށް އައިސް އެންޓި ބައޮޓިކް ބޭހަށް ފިރިމީހާ އާއި ނުވެސް ގުޅޭ. އަދި އަޅުގަނޑުގެ ފިރިމީހާ އަޙުމަދު ސުޖާއު ކޮންމެ ދުވަހަކު ނޭވާހާސްވެ ބޮލުގައި ރިއްސާ މެޔަށްވެސް ވަރަށް އުނދަގޫވޭ." އޭނާގެ އަންހެނުން ކިޔައިދިނެވެ.\n"ވަގުތު" އާއި މައުލޫމާތު ޙިއްސާކުރަމުން ސުޖާއުގެ އަންހެނުން ބުނީ ކޮންމެދުވަހަކުވެސް ބޮލުގައި ރިއްސާ ނޭވާ ހާސްވެ، މެއަށް ތަދުވެގެން ދިއުމުން، އީ.ސީ.ޖީ ހަދާފައި އެއްވެސް މައްސަލައެއް ނެއްކަމަށްބުނެ ގެއަށް ފޮނުވާލަނީ ކަމަށެވެ.\n"މިހެން ކަންތައް ކުރާތީވެ އަޅުގަނޑު ނިންމީ އަޅުގަނޑު ފިރިމީހާ އޭޑީކޭ ހޮސްޕިޓަލަށް ގެންގޮސް ދެއްކުމަށް. އަޅުގަނޑުގެ ފިރިމީހާ އޭޑީކޭ ހޮސްޕިޓަލަށް ދެއްކުމުން ޓެސްޓް ތައް ހަދަން ބުނީ، ޓެސްޓްތައް ހެދުމުން އެނގުނީ އަޅުގަނޑުގެ ފިރިމީހާގެ ލިވާގެ މައްސަލަ ހުރިކަން އަދި ޑޮކްޓަރުން ލަފާ ދިނީ ލިވާގެބައެއް ޓެސްޓްތަކަކީ ރާއްޖެއިން ނެހެދޭ ޓެސްޓް ތަކެއްކަމަށާއި ނާރުގެ ބައެއް ޓެސްތުތައްވެސް ރާއްޖެއިން ނެހެދޭ ކަމަށް. އަޅުގަނޑުގެ ފިރިމީހާގެ ބަލިދެނެ ގަތުމަށްޓަކާ ޑޮކްޓަރުންވަނީ ރާއްޖެއިން ބޭރަށް ދިޔުމަށް ލަފާދީފަ." އޭނާގެ އަންހެނުން ބުންޏެވެ.\nސުޖާއުގެ ނާރުގެ ޓެސްޓްތަކާއި ލިވާގެ ޓެސްޓުވެސް ހަދަން ރާއްޖެއިން ބޭރަށް ދާންޖެހޭ ކަމަށްބުނެ، ޑޮކްޓަރުންވަނީ އެކަމަށް ލަފާ ދީފައެވެ. އަދި މިކަން ކުރުމަށް އާސަންދަވެސް ވަނީ ހަމަޖެހިފައެވެ.\n"ނަމަވެސް އަޅުގަނޑުގެ ފިރިމީހާއަށް ރާއްޖެއިން ބޭރަށް ބޭސްކުރުމަށް ވަނީ ކިހާދުވަހެއްކަމެއް އަޅުގަނޑަކަށް ނޭނގެ. އަޅުގަނޑަކީ އަޅުގަނޑުގެ ފިރިމީހާއަށް ލިބޭ އެއްޗަކުން ދިރިއުޅެމުން އާއިލާއެއް ބަލަހައްޓަމުން ދާމީހެއް. އަޅުގަނޑުގެ ފިރިމީހާގެ ބަލި ހާލަތު ހުރި ގޮތުން ރަނގަޅަށް ވަޒީފާ އަދައެއް ނުކުރެވޭ. އެހެންވީމަ، އަޅުގަނޑުގެ ފިރިމީހާގެ މުސާރަވެސް ކޮންމެ މަހަކު ހަމަޔަކަށް ނުލިބޭ. ގިނަދުވަހު ވަޒީފާއަށް ނުދެވި އޮންނަޖެހިފައިވަނީ ބަލިއެދުގައި. މިބަލީގަ ގިނަ ދުވަސްތަކެއް ހޭދަކުރަން ޖެހިއްޖެނަމަ ފުރާނައަށް ގެއްލުންވުން އެކަށީގެންވާކަމަށް ޑޮކްޓަރުން ވަނީ ބުނެފައި." ސުޖާއުގެ އަންހެނުން ބުންޏެވެ.\nސުޖާއުގެ ފުރާނަ ސަލާމަތް ކުރުމަށްޓަކައި ރާއްޖެއިން ބޭރަށް ދާން އޭނާ އަށް ވަނީ މަޖުބޫރު ވެފައެވެ. އެހެންނަމަވެސް ރާއްޖޭން ބޭރުގައި ވެސް ތިބުމާއި، ކެއުމުގެ ޚަރަދުތައް ހަމަޖެއްސުމާއި، މިކަންކަން ކުރުމަށް އޭނާ ވަނީ ތިޔަ އެންމެހާ ބޭފުޅުންގެ އެހީއަށް ބޭނުންވެފައެވެ. ބޭސްފަރުވާގެ ކަންކަން އާސަންދައިގެ ތެރެއިން ހަމަޖެހިފައި އޮތް ކަމުގައި ވީ ނަމަވެސް، ފުރެން އަންނަނީ، އިތުރު އެހީތެރިކަން ލިބިގެންނެވެ. އެހެންކަމުން ސުޖާއުގެ އާއިލާއިން އެދެނީ ތިޔަ އެންމެހާ ބޭފުޅުންގެ ދީލަތި އެހީތެރިކަން މިކަމުގައި ވެދެއްވުމެވެ.\nއެގޮތުން ސުޖާއަށް ފައިސާގެ އެހީތެރިކަން ވެ ދެއްވަން ބޭނުންފުޅުވެ ލައްވާ ފަރާތްތަކުން ތިރީގައިވާ އެކައުންޓް ނަމްބަރަށް ފައިސާ ޖަމާކޮށްދެއްވުމަށް އޭނާގެ އާއިލާއިން އެދެއެވެ.\nއެކައުންޓް ނަން: ޝަރުމީލާ އާދަމް\nއެކައުންޓް ނަމްބަރ (ރުފިޔާ): 7704441020101\nގުޅޭނެ ނަމްބަރ: 9818778 ޝަރުމީލާ އާދަމް ( ސުޖާއުގެ އަންހެނުން )\nސިކުނޑީގެ ސާޖަރީއެއް ކުރަން ޖެހި ތުއްތު އަލްޔާން އާއްމުންގެ އެހީ އަކަށް ބޭނުންވެފައި\nތާރާއަަށް ޓީބީ ޖެހިފައި ހުރެދާނެތީ އާއިލާއިން އެެދެެނި ކުޑަ ނަމަވެސް އެހީއެއް\nއުނގަންނައިދިނުމުގައި 22 އަހަރު ހޭދަކުރި ޓީޗަރު، މިއަދު އެދެނީ ކިޑްނީއަކަށް!\nޖޫން 21, 2019 11:52\nޢަވަސް ޝިފާއެއް މިންވަރުކޮށްދެއްވާށި އަދި އާއިލާއަށް ކެތްތެރިކަން ދެެއްވައި އޯގާތެރިވެލައްވާ އެންމެކަލުންނަށް ހެޔޮ ރަޙްމަތް މިންވަރު ކިރައްވާށި. ޢާމީން.. އާޓިކަލް ވިދާޅުވާ އެންމެހާ ބޭފުޅުން ވެވުނު މިންވަރަކުން އެހީތެރިވުން އެއީ ހަމަކަށަވަރުން ހެޔޮ ޖަޒާ ދެއްވާނޭ ޢަމަލެއް.\nޖޫން 21, 2019 12:54\nއަޅުގަނޑުވެސް ގައިގަ ރިއްސާ ، އައް އައްސިވެ، ގައިގަ ރަތްކުލައިގެ ފިއްތަކެއް ނަގައި، ނޭވާލާން އުދަނގޫވެ ، ބަނޑުގައި ރިއްސާތީ އަދި ބޮލުގައި ރިއްސާތީ އެތެރެހަށީގެ ޑޮކްޓަރަކަށް ދެއްކީމަ ޑޮކްޓަރ ދިނީ ލޭގެ ބައިވަރު ޓެސްޓް ތަކެއް ހަދަން. ހެދިއިރު އޭއެންއޭ ކިޔާ ޓެސްޓެއް އިނީ + ކޮށް. އިނީމަ އިތުރު ޓެސްޓެއް ހެދީމަ އެގުނީ ކަނެކްޓިވް ޓިޝޫޒް ޑިސްއޯޑާ އެއްކަން.\nބޭބެވެސް އަޅެ އެޓެސްޓް ހަދާލަބަލަ ޑޮކްޓަރު ކައިރީ ބުނެގެން.\nގެ ކުއްޔަދީގެންވެސް ލާރި ލިބޭނޫން. ޜުގްޔާ ކުރަން ފެނޭ\nޖޫން 21, 2019 13:03\nއައި.ޖީ.އެމް.އެޗް. ޑޮކްޓަރުން އަލުން ކިޔަވަން ރަޝިޔާއަށް ފޮނުވަންވީ. މިހާރު އަބަދު ލިޔެފަ މިހުންނަނީ ޑޮޓަރުންނަށް ބަލި ނޭގޭ ވާހަކަ. ބޮޑު ހޮސްޕިޓަލަކުން ނުފުދޭދޯ. އަލްޙަމްދުލިލާހް!\nޖޫން 21, 2019 18:15\nއަޅުގަނޑަކީ ހުޅަގުގެ ތައުލީމެއްލިބި ސައިންސް މާއްދާއެއް ކިޔަވާދޭ މީހެއް. ދަންނަވަންތޯ މެޑިކަލް ޙައްލެއް ނުލިބިއްޖެޔާ ވެދާނެ ރޫޙާނީ ކަމަކަށް. މީ ސީރިއަސް ވާހަކައެއް. ވީމާ ކީރިތި ޤުރްއާނުން ޝިފާއެއް ހޯދުމަށް މަސައްކަތް ކުރައްވާ. އަދި މެޑިކަލް އެޑްވައިސްވެސް ހޯއްދަވާ. ކީރިތި ﷲ އަށް ދުޢާ ކުރުން ގިނަ ކުރައްވާ. އަވަސް ޝިފާއަކަށް އެދެން.\nޖޫން 22, 2019 16:29\nތި ހީވަނީ ސިހުރުގެ ކަމެއް ހެން ...ތި ރުގުޔާ ކޮއްލަ ބާ ވާގޮތެއް ބަލާލަން


SunOnline: Column: Sahaabeenge mathiverikan - 16\n1 ސެޕްޓެމްބަރު 2017: ހުޅުމާލޭ ސެންޓްރަލް ޕާކު ސަރަހައްދުގައި ކުރެވުނު 1438ވަނަ އަހަރުގެ އަޟްޙާ ޢީދު ނަމާދުގެ ތެރެއިން: -- ސަން ފޮޓޯ/ މުހައްމަދު އަފްރާހް\nޞަޙާބީންގެ މަތިވެރިކަން -16\n8 މަސް2ހަފްތާ ކުރިން - 09 އޮކްޓޯބަރ 2017 0\nކީރިތި ޤުރުއާނުގައި މާތްﷲ އިރުޝާދު ދެއްވައިފައިވެއެވެ. އެކަލާނގެ އާޚިރަތުގެ ނިޢުމަތުގެ ގޮވަތި އެބަޔަކަށްޓަކައި ލައްވާހުށީ ބިމުގައި ބޮޑާވެގަތުމެއް އަދި ފަސާދަކުރުމެއް ވިޔަސް ނޭދޭ މީހުންނަށެވެ. ހެޔޮ ނިމުން ވަނީ ތަޤްވާވެރީންނަށެވެ.\nމިބާވަތުގެ އިރުޝާދުދެއްވާ އާޔަތްތަކާއި ޙުކުމްތައް ކީރިތި ޤުރުއާނުގައި ވަރަށް ގިނައެވެ. މިތާނގައި އަޅުގަނޑުމެން ވިސްނައިލަންޖެހޭ ކަމަކީ ބިމުގައި ބޮޑާވެގެން އުޅޭ މީހުންނަކީ ކޮބައިތޯއާއި، ފަސާދަކުރާ މީހުންނަކީ ކޮބައިތޯ ހޯދައިބެލުމަށެވެ. ޝައްކެއްނެތެވެ. ފަރުދަކަށްވެސް އޭނާގެ ދާއިރާގައި ޙައްދުފަހަނަޅައިގޮސް ފަސާދަކުރެވިދާނެއެވެ. ނަމަވެސް މިކަން ފުޅާ ދާއިރާއެއްގައި ކުރެވޭނީ ބިމުގައި ވެރިކަމާއި ބާރު ލިބިފައިވާ މީހުންނަށެވެ. އެފަދަ މީހުންނަށް ލިބިފައިވާ އިޚްތިޔާރެއްގެ ނުފޫޒުގައި އެފަދަ މީހުންނަށް ބިން ފަސާދައިން ފުރައިލެވިދާނެއެވެ.\nބިމުގައި ބޮޑާވެނުގަތުމާއި ފަސާދަނުކުރުމަކީ އިންސާނުންގެ ކިބައި ހުރުން ނުހަނު ބޮޑަށް އެދެވިގެންވާ ދެސިފައެވެ. އެދެ ސިފަ ލިބިފައިވާ ނަމޫނާ ޖަމާޢަތަކަށް ތާރީޚު ދެކެފައިވާ ހަމައެކަނި ޖަމާޢާތަކީ ޞަހާބީންގެ ޖަމާޢަތެވެ. އެބޭކަލުންނަށް ވެރިކަން ލިބިވަޑައިގެންނެވިއެވެ. ނަމަވެސް ވެރިކަން އެބޭކަލުންގެ ހިތްޕުޅުގައި ބޮޑާކަމެއް ނުއުފައްދައެވެ. އެބޭކަލުންނަށް ބިމުގައި މަތީ މަޤާމާއި ޢިއްޒަތް ލިބިވަޑައިގެންނެވިއެވެ. ނަމަވެސް އެބޭކަލުން ދިރިއުޅުއްވީ ޢާންމު ރައްޔިތުންނެކޭ އެއް ބީދަޔަކުންނެވެ. އެބޭކަލުންނަކީ ބޮޑެތި އިޚްތިޔާރުތަކުގެ ވެރީންނެވެ. އެބޭކަލުންނަށް ވެރިކަމާއި ބާރު ލިބިވަޑައިގަތުމަކުން އެބޭކަލުން ފަސާދަ އުފައްދާ އަނިޔާވެރީން ކަމުގައި ވެވަޑައެއް ނުގަންނަވައެވެ. މިތާނގައި މިނަކަލު ކުރަނީ މުސްލިމުންގެ ދެވަނަ ޚަލީފާ ޢުމަރުލް ފާރޫޤު ރަޟިޔަﷲ ޢަންހުގެ ޙަޔާތްޕުޅުގެ ޙާދިޘާއެކެވެ. މި ޙާދިޘާއަކީ މި މަސްއަލައިގައި ނަމޫނާއެއް ކަމުގައި ބެލެވޭފަދަ ޙާދިޘާއެކެވެ.\nފަޟުލުބިން ޢުމައިރާ ވިދާޅުވިއެވެ. އަހްނަފުބިން ޤައިސު ޢިރާޤުކަރައިގެ ވަފުދަކާއެކު ޢުމަރުބުނުލް ޚައްޠާބުގެ އަރިހަށް މަދީނާއަށް ވަޑައިގެންނެވިއެވެ. އެކަލޭގެފާނު ވަޑައިގަތީ ހޫނު މޫސުމުގެ ދުވަހެއްގައެވެ. އެދުވަހަކީ ވަރަށް ހޫނުގަދަ ދުވަހެކެވެ. ޢުމަރުގެފާނު އުނަގަނޑުފުޅުގައި ޢަބާކޮޅު އައްސަވައިލައްވައިގެން ޖަމަލެއްގައި ތެޔޮލައްވާން ހުންނެވިއެވެ. އެކަލޭގެފާނު ވިދާޅުވިއެވެ. އޭ އަޙްނަފެވެ. ހެދުންކޮޅު ބާލުއްވައިފައި މި ޖަމަލުގެ މައްސަލައިގައި އަމީރުލް މުއުމިނީނަށް އެހީވެދެއްވާށެވެ. އެހެނީ މިއީ ބައިތުލްމާލުގެ ޖަމަލެކެވެ. މީގައި ޔަތީމުންނާއި، މިސްކީނުންނާއި ، ހުވަފަތްވެފައިތިބި އަންހެނުންގެ ޙައްޤު އެކުލެވެއެވެ. މީސްތަކުންކުރެ އެކަކު ދެންނެވިއެވެ. މާތްﷲ ކަލޭގެފާނަށް ޢަފޫކުރައްވާށިއެވެ. އޭ މުއުމިނުންގެ އަމީރެވެ. ކަލޭގެފާނު ބައިތުލްމާލުގެ އަޅުންކުރެ އަޅަކަށް ތިޔަކަން ކުރުމަށް އަމުރުނުކުރެއްވީ ކީއްވެގެންތޯއެވެ؟ އޭނާ ކަލޭގެފާނުގެ ފަރާތްޕުޅުން ތިޔަކަން ކޮށްފީހެވެ. ޢުމަރުގެފާނު ޖަވާބުދެއްވިއެވެ. އަހަންނަށްވުރެ އަޅުވެތިކަން ބޮޑު މީހަކީ ކާކުހެއްޔެވެ؟" (ތާރީޚު ޢުމަރުބުނުލް ޚައްޠާބު، އިބްނުލްޖައުޒީ، ޞަފްޙާ : 71)\nޞަޙާބީންގެ ހަޔާތްޕުޅުން މިފަދަ ނަމޫނާތަކެއް ފެނުނުކަމުގައި ވިޔަސް ވަރަށް ގިނަ ފަހަރަށް ވެރިކަން ލިބުމުން މީހާ ކޮރަޕްޓްވެއެވެ. އެކަން ޢާންމުވެފައިވާވަރުން، ލޯޑު އެކްޓިން (1834-1902) ގެ އަންނަނިވި ބަސްފުޅު ވަނީ މިސާލުބަހަކަށް ވެފައެވެ. " ބާރު ފަސާދަކޮށްލައެވެ. ފުރިހަމަ ބާރު ލިބުމުން މުޅީން ފަސާދަކޮށްލައެވެ."\nތާރީޚުގައި ޖަމާޢަތެއްގެ ގޮތުން ބަލާއިރު އިތުރު ޞަޙާބީންގެ މިސާލަކީ އިސްތިސްނާ މިސާލެކެވެ. އެބޭކަލުންނަށް ބިންމަތީގައި ވެރިކަން ލިބިވަޑައިގެންނެވިއެވެ. ނަމަވެސް ވެރިކަމަކީ އެބޭކަލުން ފަސާދަކުރި ކަމަކަށެއްނުވިއެވެ. އެބޭކަލުންނަށް މީސްތަކުންގެ މައްޗަށް ވެރިކަން ލިބިވަޑައިގެންނެވިއެވެ. ނަމަވެސް އެބޭކަލުން މީސްތަކުންގެ މެދުގައި އުޅުއްވީ އާދައިގެ ރައްޔިތުންކުރެ ބައެއްގެ ޙައިޘިއްޔަތުންނެވެ. ޞަޙާބީންގެ ދައުރުގެ ޚަލީފާއިންނާއި އޮފިސަރުންނާއި ގަވަރުނަރުންގެ ތެރެއިން މިބާވަތުގެ އެތައް މިސާލެއް ފެންނާން އެބަހުއްޓެވެ.\nވެރިކަމުގައި ތިބޭ ބަޔަކަށް އާދައިގެ ސާދާ ދިރިއުޅުމެއް އުޅުމަށް އިރުޝާދު ދިނުމަށްޓަކައި މިސާލެއްގެ ގޮތުން އެބަޔަކު ދެއްކޭފަދަ ބަޔަކަށް ތާރީޚުން ފެނިފައިވަނީ ހަމައެކަނި ރަސޫލުﷲ ޞައްލަﷲ ޢަލައިހި ވަސައްލަމަގެ ޞަޙާބީންނެވެ.\nއިންޑިޔާގައި އެންމެ ފުރަތަމަ ފަހަރަށް ކޮންގްރެސްގެ ކެބިނެޓެއް އުފެދުނީ 1937 ގައެވެ. މަހާތަމާގާނދީ އެކެބިނެޓް އުފެދުމާ ގުޅިގެން އޭނާގެ އިނގިރޭސިނޫހުގައި ކޮންގްރެސްގެ ވަޒީރުންނަށް ސާދާ ދިރިއުޅުއްވުމަކަށް މަޝްވަރާ ދެއްވަމުން ލިޔުއްވައިފައިވެއެވެ. " އަޅުގަނޑަކަށެއް ތިޔަ ބޭފުޅުންގެ ކުރިފުޅުމައްޗަކަށް ރާމްޗަންދަރާއި ކްރިޝަންގެ ޙާވާލާ ހުށަހެޅޭކަށެއް ނެތެވެ. އެހެނީ އެއީ ތާރީޚީ ޝަޚްސިއްޔަތުތަކެއްނޫނެވެ. އަޅުގަނޑަށް މަޖްބޫރުވެފައިވަނީ ސާދާ ވެރީންގެ މިސާލުޖެހުމަށްޓަކައި އަބޫބަކުރުގެފާނާއި ޢުމަރުގެފާނުގެ ނަންފުޅު ހުށަހަޅާށެވެ. އެބޭކަލުންނަކީ ވަރަށްބޮޑު ރަސްކަމެއްގެ ވެރީން ކަމުގައި ވެވަޑައިގަތުމާއެކުވެސް އެބޭކަލުންގެ ދިރިއުޅުއްވީ އެންމެ އަތްމަތިދަތި މީހުން ދިރިއުޅޭ ގޮތަށެވެ." (ހަރީޖަން 27 ޖުލައި 1937)\nވެރިކަމާއި ބާރު ލިބިތިބެ އާދައިގެ ދިރިއުޅުމެއް އުޅުމަކީ އެއްގޮތަކަށްވެސް އާދައިގެ ކަމެއް ނޫނެވެ. އެއީ އުނދަގޫ ކަންތައްތަކުގެ ތެރެއިންވެސް އެންމެ އުނދަގޫ ކަންތަކެވެ. މިކަމުގައި ޞަޙާބީންގެ މިންގަނޑަށް ފެތެވޭނީ މަޤާމަކީ ޢިއްޒަތެއްކަމުގައި ބެލުމުގެ ބަދަލުގައި ޒިންމާއެއް ކަމުގައި ބަލާ މީހުންނަށެވެ. ދިރިއުޅުމުގެ ވަސީލަތްތަކަކީ އުފާ ލިބިގަތުމުގެ ޒަރީޢާތަކެއްކަމުގައި ބެލުމުގެ ބަދަލުގައި އަޖުމަ ބެއްލެވުމުގެ ވަސީލަތްތަކެއް ކަމުގައި ބަލާ މީހުންނަށެވެ. ތިމާގެ ނަފުސުގެ އެދުންތަކުގެ މަތީން ހިނގުމުގެ ބަދަލުގައި ތިމާގެ އީމާންކަމުގެ ޝުޢޫރުގެ ދަށުން ޢަމަލުކުރާ މީހުންނެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ ޞަޙާބީންނަކީ މިދެންނެވި އުނދަގޫމަގު އޭގެ ހުރިހާ އުނދަގޫތަކަކާއެކުވެސް އެބޭކަލުންގެ ޙަޔާތްޕުޅުގައި ޚިޔާރުކުރެއްވި ތެދުވެރި މުއުމިނުންނެވެ.


Karishma kaiveni kuraakah beynumeh nuvey: Randir Kapoor\nކަރިޝްމާ ދެން ކައިވެނި ކުރާކަށް ބޭނުމެއް ނުވޭ: ބައްޕަ ރަންދީރު\nކަރިޝަމާއަކީ އުފާވެރި މަންމައެއް\nކ. މާލެ | 22 އޭޕްރިލް 2017 | ހޮނިހިރު 18:43 | 4,201\nކަރިޝްމާ ކަޕޫރު - އަޒުމޫން އަހުމަދު\nކަރިޝްމާ ދެން ކައިވެނި ކުރަން ބޭނުން ނުވާ ކަމަށް އޭނާގެ ބައްޕަ ރަންދިރު ކަޕޫރު ބުނެފިއެވެ.\nއިންޑިއާގެ ނޫހެއް ކަމަށްވާ ޑީއެންއޭއަށް ރަންދީރު ކަޕޫރު ދިން އިންޓަވިއުއެއްގައި ބުނީ ކަރިޝްމާ މިހާރު ހުރި ގޮތާ މެދު ވަރަށް އުފާވާ ކަމަށެވެ. އަދި އޭނާ ކައިވެނީގެ ވާޙަކަ ދައްކާފައިނުވާ ކަމަށާއި އެހެން ނަމަވެސް އޭނާގެ ހެޔޮދުއާ އަބަދުވެސް ކަރިޝްމާއާ އެކީގައި ވާނެ ކަމަށެވެ.\nރަންދީރު ކަޕޫރް މިހެން ބުނެފައި ވަނީ ކަރިޝްމާ އަނެއްކާ ވެސް ކައިވެނިކުރަން އުޅޭ ކަމަށް ވާހަކަ ދެކެވޭ ދަނޑިވަޅެއްގައެވެ.\nނަމަވެސް ރަންދީރް ކަޕޫރު ބުނީ ކަރިޝްމާ ކައިވެނި ކުރަން އުޅޭހެން ހީނުވާ ކަމަށެވެ. ރަންދީޕް ބުނީ އޭނާގެ ދަރިއަކީ ވަރަށް ރަނގަޅު މަންމައެއް ކަމަށާއި ކައިވެނި ކުރުމާ ދިމާލަށް ކަރިޝްމާގެ މިސްރާބު އަދި ނެތް ކަމަށެވެ.\nކަރިޝްމާ ކަޕޫރުގެ ކުރީގެ ފިރިމީހާ ސަންޖޭ ކަޕޫރު ވަނީ އޭނާ އެތަކެއް އަހަރުތަކެއް ވަންދެން ރައްޓެހިވެގެން އުޅުނު ޕްރިޔާއާ މިމަހުގެ ތެރޭގައި ކައިވެނިކޮށްފައެވެ. ސަންޖޭ ކައިވެނި ކުރިތާ ހަފްތާއެއް ނުވަނީސް ކަރިޝްމާ ވެސް ކައިވެނި ކުރަން އުޅޭކަމުގެ އަޑުތައް ފެތުރިފައި ވެއެވެ.\nއަޑުތައް ފެތުރިފައިވާ ގޮތުގައި ކަރިޝްމާ ކައިވެނި ކުރަން އުޅެނީ އޭނާ ލޯބީގެ ގޮތުން ގުޅިގެން އުޅޭ ވިޔަފާރި ވެރިއެއް ކަމަށްވާ ސަންދީޕް ތޮޝްނިވާލްއާއެވެ. ދާދިފަހުން ސަންދީޕްގެ އަންހެނުން އަޝްރިތާއާ ދެމެދު މައްސަލަތައް ޖެހި ދެމީހުން ވަރިވުމަށް ނިންމާފައިވާ ކަމަށް ރިޕޯޓްތައް ބުނެއެވެ.\nކަރިޝްމާ ކަޕޫރަކީ 90 އިގެ އަހަރުތަކުގައި ވިދާލި ތަރިއެކެވެ. ކަރިޝްމާ އާއި ސަންދީޕްގެ ކައިވެނީގެ އަޑުތައް ފެތުރިފައިވީ ނަމަވެސް އެދެމީހުން ކުރެ އެއްވެސް މީހަކު އެކަމާ މެދު މިހާތަނަށް އެއްޗެއް ބުނެފައެއް ނުވެއެވެ.\nކަރިޝްމާގެ އާއިލަޢިން ބާއްވާ ހަފްލާތަކުގައި ސަންދީޕް ވަރަށް ގިނައިން ފެންނަ ކަމަށް ރިޕޯޓްތައް ބުނެއެވެ. ސަންޖޭއާ ކައިވެނި ކުރުމުގެ ކުރިން ކަރިޝްމާ ވަނީ އަބީޝެކް ބައްޗަންއާ އެކު އެންގޭޖް ވެސް ވެފައެވެ. އެހެން ނަމަވެސް އެންގޭޖްމެންޓް ރޫޅުނީ އަބީޝެކްގެ އާއިލާ ނުރުހުމުންނެވެ.